GoWikipedia - এনিমেছন\nজঁপিয়াই থকা বলৰ এনিমেছন (তলৰ চিত্ৰ), এই এনিমেছনটো ওপৰৰ ছয়খন বেলেগ বেলেগ ফ্ৰেম সংযোগ কৰি সৃষ্টি কৰা হৈছে।\nএই এনিমেছনত প্ৰতি ছেকেণ্ডত দহখন ফ্ৰেম দেখুওৱা হৈছে।\nএনিমেছন (ইংৰাজী: Animation) (বা এনিমেশ্যন) হৈছে স্থিৰ চিত্ৰৰ এটা ক্ৰম, যাক বিশেষ প্ৰক্ৰিয়াৰে লক্ষ্য কৰিলে গতিৰ ভ্ৰম সৃষ্টি হয়। সহজ অৰ্থক ইয়াক "চলমান চিত্ৰ" বুলিও ক'ব পাৰি। চলচ্চিত্ৰৰ আৰু এনিমেছনৰ সংজ্ঞা আৰু মূল কাৰিকৰী নীতি একেই। চলচ্চিত্ৰৰ সংজ্ঞাই এনিমেছনকো সাঙুৰি লয়। নিৰ্মাণ প্ৰক্ৰিয়াৰ ভিন্নতা অনুসৰি চলচিত্ৰক জীৱম্ত গতি (live action), বা এনিমেছন এই দুটা বহল ভাগত ভগাব পাৰি। জীৱন্ত গতি চলচ্চিত্ৰ নিৰ্মাণ কৰোঁতে চলমান বস্তু এটাক কেমেৰাৰ সহায়েৰে সময়ৰ ক্ষুদ্ৰ ক্ষুদ্ৰ অন্তৰালত (পাৰম্পৰিক ভাৱে ছেকেণ্ডত ২৪ টা) ফটো তোলা হয়। এই ছবিবোৰত চলমান বস্তুটোৰ বিভিন্ন মূহুৰ্তক স্থিৰ চিত্ৰ কৰি পেলোৱা হয়। প্ৰতিখন ছবিকে একোখন 'ফ্ৰেম' বোলা হয়। পাছত প্ৰজেক্টৰৰ সহায়েৰে এই 'ফ্ৰেম'বোৰক ক্ৰম অনুসৰি পৰ্দাত প্ৰক্ষেপণ কৰা হয়। দৃষ্টিৰ জড়তা (Persistence of vision) পৰিঘটনাৰ বাবে আমাৰ চকুৱে সিখনৰ পাছত সিখনকৈ প্ৰক্ষেপিত স্থিৰ চিত্ৰৰ ক্ৰমক গতিৰ ভ্ৰমলৈ ৰূপান্তৰিত কৰে আৰু আমি ছবিখন চলি থকা দেখোঁ। পিছলৈ অৱশ্যে এই মতক নাকচ কৰা হয়। লক্ষ্যনীয় যে এই পদ্ধতিত এটা বিশেষ যন্ত্ৰ (চলচিত্ৰ কেমেৰা)ৰ দ্বাৰা, চলনশীল বস্তু এটাৰ চলনক 'ফ্ৰেম'ৰ ৰূপ দিয়া হয়। এনিমেছন প্ৰক্ৰিয়াত প্ৰতিখন ফ্ৰেম বেলেগে বেলেগে সৃষ্টি কৰা হয়। পাছত প্ৰতিটো ফ্ৰেমকে ক্ৰম অনুসৰি পৰ্দাত নিক্ষেপন কৰি গতিৰ আভাষ দিয়া হয়। এনিমেছন নিৰ্মাণ কৰোঁতে প্ৰতিখন ফ্ৰেমেই এখন এখনকৈ সৃষ্টি কৰা হয়। ফ্ৰেম নিৰ্মাণ বিভিন্ন পদ্ধতিৰে কৰিব পাৰি। হাতে অঁকা আৰু একেটা বস্তুৰ অৱস্থানৰ সামান্য পৰিবৰ্তন কৰি তাৰ ছবি লোৱাটো সাধাৰণতে ব্যৱহৃত দুটা প্ৰক্ৰিয়া। বৰ্তমান গাণনিক যন্ত্ৰৰ (কম্পিউটাৰ) সহায়ত এনিমেছন নিৰ্মাণ কৰাটো জনপ্ৰিয় উপায়। এনিমেছন দ্বিবিমীয় (2D) বা ত্ৰিবিমীয় (3D) হ'ব পাৰে।\n1 এনিমেছন শব্দৰ উৎপত্তি\n2 এনিমেছনৰ ইতিহাস\n2.1 ৱিনছৰ মেক্‌কে (Winsor McCay)\n2.2 বাণিজ্যিক ষ্টুডিঅ'ত এনিমেছন আৰু বিকাশ\n2.2.1 মিকি মাউছ\n2.3 ৱাল্ট ডিজনী ষ্টুডিঅ'\n2.4 ৱাল্ট ডিজনী ষ্টুডিঅ'ৰ সমসাময়িক অন্যান্য ষ্টুডিঅ'\n3 এনিমেছনৰ প্ৰকাৰ\n3.1 পাৰম্পৰিক এনিমেছন\n3.2 ষ্টপ মোছন (Stop Motion)\n3.3 কম্পিউটাৰ এনিমেছন\n3.3.1 দ্বিমাত্ৰিক এনিমেছন (2D animation)\n3.3.2 ত্ৰিমাত্ৰিক এনিমেছন (3D animation)\n3.3.2.1 কম্পিউটাৰ এনিমেছন সম্পৰ্কীয় কিছুমান পৰিভাষা\n3.4 এনিমেছনৰ কিছুমান অন্য পদ্ধতি\n3.5 এনিমেছনৰ আৰু কিছুমান পদ্ধতি\n4 এনিমেছন ছবিৰ নিৰ্মাণ পদ্ধতি\nএনিমেছন শব্দৰ উৎপত্তি\nলাটিন ভাষাৰ শব্দ anima (আত্মা/soul), ইয়াৰে ক্ৰিয়াবাচক শব্দ হৈছে Animate । Animate শব্দৰ অৰ্থ আত্মা দান কৰা, বা প্ৰাণ দিয়া। অৰ্থাৎ জড় বস্তু এটাত প্ৰাণ প্ৰতিষ্ঠা কৰা। এনিমেছনতো জড়/স্থিৰ চিত্ৰক গতিশীল কৰি "প্ৰাণ দিয়া" হয় বাবেই ইয়াক এনিমেছন বোলা হয়।\nইৰাণত পোৱা এটা ফুলদানিত অঁকা পাঁচখন ছবিৰ ক্ৰম\nএটা ইজিপ্টীয় সমাধি-কোঠাত পোৱা প্ৰায় ৪০০০ বছৰ পুৰণা ম্যুৰেল। ইয়াত কুস্তিযুঁজৰ ছবি অংকন কৰা হৈছে। এইবোৰ এনিমেছন ছবিৰ শৃংখল যেন লাগিলেও সেয়া গতিময় অৱস্থাত চোৱাৰ কোনো উপায় নাছিল। তথাপিও ইয়াত গতি প্ৰতিফলিত কৰিবলৈ চিত্ৰকৰৰ ইচ্ছা প্ৰকাশ পাইছে।\nস্থিৰ চিত্ৰক গতিশীল কৰাৰ প্ৰচেষ্টা প্ৰাগৈতিহাসিক কালৰেপৰা কৰা হৈছে। ৩৫,০০০ বছৰ আগৰ গুহা চিত্ৰত অঁকা জন্তুত চাৰিখনৰ ঠাইত আঠখন ঠেঙ আঁকি গতিশীল ৰূপত প্ৰকাশ কৰাৰ চেষ্টা কৰা হৈছিল। খ্ৰী.পূ ১৬০০ শতিকাত ইজিপ্টৰ ফাৰাও দ্বিতীয় ৰামছেছ-এ নিৰ্মাণ কৰা দেৱী আইছিছৰ মন্দিৰত ১১০-টা স্তম্ভ আছিল। প্ৰতিটো খুঁটাতো দেৱীৰ এটা ভংগিমাক সময়ৰ হিচাপত পৰিৱৰ্তন কৰি অঁকা ছবি আছিল। কোৱা হ'ব যে বেগেৰে যোৱা ঘোঁৰাচালকে দেৱীৰ ভংগিমা সলনি হৈ যোৱা দেখিবলৈ পাইছিল। অতীজৰ গ্ৰীকসকলে মাটিৰ গোল পাত্ৰৰ চাৰিওফালে ক্ৰমান্বয়ে সলনি হোৱা ভংগিমাৰ মানুহৰ ছবি আঁকিছিল। পাত্ৰটো জোৰেৰে ঘূৰালে মানুহজনে লৰচৰ কৰা দেখা পোৱা গৈছিল।\nঅৱশ্যে এনিমেছনক বৰ্তমানৰ ৰূপ দিয়াৰ আগতে চলচিত্ৰৰ কলা-কৌশল পূৰ্ণাংগ ৰূপে বিকশিত হোৱাৰ প্ৰয়োজন আছিল। চলচিত্ৰৰ আগতে আৱিষ্কৃত হৈছিল পৰ্দাত ডাঙৰকৈ ছবি প্ৰক্ষেপ কৰাৰ প্ৰক্ৰিয়া। ১৬৪০ চনত এথ'নেছিয়াছ কাৰ্চাৰ-এ (Athonasius Kircher) 'মেজিক চাকি' (Magic Lantern) নামৰ এটা যন্ত্ৰ সাজি উলিয়ায়। তেৱেই কাঁচত ছবি আঁকি সেই ছবি মেজিক চাকিৰ জৰিয়তে পৰ্দাত প্ৰক্ষেপ কৰি দেখুৱাইছিল। এনিমেছনৰ এটা ৰুক্ষ ৰূপো তেওঁ আৱিষ্কাৰ কৰিছিল। তেখেতে একেখন কাঁচতে মেল খাই থকা মানুহৰ মুখ আৰু নিগনি এটা ছবি আঁকিছিল। এডাল ৰছীৰ সহায়ত এই ছবি থকা কাঁচখন জোৰেৰে অনা-নিয়া কৰি থাকিলে নিগনিটো মানুহজনৰ খোলা মুখেৰে সোমাই যোৱা যেন লাগিছিল।\n১৮২৪ চনত পিটাৰ মাৰ্ক ৰ'জেট-এ (Peter Mark Roget) প্ৰথমবাৰৰ ভাৱে "দৃষ্টি জড়তা" পৰিঘটনা লক্ষ্য কৰে। এই পৰিঘটনা মতে আমাৰ চকুৰ অক্ষিপটত (Retina) পৰা যিকোনো দৃশ্য কিছু সময়ৰ বাবে চকুতে ৰৈ থাকে। সেই সময়কণৰ পাছতহে মানুহে আকৌ দেখা পায়। যদি মাজৰ এই নেদেখা সময়খিনিত দৃশ্যৰ পৰিৱৰ্তন কৰা হয়, মানুহজনে পৰিবৰ্তন হোৱাৰ কথাটো ধৰিব নোৱাৰিব। দৃশ্যমান সময়ত যদি একেটা গতিৰ ক্ৰমাগতভাৱে পৰিৱৰ্তিত ছবি দেখুৱাই থকা হয় আৰু মাজৰ নেদেখা সময়খিনিত দৃশ্যাৱলীৰ পৰিবৰ্তন ঘটোৱা হয়, তেতিয়া মানুহজনে চকুৰ সম্মুখত চলমান দৃশ্যাৱলী দেখিবলৈ পাব, যদিও প্ৰতিটো দৃশ্য আচলতে চলমান হয়। এই 'দৃষ্টি জড়তা'ৰ অবিহনে চলচ্চিত্ৰ বা এনিমেছন সম্ভৱেই নহ'লহেঁতেন।\nৰ'জেটৰ আৱিষ্কাৰে কেবাটাও নতুন নতুন খেলনাৰ জন্ম দিলে, য'ত 'দৃষ্টি জড়তা'ৰ সহায় লৈ কিছুমান দৃষ্টিভ্ৰম কৰোৱা হৈছিল। এই খেলনাসমূহেই আছিল এনিমেছনৰ আদি ৰূপ। এনে এটা খেলনা আছিল থ'মাট্ৰ'প (Thaumatrope)। এখন ডাঠ কাগজৰ কাঁহীৰ দুটা মূৰে দুডাল সূতা বন্ধা থাকিছিল আৰু কাগজখনৰ দুয়োফালে দুটা বেলেগ বেলগ ছবি আঁকি ৰখা হৈছিল। যেনে এফালে এটা পিঞ্জৰা, আনফালে এটা চৰাই। ৰছীডাল পকাই পকাই টানি দিলে কাঁহীখন ঘূৰিবলৈ আৰম্ভ কৰিছিল আৰু দেখা গৈছিল যে চৰাইটো পিঞ্জৰাৰ ভিতৰত সোমাই পৰিছে। আচলতে দৃষ্টি জড়তাৰ বাবে অলপ বেছি সময়ৰ বাবে ছবি দুখন চকুত ৰৈ গৈছিল আৰু ছবি দুখন ইফাল-সিফাল হোৱা সময়খিনি নিচেই কম হোৱা বাবে দেখা নগৈছিল।\nফেনাকিষ্ট'স্কোপ (Phenakistoscope) একে নীতিৰে তৈয়াৰী আন এবিধ খেলৰ সামগ্ৰী। ইয়াত এডাল ধুৰাৰ দুইমূৰে দুখন কাঁহী লগোৱা আছিল। সম্মুখৰ কাঁহীখনৰ পৰিধিয়েদি দীঘলীয়া ফুটা আছিল আৰু সেই ফুটাৰে চালে দেখা পোৱাকৈ পাছফালৰ খনত আছিল একোখন ছবি। ছবিকেইখন একেটা গতিশীল বস্তুৰ ক্ৰমিক স্থিৰ ছবি আছিল। কাঁহী দুখন জোৰেৰে ঘূৰাই ফুটাৰে চাই পঠিয়ালে পাছফালৰ ছবিখনে লৰচৰ কৰা দেখা গৈছিল।\nআন এবিধ উল্লেখনীয় সঁজুলি আছিল জুট্ৰ'প (Zoetrope), ইয়াক 'জীৱনৰ চকৰী' বুলিও কোৱা হৈছিল। ১৮৬৭ চনত আমেৰিকাত এইবিধ খেলনাৰ প্ৰচলন হয়। দীঘল কাগজৰ টুকুৰাত এটা গতিৰ ক্ৰমৰ ছবি আঁকি এটা চুঙাৰ ভিতৰত লগোৱা হৈছিল। সেই চুঙাতে আছিল দীঘলীয়া কিছুমান ফুটা। চুঙাটো জোৰেৰে ঘূৰাই সেই ফুটাৰে চালে ভিতৰৰ ছবিখনে গতি লৈছিল।\nপ্ৰাক্সিন'স্কোপ (Praxinoscope) আৱিস্কাৰ কৰিছিল এমিল ৰেন'ড-এ (Emile Reynaud)। এই যন্ত্ৰটো প্ৰায় জুট্ৰ'পৰ নিচিনাই আছিল, কিন্তু চুঙাটোৰ অক্ষত আন এটা সৰু চুঙা বহুৱাই তাত আইনা লগাই দিয়া হৈছিল। তাৰোপৰি ইয়াৰ চুঙাৰ পৰিধি আছিল বহল। সেয়ে ইয়াৰ ভিতৰত ৩০ ফুট দীঘল কাগজৰ টুকুৰা লগাই তাত ছবি অঁকা হৈছিল। অৱশ্যে এই যন্ত্ৰ কাগজ ব্যৱহাৰ নকৰি এবিধ পাৰদৰ্শী কাগজত ছবিখিন অঁকা হৈছিল। এই কাগজখনক বোলা হৈছিল "ক্ৰিষ্টেলইড্" (Crystaloid)। ছবি আঁকিবলৈ বেছি ঠাই থকা হেতুকে ইয়াত অকল একেবাৰে চুটি গতিৰ ছবি নেআঁকি একোটা সম্পূৰ্ণ নাটকীয়া ঘটনা আঁকিব পৰা হৈছিল। এনিমেছনৰ জৰিয়তে কাহিনী কোৱাৰ প্ৰক্ৰিয়া দৰাচলতে এই যন্ত্ৰৰপৰাই আৰম্ভ হৈছিল। \n১৮৬৮ চনত বজাৰলৈ আহে আন এবিধ নতুন খেলনা, ফ্লিপাৰ বুক (Flipper Book)। আটাইবোৰ যন্ত্ৰৰ ভিতৰত ইয়েই আছিল আটাইতকৈ সৰল আৰু জনপ্ৰিয়। এটা ক্ৰমৰ কেইবাখনো ছবি ক্ৰম অনুসাৰে এফালে বান্ধি থোৱা থাকিছিল। আনটো ফালে ছবিৰ দমটোৰ কাষত ধৰি বেগেৰে এখন এখনকৈ লুটিয়ালে ছবিখনে গতি কৰা দেখা গৈছিল। এই ফ্লিপাৰ বুক আজিকালিও বজাৰত পোৱা যায়। আজি কালি অৱশ্যে অঁকা ছবিৰ সলনি এটা ক্ৰমত থকা তোলা ছবিহে দিয়া দেখা যায়। 'ফ্লিপাৰ বুক' বা 'ফ্লিপ বুক' পাৰম্পৰিক 'এনিমেটৰ'সকলে এতিয়াও প্ৰাৰম্ভিক পৰীক্ষৰ বাবে ব্যৱহাৰ কৰে।\nলক্ষ্যনীয় যে এই সময়লৈকে সদায় হাতে অঁকা ছবিহে ব্যৱহাৰ কৰা হৈছিল। কেমেৰাৰ আৱিষ্কাৰ হৈছিল যদিও এনেবোৰ খেলনাৰ বাবে কেমেৰাৰে তোলা ছবি ব্যৱহাৰ কৰা নহৈছিল। আৱিষ্কাৰক থমাছ আলভা এডিছন-এ (Thomas Alva Edison) জুট্ৰ'প যন্ত্ৰৰ দ্বাৰা অনুপ্ৰাণীত হৈ এটা গতিশীল বস্তুৰ ক্ৰমিক ছবি তুলিব পৰা যন্ত্ৰ এটাৰ আৱিষ্কাৰত মনোনিবেশ কৰে। এইকামৰ বাবে ১৮৮৮ চনত তেওঁ সহযোগী উইলিয়াম ডিক্‌ছন-ক (William K.L. Dickson) দায়িত্ব দিয়ে। দুয়োজনে ক্ৰমিক ছবি তোলাৰ বাবে [[কাইনেট'গ্ৰাফ] (Kinetograph) আৰু সেই ছবি চলমান অৱস্থাত চোৱাৰ বাবে কাইনেট'স্কোপ (Kinetoscope) নামৰ এবিধ যন্ত্ৰ উদ্ভাৱন কৰে। ১৮৯৪ চনত 'কাইনেট'স্কোপ' যন্ত্ৰ বজাৰত মুকলি কৰা হয়। এই যন্ত্ৰত এটা ফুটাৰে চলমান ছবি ছোৱাৰ ব্যৱস্থা আছিল। সেয়ে এবাৰত এজন ব্যক্তিয়ে ছবি দৰ্শন কৰিব পাৰিছিল। এই অসুবিধা আঁতৰ কৰিবলৈ প্ৰতিদ্বন্দ্বী আৱিষ্কাৰকে সেই ছবি পৰ্দাত ডাঙৰকৈ প্ৰক্ষেপ কৰিব পৰা ব্যৱস্থা সাজি উলিয়ায়। থমাছ এৰ্মাট (Thomas Armat) নিৰ্মিত এনে এটা যন্ত্ৰৰ আধাৰত এডিছনে নিজাকৈ এটা প্ৰজেক্টৰ (Projector) নিৰ্মাণ কৰে আৰু নাম দিয়ে ভিটাস্কোপ (Vitascope)।\n১৮৯৬ চনত, নিউয়ৰ্কৰ এখন বাতৰি-কাকতৰ কাৰ্টুনিষ্ট জেম্‌ছ ষ্টুৱাৰ্ট ব্লেকটন-এ (James Stuart Blackton) এটা সাক্ষাৎকাৰৰ বাবে এডিছনৰ ওচৰলৈ যায়। তাতেই ছবি অঁকাত ব্লেকটনৰ ক্ষীপ্ৰতা দেখি তেখেতক এটা ক্ৰমৰ এলানি ছবি আঁকিবলৈ অনুৰোধ কৰে। সেই ছবিলানিক এডিছনে ফটো তুলি ৰাখে। সেয়েই আছিল ফটোগ্ৰাফি আৰু ছবিৰ প্ৰথম সংযোগ। ১৯০৫ তেওঁলোক দুয়ো "অঁভজা মুখৰ ধেমেলীয়া মূহুৰ্ত" (Humorous Phases of Funny Faces) নামেৰে এখন চলচিত্ৰ নিৰ্মাণ কৰে। এই চলচিত্ৰখনৰ বাবে প্ৰায় ৩০০০ খন ছবি অঁকা হৈছিল। ৰাইজে এই নতুন পৰীক্ষা দেখি অভিভূত হৈ পৰিছিল। এয়েই আছিল আধুনিক এনিমেছনৰ পূৰ্বপুৰুষ।\nএবছৰ পাছত এমিল ক'ল-এ (Emile Cohl) নিৰ্মাণ কৰি উলিয়ায় আন এখন এনিমেছন ছবি। এইখন পেৰিছত প্ৰথম দেখুওৱা হৈছিল। কলা পৃষ্ঠাত বগা ছবিৰে ইয়াত এটা সম্পূৰ্ণ কাহিনী দেখুওৱা হৈছিল। চৰিত্ৰসমূহৰ বাহিৰেও বিজুলী খুঁটা, ঘৰ আদিয়েও ইয়াত লৰচৰ কৰিছিল, সুখী বা দুখীও হৈছিল। এই ছবিখনতে এনিমেছনৰ সফল প্ৰয়োগৰ আৰম্ভনি হৈছিল। পাছলৈ এনিমেছনৰ ক্ষেত্ৰত মানি চলা এটা নীতি ইয়াতেই প্ৰথম ব্যৱহাৰ কৰা হৈছিল--'কেমেৰাও যি কৰিব পাৰি সেইটো নকৰিবা, কেমেৰাই নোৱাৰাটোহে কৰা।'\nৱিনছৰ মেক্‌কে (Winsor McCay)\nৱিনছৰ মেক্‌কে-ই প্ৰথমে এনিমেছনক এটা কলা হিচাপে জন্ম দিয়াৰ প্ৰয়াস কৰে। মেক্‌কে আছিল এজন কমিক্‌ছ শিল্পী। তেখেতৰ 'অজান দেশত অকণমানি নিমো' (Little Nemo in Wonderland) আছিল এখন জনপ্ৰিয় কমিক্‌চ। নিজৰ ল'ৰাৰ বাবে তেওঁ প্ৰায় ৪০০০ ছবিৰে 'অকণমানি নিমো'-ক Little Nemo (১৯১১) নামেৰে এনিমেছন ছবিৰ ৰূপ দিয়ে। তেখেতৰ এই চলচিত্ৰ অতি জনপ্ৰিয় হৈছিল। ১৯১২ চনত তেখেতে নিৰ্মাণ কৰে আন এখন এনিমেছন ছবি HowaMosquito Operates। ১৯১৪ চনত তেখেতই Gertie the Dinosaur নামেৰে আন এখন এনিমেছন ছবি নিৰ্মাণ কৰি উলিয়ায়। এই ছবিখনৰ প্ৰদৰ্শনৰ সময়ত 'গাৰ্টি' নামে ডাইন'ছৰটোৰ চলচিত্ৰ পৰ্দাত প্ৰক্ষেপ কৰা হৈছিল আৰু মেক্‌কেই নিজে পৰ্দাৰ আগত থিয় হৈ 'গাৰ্টি'ক আপেল খুৱাইছিল। 'গাৰ্টি দা ডাইন'ছৰ' ছবিখনক এনিমেছন শিল্পৰ এটা মাইলৰ খুঁটি বুলি মনা হয়। প্ৰথমবাৰৰ বাবে সুনিপুণ ছবিৰে 'গাৰ্টি'ক অঁকা হৈছিল, 'গাৰ্টি'ৰ হাত-ভৰিৰ চলনো আছিল একেবাৰে জীৱন্ত আৰু 'গাৰ্টি'ৰ ভাল লগা, বেয়া লগা আদিৰো সুন্দৰ ৰূপ দিয়া হৈছিল। ছবিখন অতি জনপ্ৰিয় হৈছিল। এই ছবিখনেই এনিমেছনক এটা বিশিষ্ট শিল্পৰ ৰূপলৈ তুলি ধৰে। ১৯১৮ চনত ২৫,০০০ ছবিৰে সেই সময়লৈ দীৰ্ঘতম এনিমেছন ছবি 'The Sinking of the Lusitania' খনো নিৰ্মাণ কৰে মেক্‌কে-ই। ইয়াৰ পাছতো মেক্‌কেয়ে আৰু তিনিখন এনিমেছন ছবি নিৰ্মাণ কৰে।\nমেক্‌কেৰ এনিমেছন ছবি কেইখন লোকপ্ৰিয় হোৱাৰ উপৰিও কলাত্মক দিশতো উল্লেখযোগ্য আছিল। এনিমেছনক এটা শিল্প হিচাপে গঢ় দিয়াত মেক্‌কেৰ অৱদান আটায়ে মানি লয়। এনিমেছন ছবিৰ নিৰ্মাণৰ উপৰিও দক্ষ চিত্ৰকৰ আৰু শিল্পী হিচাপেও মেক্‌কে আছিল অসাধাৰণ। তেখেতক 'কাৰ্টুন জগতৰ মোজাৰ্ট' বুলি সম্বোধন কৰা হয়। International Animated Film Society (ASIFA - Hollywood)-এ তেখেতৰ নামৰ বঁটাৰে জীৱন-যোৰা সাধনাৰ বঁটাৰ নামাকৰণ কৰিছে। \nমেক্‌কেৰ এনিমেছন অতি জনপ্ৰিয় আৰু কলাত্মক দিশতো উন্নত হোৱাৰ পাছতো কিন্তু সাধাৰণভাৱে এনিমেছন ছবিৰ মান উন্নত হোৱা নাছিল। মেক্‌কেই নিজেই ছবি আঁকিছিল আৰু তেখেতৰ কোনো সহকাৰীও নাছিল। সেয়ে তেখেতৰ পদ্ধতি আছিল যথেষ্ট সময়বহুল আৰু কষ্ট সাপেক্ষ। সেয়ে সেই ধৰণে বাণিজ্যিকভাৱে এনিমেছন ছবি নিৰ্মাণৰ কাম কৰাটো সম্ভৱ নাছিল। বাণিজ্যিক এনিমেছন শিল্পীয়ে পতা এখন সভাত তেখেতে নতুন এনিমেটৰসকলে টকাৰ নামত এটা শিল্পক ধূলিস্যাত কৰা বুলি ককৰ্থনা কৰিছিল।\nবাণিজ্যিক ষ্টুডিঅ'ত এনিমেছন আৰু বিকাশ\nএনিমেছন ছবিৰ বাবে প্ৰয়োজন বহুত সংখ্যক হাতে অঁকা ছবি। সেয়ে এজন মানুহৰ বাবে দীঘল এনিমেছন ছবি নিৰ্মাণ কৰাটো সম্ভৱ নহয়। সেয়ে এনিমেছন ছবি নিৰ্মাণৰ বাবে ষ্টুডিঅ' গঢ়ি উঠে। কেবা জনো শিল্পীয়ে লগ লাগি ছবি আঁকে আৰু তাৰপৰা কেমেৰাৰে ফটো তুলি এনিমেছন ছবি তৈয়াৰ কৰা হয়। এনিমেছন ছবিবিলাকক কাৰ্টুন (Cartoon) বোলা হৈছিল। এনিমেছনৰ বাবে প্ৰথম ষ্টুডিঅ' খুলিছিল ৰাওল বাৰ (Raoul Barre) নামৰ মানুহ এজনে ১৯১৪ চনত। ১৯১৫ চনত পট্টন হয় 'ব্ৰে-হাৰ্ড প্ৰচেছ কোম্পানী' (The Bray-Hurd Process Company)। এই ষ্টুডিঅ'ই পাছৰ ১৭ বছৰ কাৰ্টুন ছবি নিৰ্মাণ কৰে। আন আন ষ্টুডিঅ' এই সময় ছোৱাতে ঠন ধৰি উঠে। এই ষ্টুডিঅ' বিলাকত এনিমেছন ছবিবিলাক মসৃণ আৰু নিৰ্মাণ কাৰ্য্যক সহজ কৰি তুলিবৰ বাবে ন ন উদ্ভাৱন কৰি থকা হৈছিল।\nমেক্স ফ্লেইছাৰ-এ (Max Fleischer) আৱিস্কাৰ কৰিছিল ৰট'স্কোপ পদ্ধতি। এই পদ্ধতিত 'জীৱন্ত ছবি'ৰ (live action) ফ্ৰেমক পৰিবৰ্ধিত কৰি সেই ছবিৰ ওপৰত বুলাই বুলাই এনিমেছন ছবিৰ ফ্ৰেম অঁকা হৈছিল। জীৱন্ত মানুহৰ ছবিৰপৰা অঁকা হৈছিল বাবে তাত হাত-ভৰি সঞ্চালনৰ শুদ্ধ ৰূপ ফুটি উঠিছিল।\nআন এটা গুৰুত্বপূৰ্ণ উদ্ভাৱন আছিল 'চে'ল'-ৰ (Cel) ব্যৱহাৰ। 'চে'ল' এবিধ পাৰদৰ্শী কাগজৰ নিচিনা পাত। 'চেলুল্ইড'ৰদ্বাৰা নিৰ্মাণ হোৱা বাবেই ইয়াক চুটিকৈ চে'ল বোলা হৈছিল। প্ৰকৃত চে'ল চেলুলইড চেলুল'জ নাইট্ৰেট আৰু কৰ্পূৰৰ মিশ্ৰণ। কিন্তু ই অতিমাত্ৰাই জ্বলনশীল আৰু সহজে শোঁতোৰা পৰি যায় বাবে পাছলৈ চেলুলইডৰ সলনি চেলুলজ এচিটেটৰদ্বাৰা নিৰ্মিত চে'ল ব্যৱহাৰ কৰা হয়। ১৯৯০-ৰ দশকৰপৰা চে'লৰ ব্যৱহাৰ সম্পূৰ্ণৰূপে বন্ধ কৰি ষ্টুডিঅ'বিলাকে কম্পিউটাৰ প্ৰ'গ্ৰামৰ সহায় লবলৈ আৰম্ভ কৰে।\n১৯২০-৩০-ৰ সময়ছোৱাত কেবাটাও এনিমেছন ষ্টুডিঅ' গঢ়ি উঠে। এই ষ্টুডিঅ' সমূহে নিজৰ ছবিৰ প্ৰতি দৰ্শক আকৃষ্ট কৰিবলৈ অহৰহ চেষ্টা কৰি থাকিছিল। সেই সময়ত ষ্টুডিঅ'ত নিৰ্মিত কাৰ্টুন ছবিবোৰ দেখুওৱা হৈছিল ছবিঘৰত মূল ছবি প্ৰদৰ্শনৰ আগে আগে। ষ্টুডিঅ' বিলাকে জনপ্ৰিয়তা বজাই ৰাখিবলৈ কিছুমান জনপ্ৰিয় হৈ পৰা চৰিত্ৰক বাৰে বাৰে ব্যৱহা কৰিছিল।\nবিংশ শতাব্দীৰ দ্বিতীয় দশকত আমেৰিকা যুক্তৰাষ্ট্ৰত গঢ়ি উঠা এনিমেছন ষ্টুডিঅ' বোৰে মূলতঃ কিছুমান জনপ্ৰিয় কাৰ্টুন চৰিত্ৰ গঢ়ি তোলাত গুৰুত্ব দিছিল। আৰু সেই চৰিত্ৰৰ বিভিন্ন কাণ্ড-কাৰখানাৰে চুটি এনিমেছন ছবি তৈয়াৰ কৰি দৰ্শকলৈ আগবঢ়াইছিল। বহুতো এনে চৰিত্ৰৰ মাজত বিশেষ স্থান লভ কৰা এটা চৰিত্ৰ আছিল 'ফেলিক্স-দা কেট' (Felix the Cat)। পাৰামাউণ্ট (Paramount) ষ্টুডিঅ'ৰ বেনাৰত অটো মেছমাৰ-এ সৃষ্টি কৰিছিল এই কাৰ্টুন মেকুৰীটোৰ। ফেলাইন ফ'লিছ (Feline Follies) নামৰ ছবিত এই চৰিত্ৰৰ প্ৰথম অভিষেক ঘটিছিল।\nমেক্স ফ্লেইছাৰৰ ইঙ্কৱেল ষ্টুডিঅ'ৰপৰা (Inkwell Studios) ওলাইছিল আন এটা জনপ্ৰিয় চৰিত্ৰ 'ইঙ্কৱেলৰ বহুৱা' (The Inkwell Clown)। প্ৰথম অৱস্থাত এই 'বহুৱা'ৰ চৰিত্ৰটোৰ কোনো নাম দিয়া হোৱা নাছিল বাবে ৰাইজে নিজেই 'ইঙ্কৱেলৰ বহুৱা' নাম দি লৈছিল। পাছলৈ অৱশ্যে 'কোকো' (Koko) নামেৰে নামাকৰণ কৰা হয়। এই বহুৱাৰ চৰিত্ৰটো আঁকোতে ৰ'ট'স্কোপ পদ্ধতিৰ সহায় লোৱা হৈছিল। ছবিৰ আৰম্ভনিতে চৰিত্ৰটো এটা চিঞাহীৰ দোৱাতৰপৰা ওলাই আহিছিল। এইদৰেই বাস্তৱ বস্তুৰ লগত যোগাযোগ কৰা প্ৰথম কাৰ্টুন চৰিত্ৰ হোৱাৰ গৌৰৱো 'ইঙ্কৱেল বহুৱা'ৰ প্ৰাপ্য।\nসেই সময়ৰ আন এটা জনপ্ৰিয় কাৰ্টুন চৰিত্ৰ হ'ল 'বঞ্জো' (Bonjo the Dog, স্ৰষ্টা: জৰ্জ ষ্টাডি (George Studdy))। \n১৯২১ চনত ৱাল্ট ডিজনীয়ে (Walt Disney) নিজাকৈ লাফ-অ'-গ্ৰাম (Laugh-O-Gram) নামে এটা ষ্টুডিঅ' খোলে আৰু ১৯২২ চনলৈ ছখন কাৰ্টুন ছবি নিৰ্মাণ কৰে। এনিমেছন ছবিক বিকশিত কৰি এটা সম্পূৰ্ণ নতুন মাত্ৰা দিয়া ৱাল্ট ডিজনী আৰু ৱাল্ট ডিজনী ষ্টুডিঅ'ৰ (Walt Disney Studio) বিষয়ে আন এটা শিতানত আলোচনা কৰা হৈছে।\n১৯২৪ চনৰপৰা চলচিত্ৰত শব্দৰ প্ৰয়োগ আৰম্ভ হয়। ১৯২৭ চনত নিৰ্মিত 'দা জেজ ছিংগাৰ' (The Jazz Singer) নামৰ ছবিখনক প্ৰথম সবাক ছবি বোলা হয় যদিও তাৰ আগতেও চলচিত্ৰত শব্দৰ প্ৰয়োগ কৰা হৈছিল পৰীক্ষনীয় হিচাপে। কাৰ্টুন ছবিত শব্দৰ প্ৰথম প্ৰয়োগ হয় ১৯২৪ চনত মেক্স ফ্লেইছাৰৰ ষ্টুডিঅ'ৰপৰা নিৰ্মিত 'কোকো ছং কাৰ টিউনছ' (Ko-ko Song Car-Tunes) নামৰ ছবিখনৰপৰা আৰু আন কেবাখনো ছবিত ফ্লেইছাৰে শব্দৰ প্ৰয়োগ কৰে। পূৰ্ণাংগ ভাৱে শব্দ সম্বলিত প্ৰথম কাৰ্টুন ছবি আছিল 'ষ্টীমবোট উইলি' (Steamboat Willie)। ষ্টীমবোট উইলি ৱাল্ট ডিজনীৰ নিৰ্মিত আৰু মিকি মাউছ (Mickey Mouse) চৰিত্ৰৰ ওপৰত আধাৰিত ছবি।\n১৯৩০-ৰ দশকত কেবাটাও জনপ্ৰিয় কাৰ্টুন চৰিত্ৰই গঢ় লৈ উঠে। ইয়াৰে কেইটামান হ'ল, বেটি বুপ (Betty Boop, স্ৰষ্টা: মেক্স ফ্লেইছাৰ (Max Fleischer)), পপাই (Popeye, স্ৰষ্টা: মেক্স ফ্লেইছাৰ (Max Fleischer)), 'ক্ৰেজী কেট' (Crazy Cat, স্ৰষ্টা: চাৰ্লছ মিন্‌জ (Charles Mintz)), 'স্ক্ৰেপি' (Scrappy, স্ৰষ্টা: ডিক হিউমাৰ, ছিড মাৰ্কাছ আৰু আৰ্ট ডেভিছ (Dick Heumer, Sid Marcus, Art Davis)), 'ফ্লিপ নামে ভোকোলা' (Flip the Frog, সৃষ্টা: ইউব ৱেৰ্কছ (Ub Werks)) ইত্যাদি। উল্লেখযোগ্য এই তালিকাত ৱাল্ট ডিজনী ষ্টুডিঅ'ৰ চৰিত্ৰবোৰ সংকলিত কৰা হোৱা নাই। এই বিষয়ে ৱাল্ট ডিজনী শিতানত আলোচনা কৰা হৈছে।\n১৯২৭ চনত ৱাল্ট ডিজনী ষ্টুডিঅ'ৰপৰা নিৰ্মাণ হয় মিকি মাউছৰ প্ৰথমখন কাৰ্টুন ছবি আৰু তেতিয়াৰেপৰা হলিউদৰ (Hollywood) এনিমেছন ছবিৰ ইতিহাস ৱাল্ট ডিজনী ষ্টুডিঅ'ৰ ইতিহাসৰ লগত সাঙোৰ খাই পৰে।\nএটা বুধিয়ক নিগনি মিকি মাউছৰ প্ৰথম ছবি আছিল 'প্লেন ক্ৰেজী' (Plane Crazy) (১৯২৮), দ্বিতীয় ছবি আছিল 'দা গেলোপিং গছো' (The Galloping Gaucho) (১৯২৮)। অৱশ্যে এই দুয়োখন ছবিয়েই পৰিবেশকৰ অভাৱৰ বাবে মুকলি কৰি দিয়া নহ'ল। ১৯২৮ চনতে ৱাল্ট ডিজনীয়ে সবাক কৰি নিৰ্মাণ কৰে আন এখন মিকি মাউছৰ ছবি, 'ষ্টীমবোট উইলি' (Steamboat Willie)। এই ছবিখন মুক্তি দিছিল চেলিব্ৰিটি পিকচাৰ্চ-এ (Celibrity Pictures)। ১৯২৮ চনৰ ১৮ নৱেম্বৰ তাৰিখে মুক্তি পোৱা এই ছবিখনে অভূতপূৰ্ব সঁহাৰি লাভ কৰে। ইয়াৰ পিছত কেবাখনো মিকি মাউছৰ ছবি নিৰ্মাণ কৰা হয়।\nৱাল্ট ডিজনী ষ্টুডিঅ'\nৱাল্ট ডিজনীয়ে ১৯২১ চনত গৃহ চহৰ কানছাছত (Kansas) প্ৰথম 'লাফ-ও-গ্ৰাম' ষ্টুডিঅ' খুলি এনিমেছন ছবি নিৰ্মাণ আৰম্ভ কৰে। ২ বছৰ পাছত এই ষ্টুডিঅ' বন্ধ কৰি ৱাল্ট ডিজনী হলিউদলৈ আহে আৰু তাতেই ৱাল্ট ডিজনী ষ্টুডিঅ' খোলে। এই ষ্টুডিঅ'ৰপৰাই ১৯২৪ চনত প্ৰথমে নিৰ্মাণ কৰে 'এলিচৰ ৱাণ্ডাৰলেণ্ড' (Alice's Wonderland) নামে এলানি এনিমেছন আৰু 'জীৱন্ত গতি'ৰ (Live Action) মিশ্ৰিত ছবি। এই ছবিসমূহত এলিছৰ অভিনয় কৰিছিল এগৰাকী সঁচা ছোৱালীয়ে আৰু এলিছৰ লগত অভিনয় কৰা কাৰ্টুন চৰিত্ৰবোৰ আছিল হাতে অঁকা।\n১৯২৭ চনত ৱাল্ট ডিজনী ষ্টুডিঅ'ৰপৰা আন এটা কাৰ্টুন চৰিত্ৰৰ জন্ম দিয়া হয়। সেয়া আছিল 'ওছৱাল্ড, দা লাকী ৰেবিট' (Oswald the Lucky Rabbit)। 'ওছৱাল্ড'ৰ ছবিসমূহ প্ৰভূত ভাৱে জনপ্ৰিয় হৈছিল। ১৯২৮ চনত ৱাল্ট ডিজনীৰ ছবি পৰিবেশক 'ইউনিভাৰ্ছেল ষ্টুডিঅ''ই ৱাল্টে বিচৰা পৰিমাণৰ ধন দিবলৈ অমান্তি হৈ নিজাকৈ এটা ষ্টুডিঅ' খুলি ওছৱাল্ডৰ ছবি নিৰ্মাণ কৰিবলৈ আৰম্ভ কৰে।\nৱাল্ট ডিজনীয়ে নিজাকৈ এটা কাৰ্টুন চৰিত্ৰ গঢ় দিয়াৰ চেষ্টা কৰি সৃষ্টি কৰে 'মিকি মাউছ' (Mickey Mouse)। মিকি মাউছ কাৰ্টুন জগতৰ আটাইতকৈ জনপ্ৰিয় চৰিত্ৰ আৰু এই মিকি মাউছৰ ছবিসমূহে ৱাল্ট ডিজনী ষ্টুডিঅ'ক এটা লেখত লবলগীয়া ষ্টুডিঅ' হিচাপে চিনাকী দিয়ে।\nৱাল্ট ডিজনীয়ে নতুন নতুন প্ৰক্ৰিয়া, পৰীক্ষা-নিৰীক্ষাৰে এনিমেছন ছবিৰ বিকাশ সাধনাৰ চেষ্টা কৰিছিল। ৱাল্ট ডিজনী ষ্টুডিঅ'ৰ এনিমেটৰ উইব ৱেৰ্কছ (Ub Iwerks) আছিল এই ক্ষেত্ৰত ৱাল্টৰ সহযোগী। দুয়োজনৰ প্ৰচেষ্টাত ৱাল্ট ডিজনী ষ্টুডিঅ'ৰপৰা কেবাটাও পদ্ধতিৰ সূচনা কৰা হয় যিয়ে এনিমেছন নিৰ্মাণৰ বিকাশ সাধন সম্ভৱ কৰি তুলিছিল।\nসেই সময়ত প্ৰচলিত এনিমেছন আছিল ৰুক্ষ। চৰিত্ৰসমূহক চলা-ফিৰা কৰাই মানুহক হঁহুৱাব পাৰিলেই হ'ল বুলি ভবা হৈছিল। তাৰোপৰি কম সময়তে অধিক সংখ্যক ছবি নিৰ্মাণৰ হেঁচা আহিছিল মালিক কৰ্তৃপক্ষৰপৰা। যিমান পাৰি কম কষ্ট আৰু কম সময়ত ছবিসমূহ অঁকাৰ চেষ্টা কৰা হৈছিল। সেয়ে এনিমেছন ছবি সমূহত সুকুমাৰ শিল্পৰ গাম্ভীৰ্য্য দেখা নগৈছিল। ৱাল্ট ডিজনীয়ে এনিমেছন ছবিৰ এই বিশেষ আসোঁৱাহ দূৰ কৰাৰ চেষ্টা কৰি এনিমেছন ছবি নিৰ্মাণৰ সমগ্ৰ প্ৰক্ৰিয়াটোকে পুনৰ্নিমাণ কৰে।\nৱাল্ট ডিজনীয়ে সংগীতৰ গতিৰ লগত চৰিত্ৰৰ গতিৰ সংগতি ৰখাৰ চেষ্টা কৰে যাতে চৰিত্ৰৰ গতিত সুষমতাৰ অনুভৱ হয়। এই উদ্দেশ্যৰে ষ্টুডিঅ'ৰ সংগীতজ্ঞ কাৰ্ল ষ্টালিং-এ (Carl Stalling) ছবিৰ সংগীত আগতেই বানীবদ্ধ কৰিবলৈ লয়। পাছত এনিমেটৰে সেই সংগীতৰ লগত সামঞ্জস্য ৰাখি চৰিত্ৰৰ গতিৰ ছবি আঁকে। এই পদ্ধতিৰে নিৰ্মাণ কৰা 'ছিলি ছিম্ফ'নি' (Silly Symphonies) এলানি ছবিয়ে ডিজনীৰ এনিমেছনক আন ষ্টুডিঅ'ৰ এনিমেছনতকৈ পৃথক আৰু সুসংহত ৰূপ দিয়ে। ছবিৰ সংলাপো আগতীয়াকৈ বাণীবদ্ধ কৰাৰ ব্যৱস্থা কৰা হয়।\nডিজনী ষ্টুডিঅ'ত প্ৰথমে ব্যৱহাৰ কৰা হৈছিল বৰ্তমান এনিমেছন ছবি নিৰ্মাণৰ এটা অতি জৰুৰী পৰ্ব--'ষ্ট'ৰী বো্ৰ্ড' (Story Board) অংকন। গল্প এটা ছবি হিচাপে কেনেকুৱা লাগিব তাৰ এটা আভাষ পাবলৈ কমিক্‌ছৰ নিচিনাকৈ গল্পটোৰ এলানি ছবি অঁকা হৈছিল, আৰু সেই ছবিৰ লানি চাই আলোচনা কৰি ঠিক কৰা হৈছিল কোনখিনি আৰু ভালকৈ পৰিবেশন কৰাৰ থল আছে। সেয়ে ষ্টুডিঅ'ৰ ছবিৰ গল্পৰ মান আগতকৈ উন্নত হ'বলৈ আৰম্ভ কৰিছিল।\nএইবাৰ ৱাল্টে 'ব্যক্তিত্ব সম্পন্ন এনিমেছন' (Personality Animation) গঢ়াত জোৰ দিয়ে। সেই সময়ৰ কাৰ্টুনত চৰিত্ৰবিলাকে খঙ, দুখ, আনন্দ আদি প্ৰকাশ কৰিবলৈ সক্ষম হৈছিল যদিও একোটা বিশেষ ব্যক্তিত্ব আহৰণ কৰিবলৈ সক্ষম হোৱা নাছিল। উদাহৰণ স্বৰুপে নায়ক আৰু খলনায়কে হাঁহি, কান্দোন ইত্যাদিত একেই ধৰণে হাত-ভৰি-মুখ জোকাৰিছিল। ৱাল্ট ডিজনী ষ্টুডিঅ'ত এই আঁসোৱাহ দূৰ কৰিবলৈ এনিমেটৰ সকলক ছবি অংকনৰ বিশেষ প্ৰশিক্ষণ দিয়া আৰম্ভ কৰে। গাইগুটীয়া ব্যক্তিত্ন লাভ কৰিবলৈ সক্ষম হোৱা প্ৰথম এনিমেছন ছবি হৈছে 'থ্ৰী লিট্‌ল পিগ্‌ছ' (১৯৩৩, Three Little pigs)।\n১৯৩৪ চনত ৱাল্ট ডিজনীয়ে প্ৰথম পূৰ্ণ দৈৰ্ঘ্যৰ এনিমেছন ছবি 'স্ন' হোৱাইট এণ্ড ছেভেন ড'ৱাৰ্ফছ'ৰ (Snow White and Seven Dwarfs) নিৰ্মাণৰ কাম আৰম্ভ কৰে। প্ৰথমে ষ্টুডিঅ'ৰ আৰ্টিষ্টসকলক প্ৰশিক্ষণ দি সাজু কৰি লৈহে ৱাল্ট ডিজনীয়ে এই কামত হাত দিছিল। ১৯৩৭ চনত এই ছবিখন নিৰ্মাণ হৈ ওলায় আৰু অভূতপূৰ্ব জনপ্ৰিয়তা অৰ্জন কৰে। ইয়াৰ পাছত ডিজনী ষ্টুডিঅ'ই কেবাখনো পূৰ্ণ দৈৰ্ঘ্যৰ ছবি নিৰ্মাণ কৰে আৰু তাৰে কেবাখনত ন ন আংগিক প্ৰয়োগ কৰি এনিমেছন ছবিক এক স্বয়ং সম্পূৰ্ণ ৰূপ দিয়ে।\nৱাল্ট ডিজনী ষ্টুডিঅ'ৰ সমসাময়িক অন্যান্য ষ্টুডিঅ'\nৱাল্ট ডিজনী ষ্টুডিঅ'-ৰ সমসাময়িক আন কাৰ্টুন ছবি নিৰ্মাতা ষ্টুডিঅ' সমূহে ডিজনীৰ 'জীৱিত-যেন' (Life Like) এনিমেছনৰ সলনি গতিক অন্য মাত্ৰ দিয়া বা গল্পৰ প্ৰতি অধিক গুৰুত্ব দি বনোৱা এনিমেছন ছবি নিৰ্মাণত মনোনিবেশ কৰে। ইয়াৰে কেইবাজনে উল্লেখযোগ্য বৰঙনি আগবছাই থৈ গৈছে। এই ষ্টুডিঅ'সমূহৰ ভিতৰত 'স্ক্ৰীন জেম্‌ছ' (Screen Gems), 'ইউনিভাৰ্ছেল'(Universal), 'টেৰীটুন্‌ছ'(Terrytoons), 'ৱাৰ্নাৰ ব্ৰাদাৰ্ছ' (Warner Bros.) আদি প্ৰধান।\n১৯৩৬ চনত 'ৱাৰ্নাৰ ব্ৰদাৰ্ছ' ষ্টুডিঅ'ত যোগদান কৰে তিনিজন এনিমেটৰ ক্ৰমে 'টেক্স এভেৰী' (Tex Avery), 'চাক্ জোন্‌ছ'(Chuck Jones) আৰু 'বব ক্লেম্পেট' (Bob Clampett), আৰু এই ত্ৰিমূৰ্তিয়ে 'ৱাৰ্নাৰ ব্ৰাদাৰ্ছ' ষ্টুডিঅ'ক নতুন প্ৰাণ দিবলৈ সক্ষম হয়। 'পৰ্কী পিগ' (Porky Pig) আৰু 'দেফী ডাক' (Daffy Duck) চৰিত্ৰ দুটাই ৱাৰ্নাৰ ব্ৰাদাৰ্ছৰ এনিমেছন ছিৰিজ 'লুনী টিউন্‌ছ'-ক (Looney Tunes) নতুন ৰূপ দি জনপ্ৰিয়তা আহৰণ কৰিবলৈ সক্ষম হয়। টেক্স এভেৰীয়ে ১৯৪০ খ্ৰীষ্টাব্দত সৃষ্টি কৰা 'বাগ্‌ছ বানী' (Bugs Bunny) এটা অতি জনপ্ৰিয় চৰিত্ৰ। টেক্স এভেৰীয়ে ডিজনীয়ে প্ৰৱৰ্তন কৰা বাস্তৱানুগ এনিমেছনৰ বিপৰীতে অতি নাটকীয় আৰু বন্য চাল-চলনেৰে ভৰা অথচ হাস্যৰসেৰে ভৰপূৰ এনিমেছন সৃষ্টি কৰাত গুৰুত্ব দিয়ে। দ্বিতীয় বিশ্বযুদ্ধৰ পাছৰ কালছোৱাত ডিজনীৰ এনিমেছন আৰু টেক্স এভেৰীৰ এনিমেছন দুটা বিশেষ ফৈদৰ সৃষ্টি হয়। ১৯৪০ চনত আন দুটা অতি জনপ্ৰিয় কাৰ্টুন চৰিত্ৰৰ জন্ম হয়। 'টম আৰু জেৰী' (Tom and Jerry), এহাল মেকুৰী আৰু নিগনি। জেৰীক ধৰিবলৈ গৈ প্ৰতিবাৰেই নাকনি-কাননি খোৱা টম-ৰ স্ৰষ্টা আছিল 'উইলিয়াম হানা' (William Hanna) আৰু 'জোছেফ বাৰবাৰা' (Joseph Barbara)।\nপ্ৰধান প্ৰবন্ধ: পাৰম্পৰিক এনিমেছন\nপাৰম্পৰিক এনিমেছনৰ উদাহৰণ, ঘোঁৰাটোৰ দৌৰি থকা মূহুৰ্তৰ কেবাখনো ছবি ক্ৰমত সজাই এই এনিমেছন নিৰ্মাণ কৰা হৈছে। স্থিৰ চিত্ৰ কেইখন 'ৰট'স্কোপ' পদ্ধতিৰে ঘোঁৰাৰ ছবিৰপৰা অঁকা হৈছে।\nপাৰম্পৰিক এনিমেছন (ইয়াক চে'ল (Cel) এনিমেছন বা হাতে অঁকা (Hand drawn) এনিমেছন বুলিও কোৱা হয়): বিংশ শতিকাৰ এনিমেছন ছবি এই পদ্ধতিৰে নিৰ্মাণ কৰা হৈছিল। গতিশীল চৰিত্ৰ বা বস্তু এটাৰ ক্ৰমিক চিত্ৰ কাগজত হাতেৰে আঁকি লোৱা হয়। এনিমেছনৰ বাবে ছবি অঁকা মানুহকে 'এনিমেটৰ' (Animator) বোলে। প্ৰতিখন ছবি একোটা গতিৰ ক্ৰমান্বয়ে সলনি হোৱা স্থানৰ ছবি। কাগজৰ পৰা পাৰদৰ্শী 'চে'ল'ত ছবিখিনি 'ট্ৰেচিং' কৰি লোৱা হয়। এই চে'লৰ ওপৰত ৰঙ সনা হয়। প্ৰয়োজন অনুসৰি এখনতকৈ বেছি 'চে'ল' ইখনৰ ওপৰত সিখনকৈ দি বহু কেইটা চৰিত্ৰ একেলগে ৰাখিব পাৰি। 'বেকগ্ৰাউণ্ড'ৰ ছবিও বেলেগে আঁকি চে'লৰ তলত ৰখা হয়। পাছত সেই ছবি কেমেৰাৰে এখন এখনকৈ চলচিত্ৰৰ 'ফিল্ম'ত (Film) এলানি ফটো তোলা হয়। আজিকালি অৱশ্যে 'চে'ল'ত আকৌ এবাৰ 'ট্ৰেচ' কৰাৰ সলনি 'গাণনিক যন্ত্ৰ'ৰ সহায়ত 'ডিজিটেল' পদ্ধতিৰ ছবি তৈয়াৰ কৰি লৈ তাত ৰঙ বোলোৱা আদি কাম কৰা হয়। পিন'ক্কিঅ' (Pinocchio, ১৯৪০, আমেৰিকা), আকিৰা (Akira, ১৯৮৮, জাপান), লায়ন কিং (The Lion King, ১৯৯৪, আমেৰিকা), স্পিৰিটৈড এৱে (Spirited Away, ২০০১, জাপান) আদি এই পদ্ধতিৰে নিৰ্মিত এনিমেছন ছবি। পৰম্পৰাগত এনিমেছনৰ ছবি বাস্তৱানুগ বা কেৰিকেচাৰ ধৰ্মী হ'ব পাৰে।\nসম্পূৰ্ণ এনিমেছন (Full Animation): পৰম্পৰাগত পদ্ধতিৰে উচ্চ মানৰ ছবি আৰু মসৃণ চলা-ফিৰা গতিৰে নিৰ্মাণ কৰা এনিমেছন। এই ধৰণৰ এনিমেছনত চলন মসৃণ ৰাখিবলৈ নিৰ্মাতাই অধিক কষ্ট কৰিবলগীয়া হয়।\nসীমিত এনিমেছন (Limited animation): পৰম্পৰাগত পদ্ধতি ব্যৱহাৰ কৰিয়েই নিৰ্মাণ কৰিলেও ইয়াত কম মানসম্পন্ন ছবি আৰু গতিৰ মসৃণতা বজাই ৰখাত বেছি গুৰুত্ব দিয়া নহয়। সাধাৰণতে দূৰদৰ্শনৰ বাবে নিৰ্মাণ কৰা এনিমেছন ছবিত ব্যৱহাৰ হয়। এই পদ্ধতিত নিৰ্মাণ কৰিলে কষ্ট আৰু সময় দুয়োটাই লাঘৱ হয়, সেয়ে দ্ৰুত গতিত ছবি নিৰ্মাণ কৰিবলৈ এই পদ্ধতি ব্যৱহাৰ কৰা হয়।\nৰট'স্কোপিং (Rotoscoping) মেক্স ফ্লেইছাৰ-এ (Max Fleischer) ১৯১৭ চনত উদ্ভাৱন কৰা এটা পদ্ধতি। এই পদ্ধতিত প্ৰথমে সঁচা অভিনেতাৰদ্বাৰা এনিমেছন কৰিবলগীয়া অংশৰ চলচিত্ৰ বনাই লোৱা হয়। পাছত সেই ছবি এখন এখনকৈ কাগজত পৰিবৰ্ধন কৰি 'ট্ৰেচিং' কৰি ছবি অঁকা হয়। এই পদ্ধতিৰে বাস্তৱ চলাচলৰ নকল তৈয়াৰ কৰিব পাৰি। অৱশ্যে বাস্তৱ চলাচল ট্ৰেচিং কৰিলে চলাচলৰ বিশ্বাসযোগ্যতা কমি যোৱা দেখা যায়। সাম্প্ৰতিক কালৰ 'ৱাল্ট্‌জ উইথ বছিৰ' (Waltz with Bashir, ২০০৮, ইজৰাইল) এই পদ্ধতিৰে নিৰ্মিত ছবি।\nজীৱন্ত ছবি আৰু এনিমেছনৰ সমাহাৰ (Live-action/animation): এই পদ্ধতিত একেটা ফ্ৰেমতে অঁকা ছবি আৰু চিনেমাৰ কেমেৰাৰে তোলা ছবি থাকে। 'হু ফ্ৰেম্‌ড্ ৰোজাৰ ৰেবিট' ('Who Framed Roger Rabbit?' ১৯৮৮, আমেৰিকা) এই পদ্ধতিৰে নিৰ্মিত এখন বিখ্যাত ছবি।\nষ্টপ মোছন (Stop Motion)\nষ্টপ মোছন পদ্ধতিৰে নিজে নিজে গৈ থকা মুদ্ৰাৰ এনিমেছন তৈয়াৰ কৰা হৈছে।\nপ্ৰধান প্ৰবন্ধ: ষ্টপ মোছন\nবাস্তৱ জগতৰ বস্তু বা পুতলা-মডেলৰ স্থান অলপ অলপকৈ সলনি কৰি এটা ক্ৰমত ফটো তুলি নিৰ্মাণ কৰা এনিমেছন। ইয়াত পাৰম্পৰিক এনিমেছনৰ দৰে ছবি অঁকা নহয়। বহুতো পদ্ধতিৰে ষ্টপ মোছন ছবি নিৰ্মাণ কৰিব পাৰি।\nপুতলা এনিমেছন (Puppet animation): হাত-ভৰি বিভিন্ন জোৰাত লৰচৰ কৰিব পৰা পুতলাৰ ব্যৱহাৰ কৰি এই এনিমেছন ছবি নিৰ্মাণ কৰা হয়। 'দা নাইটমেয়াৰ বিফ'ৰ খ্ৰীষ্টমাছ' (The Nightmare Before Christmas, ১৯৯৩, আমেৰিকা), 'কৰ্পছ ব্ৰাইড' (Corpse Bride, ২০০৫, আমেৰিকা) এই পদ্ধতিৰে নিৰ্মিত ছবি।\nপাপেটুন (Puppetoon), জৰ্জ পল-এ (George Pal) ব্যৱহাৰ কৰা এটা পদ্ধতি। একেটা চৰিত্ৰৰ বিভিন্ন ভংগীমাৰ বহুকেইটা পুতলা সাজি লোৱা হয়। পাছত ইটোৰ পাছত সিটোকৈ যথাস্থানত ৰাখি ফটো তুলি চলচ্চিত্ৰৰ ৰূপ দিয়া হয়।\nক্লে' এনিমেছন (Clay animation), বা প্লাষ্টিচিন (Plasticine) এনিমেছন: চুটিকৈ 'ক্লেমেছন' বুলিও কোৱা হয়। আকাৰ দিব পৰা আঠালতীয়া মাটি বা প্লাষ্টিচিনৰ পুতলা সাজি সেই পুতলাক বিভিন্ন ভংগীমাত ৰাখি এখন এখন ফ্ৰেম সজোৱা হয় আৰু তাৰ ছবি তোলা হয়। 'ৱালেছ এণ্ড গ্ৰ'মিট' ('Wallace and Gromit') ছিৰিজৰ আটাই কেইখন ছবিয়েই এই পদ্ধতিৰে নিৰ্মিত।\nকাট-আউট (Cutout animation) কাপোৰ বা কাগজৰ টুকুৰা কাটি কাটি সঠিক ঠাইত ৰাখি ফটো উঠাই এই এনিমেছন ছবি নিৰ্মাণ কৰা হয়। 'গল্পৰ গল্প' (Tale of Tales, ১৯৭৯, ৰাছিয়া) এই পদ্ধতিৰে নিৰ্মিত।\nফিনলেণ্ডৰ এটা টিভি বিজ্ঞাপনত ব্যৱহৃত ক্লে'মেছন।\nছাঁ এনিমেছন (Silhouette animation) কাট-আউট এনিমেছনৰে প্ৰকাৰভেদ। ইয়াত কাটি লোৱা টুকুৰাবোৰ আইনাৰ ওপৰত ৰাখি পাছফালৰপৰা পোহৰ দি ফটো তুলি বনোৱা হয়। 'এডভেন্সাৰ্‌ছ অৱ প্ৰিন্স আক্‌মেদ' ('The Adventures of Prince Achmed' ১৯২৬, জাৰ্মানী) এই পদ্ধতিত নিৰ্মিত।\nম'ডেল এনিমেছন (Model animation) 'জীৱন্ত গতি' ছবিত ব্যৱহাৰ কৰা এই পদ্ধতিত ডাঙৰ আকাৰৰ মডেল সাজি লোৱা হয়। এই মডেলক দৰকাৰ অনুসৰি লৰচৰ কৰি এনিমেছন সৃষ্টি কৰা হয়। ৰে হেৰীহ'ছেন-এ এই পদ্ধতি ব্যৱহাৰ কৰি চমকপ্ৰদ কিছুমান প্ৰাগৈঐতিহাসিক জীৱ-জন্তু জীৱন্ত ৰূপত দেখুৱায় 'দা ল'ষ্ট ৱৰ্ল্ড' (The Lost World) চলচিত্ৰত। 'কিং কং' ('King Kong', ১৯৩৩) ছবিতো কিং কং এটা মডেল এনিমেছন আছিল।\nগ' মোছন (Go motion) 'ইণ্ডাষ্ট্ৰিয়েল লাইট এণ্ড মেজিক' নামৰ প্ৰতিষ্ঠানটোৱে 'ফিলি টিপেট'ৰ সহায়ত এই পদ্ধতিৰ সূত্ৰপাত কৰে। ই মূলতঃ মডেল এনিমেছনৰ এটা প্ৰকাৰ। এই পদ্ধতিত মডেল এনিমেছনৰ সময়ত দুখন ফ্ৰেমৰ মাজত সামান্য অস্পষ্টতা যোগ কৰিব পাৰি। এই অস্পষ্টতাই মডেল এনিমেছনক 'জীৱন্ত গতি'ৰ দৰে একে দেখাত কৰি তোলে। 'ড্ৰেগন স্লেয়াৰ' (Dragonslayer, ১৯৮১) আৰু 'ষ্টাৰ ৱাৰ্ছ: এম্পায়াৰ ষ্ট্ৰাইক্‌ছ বেক' ('Star Wars: Empire Strikes Back', 1980) ছবিত এই পদ্ধতি ব্যৱহাৰ কৰা হৈছিল।\nঅৱজেক্ট এনিমেছন (Object animation) ষ্টপ মোছন এনিমেছনত ব্যৱহৃত ৰৈ থকা বস্তুবিলাক অগা-পিছা কৰাৰ পদ্ধতি।\nগ্ৰাফিক এনিমেছন (Graphic animation) আগতে অঁকা ফটো, বাতৰি-কাগজৰ টুকুৰা আদিক ইফাল-সিফাল কৰি নিৰ্মাণ কৰা এনিমেছন।\nপিক্সিলেছন (Pixilation) জীৱন্ত মানুহক এটা এটা ভংগীমাত ৰখাই এখন এখনকৈ ফটো তুলি তৈয়াৰ কৰা এনিমেছন।\nঘূৰ্ণনৰত পৃথিৱীৰ gif এনিমেছন\nকম্পিউটাৰৰ সহায়ত নিৰ্মাণ কৰা এনিমেছনকেই কম্পিউটাৰ এনিমেছন বুলিব পাৰি। কম্পইউটাৰ এনিমেছনৰ কেইবাটাও প্ৰকাৰ আছে আৰু বহুততে আকৌ কম্পিউটাৰক বিভিন্ন ধৰণে ব্যৱহাৰ কৰা হয়।\nদ্বিমাত্ৰিক এনিমেছন (2D animation)\nদ্বিমাত্ৰিক ছবি সংযোগ আৰু সম্পাদনা কৰি 'দ্বিমাত্ৰিক এনিমেছন' নিৰ্মাণ কৰা হয়। দ্বিমাত্ৰিক ছবিখন কম্পিউটাৰৰ ছফ্টৱেৰ ব্যৱহাৰ কৰি অঁকা হ'ব পাৰে বা হাতে আঁকি স্কেন কৰি লোৱাও হ'ব পাৰে। অৱশ্যে প্ৰয়োজনীয় আটাইখিনি ফ্ৰেমেই হাতে আঁকি স্কেন কৰিলে সেইটো সঠিক অৰ্থত কম্পিউটাৰ এনিমেছন নহয়। সাধাৰণতে মূল ফ্ৰেম কেইখন হাতে আঁকি মাজৰ ফ্ৰেমখিনি কম্পিউটাৰৰ সহায়ত আঁকি লোৱা (inbetweening, morphing) অথবা কম্পিউটাৰৰ দ্বাৰা 'ৰট'স্কোপ' কৰি লোৱা আদিকহে কম্পিউটাৰ এনিমেছন বোলা হয়। কম্পিউটাৰত দ্বিমাত্ৰিক এনিমেছন সৃষ্টিৰ বাবে বহুতো ছফ্টৱেৰ পোৱা যায়। 'ফ্লেছ' (Flash) এটা বহুল ব্যৱহৃত তেনে ছফ্টৱেৰ।\nত্ৰিমাত্ৰিক এনিমেছন (3D animation)\nত্ৰিমাত্ৰিক এনিমেছন আগতে উল্লেখ কৰা 'মডেল এনিমেছন'ৰ কম্পিউটাৰ ৰূপ বুলিব পাৰি। ত্ৰিমাত্ৰিক এনিমেছন নিৰ্মাণ কৰিবলৈ কম্পিউটাৰ ছফ্টৱেৰত ত্ৰিমাত্ৰিক মডেল (3D Model) সাজি লোৱা হয়। সেই মডেলক ছফ্টৱেৰতে সময়ৰ হিচাপত গতি দি এই এনিমেছন তৈয়াৰ কৰা হয়। অতি ভালকৈ বনোৱা ত্ৰিমাত্ৰিক এনিমেছনে 'জীৱন্ত গতি'ৰ লগতো ফেৰ মাৰিব পাৰে। আজি কালি বহুতো চলচিত্ৰত 'জীৱন্ত গতি'ৰ লগত স্পেচিয়েল এফেক্ট হিচাবে ত্ৰিমাত্ৰিক এনিমেছন প্ৰয়োগ কৰা হয়। ত্ৰিমাত্ৰিক এনিমেছন চলচিত্ৰত ১৯৮০-ৰ দশকৰ প্ৰথম ভাগৰপৰাই ব্যৱহাৰ হৈ আহিছে যদিও 'টয় ষ্ট'ৰী' (Toy Story, ১৯৯৫, আমেৰিকা) সম্পূৰ্ণৰূপে কম্পিউটাৰত নিৰ্মিত প্ৰথমখন পূৰ্ণ দৈৰ্ঘ্যৰ চলচ্চিত্ৰ।\nকম্পিউটাৰ এনিমেছন সম্পৰ্কীয় কিছুমান পৰিভাষা\nজীৱন্ত ছবিৰ দৰে এনিমেছন (Photo realistic animation): সাধাৰণতে কম্পিউটাৰত নিৰ্মিত ত্ৰিমাত্ৰিক এনিমেছনৰ গতি আৰু দৃশ্যত এটা কৃত্ৰিমতা দেখা যায়, যাৰ বাবে তাক এনিমেছন ছবি বুলি সহজতে জানিব পাৰি। এই কৃত্ৰিমতা দূৰ কৰিবলৈ বিভিন্ন চেষ্টা চলাই থকা হৈছে যদিও সম্পূৰ্ণ সফলতা লাভ কৰা সম্ভৱ হোৱা নাই। Final fanatsy: the spirits within নামৰ ছবিখনত প্ৰথমে এনিমেছনক সম্পূৰ্ণ জীৱন্ত ৰূপ দিয়াৰ প্ৰয়াস কৰা হয়। যথেষ্ট ফলপ্ৰসূ হ'লেও এই প্ৰচেষ্টা সম্পূৰ্ণৰূপে সফল হোৱা নাছিল। ২০০৯ চনত নিৰ্মিত হলিউডৰ ছবি Avatar-ত এই ক্ষেত্ৰত বহুত অগ্ৰগতি হোৱা দেখা গৈছে।\nমোছন কেপচাৰ (Motion capture): জীৱন্ত অভিনেতাক বিশেষ পোছাক পিন্ধাই তেখেতৰ গতি আৰু মুখমণ্ডলৰ অংগী-ভংগীক কম্পিউটাৰৰ সহায়ত ত্ৰিমাত্ৰিক মডেলৰ ওপৰত আৰোপ কৰা হয়। ইয়াৰদ্বাৰা ত্ৰিমাত্ৰিক মডেলটোৱে বাস্তৱ অভিনেতাজনৰ দৰেই অভিনয় কৰাৰ আভাষ পোৱা যায়। এই পদ্ধতিৰে নিৰ্মিত 'লৰ্ড অৱ দা ৰিংছ' (Lord of the Rings) চলচ্চিত্ৰ ছিৰিজৰ 'গ'ল্লাম' (Gollum) নামৰ চৰিত্ৰটোক এই পদ্ধতিৰ এক উল্লেখনীয় অৱদান বোলা হয়।\nএনিমেছনৰ কিছুমান অন্য পদ্ধতি\nফিল্মৰ ওপৰত অংকন (Drawn on film animation): এই পদ্ধতিত চলচিত্ৰৰ ৰীলৰ প্ৰতিখন ফ্ৰেমত ছবি আঁকি এনিমেছন তৈয়াৰ কৰা হয়। এই পদ্ধতিত এনিমেছন নিৰ্মাণ কৰা কিছুমান ব্যক্তিৰ নাম: Norman McLaren, Len Lye and Stan Brakhage.\nকাঁচৰ ওপৰত পেইণ্ট এনিমেছন (Paint-on-glass animation): কাঁচৰ ওপৰত ধীৰে শুকোৱা ৰঙ (সাধাৰণতে তেল ৰঙ) ব্যৱহাৰ কৰি অঁকাখিনি শুকোৱাৰ আগতেই ৰঙখিনি সঠিক ভাৱে ইফাল-সিফাল কৰি প্ৰতিখন ফ্ৰেমৰ ছবি লোৱা হয়। অস্কাৰ পুৰস্কাৰ বিজয়ী ৰুছীয় এনিমেটৰ আলেকছেন্দ্ৰ পেট্ৰভ-এ (Alexandr Petrov) এই পদ্ধতিৰে কেবাখনো এনিমেছন ছবি নিৰ্মাণ কৰিছে।\nমচি মচি নিৰ্মাণ কৰা এনিমেছন (Erasure animation): শিল্পীয়ে আঁকি থাকোতেই ফটো তুলি ফ্ৰেম সাজি তৈয়াৰ কৰা এনিমেছন।\nপিনৰ পৰ্দা এনিমেছন (Pinscreen animation): এখন পৰ্দাৰ ওপৰত 'পিন' বিন্ধাই লৈ পিনবিলাক সময়ৰ হিচাপত ওলোৱা সোমোৱা কৰি নিৰ্মাণ কৰা এনিমেছন। এই পদ্ধতিত পোহৰ হেলনীয়াকৈ পৰ্দাখনৰ ওপৰত পেলোৱা হয় যাতে উঠি থকা পিনৰ ছাঁ বাকী অংশত পৰি এটা দৃশ্যৰ সৃষ্টি কৰিব পাৰে।\nবালি এনিমেছন (Sand animation): তলফালৰপৰা বা ওপৰৰপৰা পোহৰ পৰি থকা কাঁচৰ ওপৰৰ বালিৰ তৰপক হাতেৰে ইফাল-সিফাল কৰি নিৰ্মাণ কৰা এনিমেছন।\nউল্লেখযোগ্য ইয়াৰ বাহিৰেও আন বহুতো উপায়েৰে এনিমেছন নিৰ্মাণ কৰিব পাৰি। উদাহৰণ স্বৰূপে ১৯৯২ চনত পিঅ'টৰ ডুমালাৰ (Piotr Dumala) নিৰ্মিত ফ্ৰাঞ্জ কাফকাত (Franz Kafka) প্লাষ্টাৰেৰে নিৰ্মিত ফলকৰ ওপৰত ক'লা ৰঙ দি পাছত সেই ৰঙ অলপ অলপকৈ ৰুকি এৰুৱাই এনিমেছন নিৰ্মাণ কৰা হৈছিল। \nএনিমেছনৰ আৰু কিছুমান পদ্ধতি\nএনিমেছন ছবিৰ নিৰ্মাণ পদ্ধতি\nএনিমেছন ছবি এখনৰ নিৰ্মাণ প্ৰক্ৰিয়া 'জীৱন্ত গতি' চলচ্চিত্ৰ এখনৰ নিৰ্মাণ প্ৰক্ৰিয়াতকৈ বেলেগ হয়। সাধাৰণ ভাৱে মানি চলা প্ৰক্ৰিয়াটো তলত লিখা ধৰণৰ।\n১. কাহিনী আৰু চিত্ৰনাট্য: যিকোনো কাহিনী ভিত্তিক চলচিত্ৰ নিৰ্মাণৰ প্ৰথম ধাপ হৈছে এটা কাহিনী আৰু সেই কাহিনীৰ ভিত্তিত এখন চিত্ৰনাট্য। এনিমেছন ছবিৰ চিত্ৰনাট্যত সংলাপতকৈ বেছি প্ৰাধান্য দিয়া হয় দৃশ্যমান কাৰ্য্য ভিত্তিক (visual action) প্ৰকাশভংগীক। প্ৰায়েই চিত্ৰনাট্য এখন মূল ছবিৰ কাঠামোহৈ হৈ থাকে, নিৰ্মাণৰ পাছৰ পৰ্য্যায়ত চিত্ৰনাট্য সালসলনি হোৱা দেখা যায়।\n২. ষ্ট'ৰীব'ৰ্ড (Storyboard): চিত্ৰনাট্যৰ ওপৰত ভিত্তি কৰি ছবিৰ পৰিচালকে ষ্ট'ৰীব'ৰ্ড শিল্পীৰ হতুৱাই চিত্ৰনাট্যখনৰ দৃশ্যাৱলীৰ ছবি আঁকি কমিক্‌ছৰ নিচিনাকৈ সজাই লয়। ডিজনী ষ্টুডিঅ'ত ষ্ট'ৰীব'ৰ্ডৰ একোটা দৃশ্যাংশৰ ওপৰত ব্যাপক আলোচনা হয় আৰু সেই দৃশ্যাৱলীক আৰু প্ৰায়েই নতুন দৃশ্যাংশৰ সংযোগ, বা থকা দৃশ্যাংশ আঁতৰাই পেলোৱা বা বেলেগ ধৰণেৰে দৰ্শোৱাৰ বাবে সিদ্ধান্ত লোৱা হয়। এই আলোচনাৰ সময়তে ছবিখনৰ চূড়ান্ত পৰ্য্যায়ৰ ৰূপ দিয়াৰ প্ৰয়াস কৰা হয়।\n৩. সংলাপ বাণীবন্ধন (Soundtrack): 'জীৱন্ত ছবি' চলচিত্ৰত সংলাপসমূহ ছুটিং-ৰ সময়তে বাণীবন্ধ কৰা হয় আৰু পাছত ডাবিং কৰি অধিক উন্নত কৰা হয়। কিন্তু এনিমেছন এই কামটো আগতে কৰা হয়। কাৰণ অভিনেতা-অভিনেত্ৰীয়ে সংলাপ নিক্ষেপনৰ সময়ত যি আবেগ জড়িত কৰে, সেই আবেগ অনূ্ভূতিক শুদ্ধকৈ প্ৰকাশ কৰিবলৈ ছবি আঁকিবলৈ আৰম্ভ কৰাৰ আগেয়েই বিতংকৈ জনাটো প্ৰয়োজনীয়। কিন্তু বাণীবদ্ধ সংলাপ নহ'লে সেইটো আগতেই নিশ্চিত কৰাটো সম্ভৱ নহয়। আগতীয়াকৈ সংলাপ বাণীবদ্ধ কৰিলে ছবিৰ ফ্ৰেম আঁকোতাসকলে সংলাপৰ বাবে লগা সঠিক সময়ৰো আভাষ পায়।\n৪. ট্ৰেক ব্ৰেকডাউন (Track Breakdown): সকলোখিনি সংলাপ বাণীবদ্ধ হোৱাৰ পাছত সম্পাদন এজনে সেই সংলাপসমূহক চলচিত্ৰৰ ফ্ৰেম সংখ্যাৰ লগত মিলাই এখন টোকাবহী বনাই লয়। উদাহৰণ স্বৰূপে ধৰা হ'ল এজন অভিনেতাই সংলাপ হিচাপে এটা কাঁহ মাৰিছে। সম্পাদকে সেই কাঁহটো কিমান নম্বৰ ফ্ৰেমত আৰম্ভ হৈ কিমানত শেষ হৈছে তাৰ তালিকা এখন প্ৰস্তুত কৰে।\n৫. ডিজাইন (Design): ছবিৰ সংগীত আৰু সংলাপ বাণীবদ্ধ কৰাৰ সময়তে ডিজাইনাৰে ছবিখনৰ ছবিসমূহ কেনে ধৰণৰ ৰখা হ'ব, কেনেকুৱা হ'লে ছবিৰ কাহিনীৰ বাবে অনুকূল আৰু দৰ্শকৰ বাবে উপভোগ্য হ'ব সেইটো ঠিক কৰে পৰিচালকৰ লগত কথা পাতি। ডিজাইনবোৰ পৰিচালকৰ মনঃপূত হ'ল সেই ডিজাইন সমূহ এনিমেটৰ, বেকগ্ৰাউণ্ড আৰ্টিষ্টসকলৰ ওচৰলৈ পঠিওৱা হয়।\n৬. লাইকা ৰীল (Leica Reel): ষ্ট'ৰীব'ৰ্ডৰ ছবি আৰু সংলাপ একেলগ কৰি ফটো তুলি এখন চিনেমাৰ নিচিনাকৈ সাজি লোৱা হয়। লাইকা ৰীলৰ বাবে ষ্ট'ৰীব'ৰ্ডৰ ছবিসমূহ ভালকৈ আঁকি লোৱা হয় আৰু প্ৰয়োজন অনুসৰি 'বেকগ্ৰাউণ্ড' ছবিও সংযোগ কৰা হয়। ছবি আঁকোতে ডিজাইনৰ ডীজাইন, ফ্ৰেমিং আদি কথাত গুৰুত্ব দিয়া হয়। লাইকা ৰীল পৰিচালকৰ মনঃপূত হোৱাৰ পাছত প্ৰকৃত ছবি অঁকাৰ কাম আৰম্ভ কৰা হয়।\n৭. লাইন টেষ্ট (Line Test): লাইকা ৰীল পৰিচালকৰ মনঃপূত হ'লে ষ্ট'ৰীব'ৰ্ডৰ ৰূপ এনিমেটৰসকললৈ পঠিওৱা হয়। এনিমেটৰ এজনে ফ্ৰেম-ফ্ৰেমকৈ চৰিত্ৰ বা বস্তু এটাৰ গতিৰ ছবি আঁকে। ডাঙৰ ছবিবোৰত একো একো চৰিত্ৰৰ ওপৰত একো একোজন এনিমেটৰে কাম কৰে। কোনটো চৰিত্ৰ কোনজন এনিমেটৰক দিয়া হ'ব সেইটো মূল (Lead Animator) এনিমেটৰজনৰ বিশেষ দক্ষতা আৰু সামৰ্থ্যৰ ওপৰত নিৰ্ভৰ কৰি ঠিক কৰা হয়। ষ্ট'ৰীব'ৰ্ডৰ মতে এনিমেটৰজনে নিজৰ নিজৰ চৰিত্ৰৰ ছবি আঁকি যায়। দৃশ্য এটাত গতিৰ গুৰুত্ব অনুসৰি ছেকেণ্ডত ১২ বা ২৪-টা ফ্ৰেমৰ হিচাপত ছবি আঁকিবলগীয়া হয়। সাধাৰণতে মূল এনিমেটৰে গতি এটাৰ নিৰ্ণায়ক ফ্ৰেম, যাক ইংৰাজীত Key Frame বোলে, সেইকেইটা ছবিহে আঁকে। সেই ছবিৰ ওপৰত ভিত্তি কৰি মাজৰ ছবিবিলাক আঁকে কনিষ্ঠ এনিমেটৰ সকলে, তেওঁলোকক "ইন্‌বিট্‌ৱিনাৰ" (Inbetweener) বুলিও কোৱা হয়। অৱশ্যে মাজৰ এই ছবিবিলাক (Inbetweens) কেনেকুৱা হ'ব, গতিৰ কিমান পাৰ্থক্য থাকিব কথাবোৰ মূল এনিমেটৰজনেই নিৰ্ধাৰণ কৰি দিয়ে। কিছুমান মূল এনিমেটৰে অৱশ্যে 'কোবাল গতি' (fast action) থকা অংশবোৰৰ inbetweens নিজেই আঁকি লোৱাটো পছন্দ কৰে। একাধিক চৰিত্ৰই যোগাযোগ কৰা দৃশ্যবোৰ দুজন মূল এনিমেটৰে একেলগে বহি আলোচনা কৰি আঁকে। এনেদৰে হৈ উঠা একোটা দৃশ্যাংশ পৰিচালকে 'লাইকা ৰীল'ত যোগ্য স্থানত সংযোজন কৰি চাই লৈ মনঃপূত হ'লে সেইখিনি 'ক্লীন-আপ' শিল্পীলৈ (Cleanup Artist) লৈ পঠিওৱা হয়।\n৮. ক্লীন-আপ (Cleanup): মূল এনিমেটৰে আঁকি দিয়া চৰিত্ৰৰ গতিৰ ফ্ৰেমবোৰ সাধাৰণতে 'স্কেচ্ছ'ৰ নিচিনা হয়, আৰু সময়ৰ অপচয় নকৰিবলৈ তাক নিয়াৰিকৈ অঁকাৰ যত্ন কৰা নহয়। আচলতে মূল এনিমেটৰৰ কাম হৈছে চৰিত্ৰৰ গতিৰ ৰূপৰেখা তৈয়াৰ কৰি দিয়াটোহে, সেইবাবে হাত-ভৰি, চকু-মুখৰ স্থান আদি শুদ্ধকৈ আৰু সঠিক অনু্ভূতি প্ৰকাশ কৰিবপৰাকৈ আঁকি দিয়াটোহে তেওঁৰ মূল কাম, দেখাত সুন্দৰ ছবি তেওঁ নেআঁকিলেইও চলে। মূল এনিমেটৰে আঁকি দিয়া ছবিখিনিৰপৰা কনিষ্ঠ শিল্পীয়ে মূল ছবিত ব্যৱহাৰ কৰিব পৰা নিয়াৰি ছবি আঁকি লয়। এইখিনি কনিষ্ঠ শিল্পীৰ ডাঙৰ গোট এটা ষ্টুডিঅ'ত থাকে। তেওঁলোকেই মূল এনিমেটৰৰ নিৰ্ণায়ক ফ্ৰেমৰ ওপৰত ভিত্তি কৰি inbetweens আঁকে আৰু মূল এনিমেটৰৰ ছবিখিনি নিয়াৰিকৈ আঁকি মূল ছবিত ব্যৱহাৰ কৰা হয়। এইখিনি শিল্পীৰপৰাই বিশেষ দক্ষতা দেখুওৱাসকলে পাছলৈ মূল এনিমেটৰৰ স্থান লাভ কৰে।\n৯. ট্ৰে'চ আৰু পেইণ্ট (Trace and Paint): ক্লীন-আপ কৰাৰ পাছত পৰিচালকে ছবিখিনি আকৌ লাইকা ৰীলত সংযোগ কৰি প্ৰত্যক্ষ কৰে আৰু সকলো ঠিকে থাকিলে সেইখিনি 'ট্ৰেচ এণ্ড পেইণ্ট' বিভাগলৈ পঠিওৱা হয়। মন কৰিব যে ক্লীন-আপ পৰ্য্যায়লৈ ছবিখিনিৰ অকল ৰূপৰেখা (Outline) থাকে বা সেইখিন স্কেচ্ছ ছবিৰ নিচিনা হৈ থাকে আৰু তাক কাগজত অঁকা হয়। 'ট্ৰেচ এণ্ড পেইণ্ট' বিভাগতে ছবিখিনি চে'লত (cel - পাৰদৰ্শী চেলুল'জৰ পাত) ট্ৰেচিং কৰি লোৱা হয় আৰু তাত ৰঙ দিয়া হয়। যিফালে ট্ৰেচ কৰা হৈছে তাৰ ওলোটা ফালে ৰঙ ঘঁহা হয়। প্ৰথমে এই কামৰ বাবে শিল্পী আছিল, আজিকালি পিছে এইখিনি কাম কম্পিউটাৰত 'স্কেন' কৰি লৈ ডিজিটেল ছবিত ডিজিটেল পদ্ধতিৰে ৰঙ কৰা হয়।\n১০. পৃষ্ঠপট অংকন (Background): মূল এনিমেটৰে চৰিত্ৰ অংকন কৰি থকাৰ সময়তে অন্য এটা শিল্পী গোটে পৃষ্ঠপট (Background: দৃশ্যাংশ যি স্থানত বৰ্ণিত হৈছে তাৰ ছবি) অংকন কৰে। এই কামৰ বাবে বিশেষ পাৰদৰ্শিতা থকা শিল্পী থাকে। তেওঁলোকে দৃশ্য এটাৰ লৰচৰ নথকা সকলোখিনি অংশৰে ছবি আঁকে। অৱশ্যে পৃষ্ঠপটৰ সলনি তেওঁলোকে সম্মুখ পটো অংকন কৰে। কিছুমান দৃশ্যাংশত চৰিত্ৰৰ সন্মুখতো লৰচৰ নকৰা অংশ থাকে, তাকে সম্মুখপট (Foreground) বোলা হৈছে। পৰিচালকে ষ্ট'ৰীব'ৰ্ডৰ ওপৰত ভিত্তি কৰি পৃষ্ঠপট বা সম্মুখপট কেনে হ'ব সেয়া ঠিক কৰে।\n১১. পৰীক্ষণ (Checking): সম্পূৰ্ণ হোৱা 'চে'ল' আৰু 'পৃষ্ঠপট' পৰীক্ষণৰ বাবে পঠিওৱা হোৱা। 'পৰীক্ষক'সকলে (Checker) প্ৰতিখন 'পৃষ্ঠপট', প্ৰতিখন 'চে'ল' পুংখানুপুংখভাৱে পৰীক্ষা কৰে যাতে সকলোখিনি ঠিকেই আছে আৰু অন্তিম পৰ্য্যায়ৰ চিত্ৰগ্ৰহণৰ বাবে সাজু হৈ আছেনে নাই। পৰীক্ষকসকলে সন্তুষ্ট হ'লে তেওঁলোকে দৃশ্যাংশ অনুসৰি 'চে'ল' আৰু পৃষ্ঠপট বিলাক ক্ৰমাগতভাৱে সজায় আৰু চিত্ৰগ্ৰহণৰ বাবে পঠিয়াই দিয়ে। ক'ৰবাত কিবা অসুবিধা ধৰা পৰিলে তাক ঠিক কৰিবৰ বাবে ওভোতাই পঠিওৱা হয়।\n১২. চিত্ৰগ্ৰহণ (Final Shoot): এই পৰ্য্যায়ত পৰীক্ষিত চে'ল আৰু পৃ্ষ্ঠপটসমূহ চিত্ৰগ্ৰহনকাৰীৰ ওচৰলৈ পঠিওৱা হয়। 'বিশেষ কেমেৰা'ৰ (Rostrum Camera) তলত একাদিক্ৰমে পৃষ্ঠপট, চৰিত্ৰ আৰু সম্মুখপট আদি তলৰপৰা ওপৰলৈ সজোৱা হয় আৰু সেই কেমেৰাৰে তাৰ ছবি তোলা হয়। এখন ছবিৰ পাছত তাৰ পাছৰ গতিৰ ছবিখন তোলা হয়, এনেদৰে এখন এখন কৈ ফ্ৰেমৰ ফটো তোলা হয়।\n১৩. ৰাছ্ (Rushes): দৃশ্যাংশ এটাৰ চিত্ৰগ্ৰহণ হোৱাৰ পাছত সেই ৰীল পৰীক্ষাগাৰলৈ পঠিওৱা হয়। য'ত ফিল্ম প্ৰস্ফূটন কৰি আকৌ ষ্টুডিঅ'লৈ পঠিওৱা হয়। দৃশ্যাংশৰ এনে ফিল্মকে ৰাছ্ বোলা হয়। পৰিচালকে সেই ৰাছ চাই সন্তুষ্ট হ'লে তাক গ্ৰহন কৰে, কিবা অসুবিধা ওলালে যিটো পৰ্য্যায়ত সেই অসুবিধা সৃষ্টি হৈছে তাতেই আকৌ ঠিক কৰাৰ প্ৰয়োজন আহি পৰে। গ্ৰহনযোগ্য ৰাছ্‌বোৰৰপৰা সম্পাদকে সঠিক দৈৰ্ঘ্যৰ ফিল্ম কাটি উলিয়ায় আৰু পাছৰ দৃশ্যাংশৰ লগত জোৰা দিয়ে। এনেদৰে গোটেই দৃশ্যাংশৰ সম্পাদনা হৈ যোৱাৰ পাছত নিৰ্মীয়মান ছবিখন সম্পূৰ্ণ ৰূপত পোৱা যায়।\n১৪, ডাবিং (Dubbing): সম্পূৰ্ণ হোৱা ছবিখনত পৰিচালক, সম্পাদকে মিলি শব্দযন্ত্ৰীৰ সহায়ত উচিত স্থানত সংগীতৰ বিশেষ ব্যঞ্জনা, আবহ-সংগীত আদি সংযোগ কৰে। 'জীৱন্ত ছবি'ত ডাবিং প্ৰক্ৰিয়াত অভিনেতা অভিনেত্ৰীয়ে পুনৰাই কণ্ঠ সংযোজিত কৰে, এনিমেছনত কিন্তু সংলাপ আগেয়ে বাণীবদ্ধ কৰা হয়। এই প্ৰক্ৰিয়াৰদ্বাৰা ছবিত ব্যৱহৃত শব্দ, সংলাপ, সংগীতৰে সম্পূৰ্ণ শব্দট্ৰেক (Soundtrack) সাজু কৰা হয়।\n১৫. এন্‌ছাৰ প্ৰিন্ট (Answer Print): এইবাৰ সম্পূৰ্ণ হোৱা ছবি আৰু শব্দ গোটেইখিনি আকৌ পৰীক্ষাগাৰলৈ পঠিওৱা হয়। পৰীক্ষাগাৰত শব্দ আৰু ছবি একেখন ফিল্মতে সংযোগ কৰা হয় আৰু দৰ্শকে চাব পৰা বাকছবি এখন হৈ উঠে। এই ছবিৰ ৰীলটোকে ছবিঘৰত প্ৰজেক্টৰৰ জৰিয়তে পৰ্দাত প্ৰেক্ষিত কৰি ডাঙৰ আকাৰৰ কৰি তোলা হয়।\nওপৰত উল্লেখিত বৰ্ণনা পাৰম্পৰিক পদ্ধতিৰ এনিমেছন ছবি নিৰ্মাণৰ বাবে ব্যৱহৃত হয়। কম্পিউটাৰ এনিমেছনৰ বাবে ষ্টোৰীবোৰ্ড, সংলাপ আৰু ডিজাইন সাজু হোৱাৰ পাছত চৰিত্ৰ আৰু পৰিবেশৰ ত্ৰিবিমীয় মডেল নিৰ্মাণ কৰা হয়, চৰিত্ৰৰ মডেলৰ হাত-ভৰি, চকু-মুখত এনিমেটৰে গতি সংযোগ কৰে, পোহৰ বিশেষজ্ঞই দৃশ্যাংশত সঠিক 'পোহৰ নিৰ্মাণ' কৰে; কাপোৰ, পানী, ধোঁৱা আদিৰ বাবে বিশেষ ডিজিটেল প্ৰযুক্তি ব্যৱহাৰ কৰা হয়; লগতে সাজু হৈ থকা সংগীত আৰু সকলোখিনি মিলাই কম্পিউটাৰৰ সহায়ত এখন এখনকৈ ফ্ৰেম 'ৰেণ্ডাৰিং' (Rendering) কৰা হয়। নিৰ্মিত প্ৰতিখন ফ্ৰেমক আকৌ চলচিত্ৰলৈ ফিল্মলৈ অনা হয়। এনেদৰেই কম্পিউটাৰ ত্ৰিবিমীয় এনিমেছন ছবি এখন তৈয়াৰ কৰা হয়।\n↑ , আহৰণ কৰা তাৰিখ জুলাই ২৮, ২০১১\n↑ Williams 2009, পৃ. ১১.\n↑ Williams 2009, পৃ. ১২.\n↑ Williams 2009, পৃ. ১৩.\n↑ Williams 2009, পৃ. ১৪.\n↑ britannica.com আহৰণ কৰা তাৰিখ জুলাই ২৮, ২০১১\n↑ Williams 2009, পৃ. ১৫.\n↑ Williams 2009, পৃ. ১৬.\n↑ Beck 2004, পৃ. ১৪.\n↑ Williams 2009, পৃ. ১৭.\n↑ Beck 2004, পৃ. ১৫.\n↑ Williams2009, পৃ. ১6.\n↑ Beck 2004, পৃ. ১৭.\n↑ Beck 2004, পৃ. ১৮.\n↑ Beck 2004, পৃ. ১৯.\n↑ Beck 2004, পৃ. ২৪.\n↑ Beck 2004, পৃ. ২০.\n↑ Beck 2004, পৃ. ৩৮.\n↑ Beck 2004, পৃ. ৪৫.\n↑ Beck 2004, পৃ. ৪৬.\n↑ Beck 2004, পৃ. ৩৪.\n↑ Beck 2004, পৃ. ২১.\n↑ Beck 2004, পৃ. ৩৬.\n↑ Beck 2004, পৃ. ৩৭.\n↑ Thomas 1984, পৃ. ২৪.\n↑ Beck 2004, পৃ. ৫৯.\n↑ Beck 2004, পৃ. ৬৭.\n↑ Beck 2004, পৃ. 67.\n↑ Beck 2004, পৃ. ৮৪.\n↑ Beck 2004, পৃ. ৯৪.\n↑ White 1988\n↑ আহৰণ কৰা তাৰিখ ২ জুলাই, ২০১১\n↑ Williams, 2009\nAnderson, Joseph and Barbara, "The Myth of Persistence of Vision Revisited", Journal of Film and Video[সংযোগবিহীন উৎস], Vol. 45, No. 1 (Spring 1993): 3-12\nCulhane, Shamus, Animation Script to Screen\nLaybourne, Kit, The Animation Book\nMasson, Terrence, CG101: A Computer Graphics Industry Reference Unique and personal histories of early computer animation production, plusacomprehensive foundation of the industry for all reading levels. ISBN 978-0-9778710-0-1\nThomas, Frank and Johnston, Ollie, Disney Animation: The Illusion of Life, Abbeville 1981\nWilliams, Richard, The Animator's Survival Kit ISBN 978-0-571-20228-7\nBob Godfrey and Anna Jackson, 'The Do-It-Yourself Film Animation Book' BBC Publications 1974 ISBN 978-0-563-10829-0 Now out of print but available s/hand througharange of sources such as Amazon Uk.\nLawson, Tim and Alisa Persons. The Magic Behind the Voices: A Who's Who of Cartoon Voice Actors. University Press of Mississippi. 2004. (A history of cartoon voice-overs and biographies and photographs of many prominent animation voice actors.)\nCrafton, Donald (1982). Before Mickey. Cambridge, Massachusetts.: The MIT Press. ISBN 978-0-262-03083-0\nSolomon, Charles (1989). Enchanted Drawings: The History of Animation. New York.: Random House, Inc. ISBN 978-0-394-54684-1\nএনিমেছনৰ ১০টা প্ৰকাৰ দৰ্শোৱা এখন চুটি তথ্যচিত্ৰ। আহৰণ কৰা তাৰিখ: ২ জুলাই, ২০১১\nবিভিন্ন প্ৰকাৰৰ এনিমেছনৰ বৰ্ণনাৰ হাতপুথি আহৰণ কৰা তাৰিখ: ২ জুলাই, ২০১১\nbritannica.comআহৰণ কৰা তাৰিখ জুলাই ২৮, ২০১১ </ref>\n"https://as.wikipedia.org/w/index.php?title=এনিমেছন&oldid=172171"ৰ পৰা সংকলিত


অডিশ্বন দিয়া পিছতো আমিৰ খানৰ ছবিৰ বাবে নাকচ কৰা হৈছিল বৰুণ ধৱনকঃ | Rupaliparda.com\nঅভিনেতা বৰুণ ধৱন প্ৰেয়সী নতাশা দালালৰ সৈতে বিবাহ পাশত আৱদ্ধ হোৱা কথাটোৰ পৰা আৰম্ভ কৰি চৰ্চা লাভ কৰিছে শেহতীয়াকৈ মুক্তিপ্ৰাপ্ত ছবি “কুলী নম্বৰ ১” ৰ বাবেও। ৰিমেকৰ দ্বাৰা কেৰিয়াৰ গঢ়াই হওঁক অথবা অইন কোনো কাৰণতেই হওঁক অভিনেতা গৰাকীয়ে প্ৰায়ে চৰ্চা লাভ কৰে চচিয়েল মিডিয়াত। আপোনালোকে জানেনে? আমিৰ খানৰ এখন ছবিৰ বাবে অডিশ্বন দিয়া স্বত্বেও নাকচ কৰা হৈছিল বৰুণ ধৱনক। হয়, আপোনালোকে ঠিকেই শুনিছে! আমিৰ খানৰ এখন জনপ্ৰিয় ছবিৰ বাবে গ্ৰহণ কৰা হোৱা নাছিল বৰুণ ধৱনক। আৰু, সেই ছবিখনৰ নাম আছিল “ধৌবি ঘাট”। এক অনুষ্ঠান যোগে বৰুণ ধৱনে নিজেই কৈছে যে, তেওঁৰ আমিৰ খানৰ সৈতে অভিনয়ৰ ইচ্ছা আছিল যদিও তেওঁক অডিশ্বনত নাকচ কৰা হৈছিল। উল্লেখ্য যে, “ষ্টুডেন্ট অৱ ডা ইয়েৰ” ৰ পিছত এই অভিনেতা গৰাকীৰ প্ৰায় প্ৰতিখন ছবিত আছে পূৰণি ছবিৰ চাপ। বৰ্তমান এনে লাগিছে যেন এই অভিনেতা গৰাকীৰ কেৰিয়াৰ নিৰ্ভৰশীল হৈ পৰিছে ৰিমেকৰ ওপৰত।\nআনহাতে, এই অভিনেতা গৰাকীৰ কেৰিয়াৰ তথা তেওঁৰ কমেডীৰ খুঁটিডাল মজবুত কৰিবলৈও পিতৃ ডেবিড ধৱনে নিজ পুত্ৰক সহায় কৰা দেখিবলৈ পোৱা গৈছিল। “জুড়ৱা ২” ৰ দ্বাৰা বৰুণৰ কেৰিয়াৰত গিয়াৰ লগাইছিল তেওঁৰ পিতৃ ডেবিড ধৱনে। আমি যদি ছবিৰ পৰা ফালৰি কাটি আহো তেতিয়াহ’লে তেওঁ গীত সমূহতো সেই একেই ধাৰা আমি দেখিবলৈ পাম। তেওঁৰ ছবি “বদ্ৰীনাথ কি দুল্হানিয়া” ত সন্নিৱিষ্ট থকা জনপ্ৰিয় গীতটো আছিল “তম্মা তম্মা”; যিটো বহু দিনলৈ চলিছিল যদিও দৰ্শকে ইয়াক সমাদৰ জ্ঞাপন কৰা নাছিল। আনহাতে তেওঁৰ গীত ‘Illegal Weapon 2.0’ য়ো লাভ কৰিছিল জনপ্ৰিয়তা; যিটো আছিল এটা ৰিমেক গীত।\nBollywood Cinema Bollywood Films Bollywood Movie Bollywood News Varun Dhawan


আমি কামবোৰ কি কাৰণে কৰো? – Jeevan Britta\nআমি কামবোৰ কি কাৰণে কৰো?\nPublished July 4, 20209:52 am\nUpdatedJuly 5, 20204:33 am\nPosted by BIKASH KALITA on July 4, 2020. Updated: July 5, 20204:33 am\nজীৱনটো যদি আপুনি সঠিক পথলৈ আনিব বিচাৰিছে আৰু আগতকৈ ভাল কৰিব বিচাৰিছে তেতিয়াহ’লে আপুনি “কিয়’’ বা “কাৰণটো” বিচাৰিব লাগিব৷\nআমি কিবা এটা কাম কিয় কৰি আছোঁ তাৰ কাৰণটো বিচাৰোঁ আহক৷\nই নানা ধৰণৰ কাম হ’ব পাৰে৷\nআপুনি যদি চাকৰি কৰি আছে, তেন্তে আপুনি বিচাৰিবলৈ চেষ্টা কৰিব পাৰে “মই কিয় চাকৰি কৰি আছোঁ?” এই প্ৰশ্নটোৰ উত্তৰে আপোনাক চাকৰি কৰি থকাৰ কাৰণটোৰ বিষয়ে জনাত সহায় কৰিব৷ হয়তো আপুনি পৰিয়াল চলাবলৈ চাকৰিটো কৰি আছে, হয়তো আপুনি পিছলৈ এজন ডাঙৰ বিষয়া হ’ব বিচাৰে, কোম্পানী এটা চলাব বিচাৰে বা হয়তো আন ক’ তো একো নাপাই আপুনি এই কামটো কৰি আছে৷ আপোনাৰ কাৰণতো যদি আপোনাৰ বাবে ভাল হয়, ডাঙৰ হয় তেতিয়াহে আপুনি জীৱনটো জীয়াই থাকি আননন্দ, সুখ আৰু শান্তি পাব৷\nছাত্ৰ-ছাত্ৰীয়ে নিজকে এই প্ৰশ্নটো সুধিব পাৰে- “মই কিয় পঢ়ি আছোঁ?” কাৰেবাৰ বাবে উত্তৰটো হ’ব পাৰে “মা দেউতাই নাম লগাই দিছে কাৰণে পঢ়ি আছোঁ৷” “আন কাৰোবাৰ বাবে হ’ব পাৰে “মই নবৈব শতাংশ নম্বৰ পাব বিচাৰোঁ যাতে অমুক ইন্সিষ্টিউটত মই এডমিচন পাও৷” আন কাৰোবাৰ আকৌ উত্তৰটো বেলেগ কিবা এটা হ’ব পাৰে৷\nআপুনি যদি কিবা এটা কৰিবলৈ বা কিবা এটা লাভ কৰিবলৈ কষ্ট কৰি আছে, তেতিয়া আপুনি নিজকে সুধিব পাৰে, “মই কিয় ইমান কষ্ট কৰি আছো?” তাৰ উত্তৰটো হ’ব পাৰে কাৰণ মই ভাৰতীয় প্ৰতিযোগিতা মূলক পৰীক্ষাত বা বেংকৰ পৰীক্ষাত বা অসম প্ৰশাসনিক সেৱাত বা হাইস্কুল টেটত উত্তীর্ণ হ’ব বিচাৰোঁ৷” আন কোনোবাই যদি ৰাতিপুৱা চাৰি বজাতে উঠি সদায় ক্ৰিকেট প্ৰেকটিচলৈ যায় তেওঁ হয়তো এদিন ভাৰতীয় টিমত ভাৰতৰ জাতীয় দলৰ হৈ ক্ৰিকেট খেলিব বিচাৰে সেয়ে তেওঁ ৰাতিপুৱা চাৰি বজাতে উঠি ইমান কষ্ট কৰি আছে?\nআপুনি যদি প্ৰতিদিনে এক্সাচাইজ কৰাটো ভাল বুলি ভাবে আৰু সেয়া কৰিব বিচাৰে তেতিয়া এই কাৰণ এটা বিচাৰি লোৱা কামটোৱে আপোনাক তেনে কৰিবলৈ সহায় কৰিব৷ প্ৰথমে বিচাৰি লওক আপুনি বিচাৰি লয় কি কাৰণে আপুনি সদায় ৰাতিপুৱা এক্সাচাইজ কৰিম বুলি ভাবিছে বা আৰম্ভ কৰিছে৷ হয়তো আপুনি সদায় দেখাত ভাল হৈ থাকিব বিচাৰিছে বা নিজৰ শৰীৰটো মজবুত কৰি ৰাখিব বিচাৰিছে বা ডায়েবেটিচ বা হার্ট এটেক আদিৰ পৰা বাচি থাকিব বিচাৰিছে৷ নিজৰ কাৰণটো বিচাৰি পালে আপুনি সদায়, নিয়মিতভাৱে এক্সাচাইজ কৰি থকাৰ সম্ভাৱনা বহু বেছি হ’ব৷\nকাম এটা কৰাৰ এই কাৰণটো বিচাৰি পালে ই আমাক মটিভেট কৰিব, মটিভেট কৰি থাকিব কষ্ট কৰিবলৈ, কাম কৰি থাকিবলৈ৷\nকাৰণটো বিচাৰি পালে ই আপোনাক বুজাত সহায় কৰিব কিয় আপুনি ইমান কষ্ট কৰি আছে৷ কাৰণটো বিচাৰি পালে\nৰাতিপুৱা বিচনাৰ পৰা জাপ মাৰি উঠি কামত লাগিবলৈ ই আপোনাক সহায় কৰিব৷\nআপোনাৰ কাৰণটো যদি বহুত ডাঙৰ হয়, আনৰ বা সমাজৰ ভালৰ কাৰণে হয়, সাধাৰণ এটা লক্ষ্যতকৈ জীৱনৰ উদ্দেশ্য হয়, তেতিয়া ই আপোনাক সদায় মটিভেট কৰি থাকিব৷ কাৰণটো ডাঙৰ হ’ব লাগিব৷ অকল নিজৰ বাবে নহয়, আনৰ বাবেও হ’ব লাগিব৷ নিজৰ সামর্থৰ চূড়ান্ত শিখৰত উপনীত হৈ যিমান ভাল কাম কৰিব পাৰি সিমান ভাল কাম কৰিবলৈ হ’লে আপোনাক এক শক্তিশালী, ডাঙৰ কাৰণ লাগিব৷\nপ্ৰতিটো আর্টিকল লিখাৰ আগতে মই ভাবো মই কিয় এইটো লিখি আছো? প্ৰতিটো ভিডিঅ বনোৱাৰ আগতে মই ভাবো মই এয়া কিয় কৰি আছোঁ? তাৰ কাৰণ হ’ল মই আপোনাৰ, আপোনাৰ ল’ৰা-ছোৱালীৰ, আপোনাৰ পৰিয়ালৰ, এই সমাজখনৰ ভাল হোৱাটো বিচাৰোঁ, অসমৰ ভাল হোৱাটো বিচাৰোঁ, আপোনাক সহায় কৰিব বিচাৰোঁ৷\nপিছে আপোনাৰ কাৰণটো নো কি?\nassamese motivational articles\nassamese motivational blogs\nassamese motivational videos\nbest motivational speaker in Assam\nbest motivational speaker in Guwahati\nBikash Kalita videos\nmotivational blog in assamese\nmotivational videos in assamese\nঅসমত মটিভেচনেল স্পীকাৰ\nঅসমৰ মটিভেচনেল স্পিকাৰ\nঅসমীয়া মটিভেচনেল স্পিকাৰ\nএক সুন্দৰ দৈনন্দিন জীৱন\nবিপদজনক কিবা এটা কৰাৰ লাভ\nPrevious Post আপোনাৰ পৰৱৰ্তী অধ্যায়টো\nNext PostAsk Bikash 12\nজীৱনৰ পৰা আতৰাই পেলাবলগীয়া কেইটামান বস্তু\nMENTAL TOUGHNESS – the 40% Rule\nকোৰোনাৰ সময়ৰ কথা\n৩০ দিনীয়া প্ৰত্যাহ্বান- সঠিক মানুহৰ বাবে সময় উলিয়াওক\nকেনেদৰে পজিটিভ জীৱন এটা কটাব\n© 2020 Jeevan Britta. All rights reserved.


ছামীতকৈ ভাল বলাৰ কোন ! ক’লে প্ৰশিক্ষকে - VOICE 24x7\nছামীতকৈ ভাল বলাৰ কোন ! ক’লে প্ৰশিক্ষকে\nইণ্ডিয়ান প্ৰিমিয়াৰ লীগৰ চলিত সংস্কৰণত বহুকেইগৰাকী তাৰকাই নিজৰ প্ৰতিভা প্ৰদর্শন কৰিবলৈ সক্ষম হৈছে ৷ উমৰাণ মালিকৰ পৰা আৰম্ভ কৰি, বহুকেইজনে বলাৰে বিশ্বৰ সৰ্বশ্ৰেষ্ঠ বেটছমেনসকলক সমস্যাত পেলাইছে চলিত আই পি এলত ৷\nএই চর্চিত বলাৰ সকলৰ ভিতৰত এজন হৈছে লক্ষ্ণৌ চুপাৰ জায়ান্টছৰ পেচাৰ মহছিন খান। ২৩ বছৰীয়া যুৱকজনে ৱাংখেডে ষ্টেডিয়ামত দিল্লী কেপিটেলছৰ বিৰুদ্ধে উৎকৃষ্ট প্ৰদর্শন কৰিছিল ৷ তেওঁৰ শৈশৱৰ প্ৰশিক্ষক বদৰুদ্দিন চিদ্দিকীয়ে, মহছিনৰ সৈতে জড়িতকেইবাটাও আকৰ্ষণীয় তথ্য প্ৰকাশ কৰিছে ৷ চিদ্দিকীয়ে মহম্মদ ছামীকো প্ৰশিক্ষণ প্ৰদান কৰিছিল ৷ চিদ্দিকীয়ে প্ৰকাশ কৰা অনুসৰি ২৩ বছৰীয়া ক্ৰিকেটাৰজনে লকডাউনৰ সময়ত ছামীৰ সৈতে প্ৰশিক্ষণ গ্ৰহণ কৰিছিল ৷ মহছিনক ছামীতকৈ ভাল বলাৰ বুলিও প্ৰশিক্ষকজনে দাবী কৰিছে ৷\nশৰণার্থীক সহায় কৰিবলৈ ইউক্ৰেইনৰ যুদ্ধভূমিত এঞ্জেলিনা জলী, এয়াৰ ষ্ট্ৰাইকৰ চাইৰেন শুনি আশ্ৰয় ল’বলগীয়া হ’ল সুৰক্ষিত স্থানত\nজনপ্ৰিয় টিভি চেলিব্ৰেটীয়ে সকলোকে যাঁচিলে ঈদৰ শুভকামনা !\nঅষ্ট্ৰেলিয়াৰ পুৰুষৰ সহকাৰী প্ৰশিক্ষক হিচাপে নিযুক্ত ডেনিয়েল ভেট্টোৰী আৰু আন্দ্ৰে বড়োভেক\n২০২২ বৰ্ষত দ্বিতীয়বাৰৰ বাবে মেগনাস কাৰ্লচেনক পৰাজিত কৰে ভাৰতীয় কিশোৰ প্ৰাগনান্ধাই\nআই পি এল ২০২২ত এজন বলাৰক বিশেষ ভাৱে প্ৰশংসা ভাৰতৰ প্ৰাক্তন প্ৰশিক্ষক ৰবি শাস্ত্ৰীৰ\nসন্তানৰ জন্মৰ বাবে নিউজিলেণ্ডলৈ উৰা মাৰিব কেন উইলিয়ামছনে\nএটা হোৱাটছএপ গ্ৰুপে ভাৰতৰ জয়ত এক ডাঙৰ ভূমিকা পালন কৰিছে\n‘এই খেলুৱৈজন দীৰ্ঘদিনৰ বাবে চিএছকে অধিনায়ক হ’ব পাৰে’


Home ARTICLE ASOMIYA CHINTAN INDRAJIT-BORA ইন্দ্ৰজিতবৰা চিন্তন প্ৰৱন্ধ প্ৰৱন্ধ\nxukhdukh.com December 26, 2017 ARTICLE, ASOMIYA, CHINTAN, INDRAJIT-BORA, ইন্দ্ৰজিতবৰা, চিন্তন, প্ৰৱন্ধ,\nখিলঞ্জীয়া, থলুৱা পুঁজি আৰু অসমীয়াৰ সংজ্ঞা\nৰাষ্ট্ৰসংঘৰ খিলঞ্জীয়াৰ (indigenous people) ব্যাখ্যা নৃতাত্বিক ৷ অৱশ্যে, ৰাষ্ট্ৰসংঘৰ ওচৰটো ইয়াৰ কোনো প্ৰতিষ্ঠিত সংজ্ঞা নাই যদিও, ”Practicing unique traditions, they retain social, cultural, economic and political characteristics that are distinct from those of the dominant societies in which they live” বুলি প্ৰকাশ কৰিছে ৷ অৱশ্যে, নৃতাত্বিক দৃষ্টিকোনৰ পৰাও খিলঞ্জীয়া এক আপেক্ষিক ধাৰণা হ’ব পাৰে ৷ সেয়ে, ৰাষ্ট্ৰসংঘই আকৌ লিখিছে, ”They are the descendants - according toacommon definition - of those who inhabitedacountry orageographical region at the time when people of different cultures or ethnic origins arrived. The new arrivals later became dominant through conquest, occupation, settlement or other means.” ৷ বিভিন্ন সোঁতৰ প্ৰব্ৰজনৰ পাছত, অসমৰ দৰে যিকোনো উত্তৰ ঔপনিৱেশিক প্ৰশাসনিক গোট বা ৰাষ্ট্ৰৰ ক্ষেত্ৰত খিলঞ্জীয়াৰ সংজ্ঞা কেৱল নৃতাত্বিক হৈ থাকিব নোৱাৰে৷\nসেয়ে, আজি কেৱল অসমৰে নহয়, যিকোনো ৰাষ্ট্ৰ বা প্ৰশাসনিক গোটৰে খিলঞ্জীয়াৰ সংজ্ঞা কেৱল নৃতাত্বিক হৈ থকা নাই ৷ কাৰণ ই বিভিন্ন সোঁতৰ প্ৰব্ৰজন সাপেক্ষে আপেক্ষিক ৷ মন কৰিবলগীয়া যে আধুনিক ৰাষ্ট্ৰ গঠনৰ প্ৰাক্-মুহুৰ্তলৈকে কোনো মানুহ প্ৰকৃততে খিলঞ্জীয়া নাছিল ৷ কাৰোবাক প্ৰাকৃতিক পৰিৱেশে খেদিছিল বা মাতিছিল আৰু পাছলৈ কাৰোবাক আকৌ আদিম ৰজাই৷ কিন্তু ৰাষ্ট্ৰ বা অন্যান্য প্ৰশাসনিক গোট গঠনৰ লগে লগে সকলো কৰবাৰ নহয় কৰবাৰ বাসিন্দা হৈ পৰিল, ৰাজনৈতিকভাৱে স্বীকৃতি পালে বা পাবলৈ চেষ্টা কৰি আহিছে ৷ সেয়ে এতিয়া খিলঞ্জীয়াৰ সংজ্ঞা নৃতাত্বিক নহয় ৰাজনৈতিক ৷ এটা ভৌগলিক চাৰিসীমাৰ ভিতৰত খিলঞ্জীয়াৰ বহু প্ৰতিদন্দ্বিতামূলক ৰাজনৈতিক সংজ্ঞা থাকিব পাৰে ৷\nআজি অসমীয়াক বা অসমৰ খিলঞ্জীয়াক সংজ্ঞাবদ্ধ কৰোঁতে আহি পৰা বিতৰ্কই এক ঐতিহাসিক গতিশীলতাৰে ইতিবাচক ইংগিত দিয়ে ৷ অন্যান্য জাতিসত্বাবিলাকক তুলনামূলকভাৱে বিবাদহীন যেন লাগিলেও তাৰ অন্তৰালতো এক আৰ্থ-সামাজিক সমীকৰণ নিশ্চয় থাকিব ৷ আৰ্থ-সামাজিক সংঘাতবোৰ ঐতিহাসিক পৰ্যায় অনুক্ৰমে সৰ্বাধিকাৰবাদৰ দিশত অগ্ৰগামী হ’বই ৷ এনে সন্ধিক্ষণত, এজন বেঙ্গলী বন্ধুৱে আক্ষেপ প্ৰকাশ কৰাৰ দৰে বেংগলৰ নৱজাগৰণত উদীয়মান মধ্যবিত্তসকল বিশ্বজনীন সৰ্বাধিকাৰবাদী ভাৱধাৰাৰে আপ্লুত হোৱাৰ বাবে হেনো জাতীয়তাবাদক আপোচ কৰা হ’ল ৷ সেয়ে, ই হয়তো ঐতিহাসিকভাৱে প্ৰতিষ্ঠিত জমা প্ৰক্ৰিয়াক অক্ষুন্ন ৰাখি সাম্ভাব্য থলুৱা জমা প্ৰক্ৰিয়াক সংকুচিত কৰি পেলালে ৷ এনেকৈয়ে, খিলঞ্জীয়াৰ সংজ্ঞা লৈ হোৱা বিবাদলৈ ই ”ইতিবাচক” সাৰ-পানী যোগান ধৰি থাকিব ৷\nআনন্দ চন্দ্ৰ আগৰৱালাদেৱৰ ”আমাৰ গাঁও” খনিত থকা সহজ-সৰল অসমীয়া ঘৰখনৰ ঐতিহ্যক লৈ গৌৰৱবোধ নিভাঁজ ৷ উৰ্বৰা পথাৰৰ মাজৰ সেই স্বাৱলম্বী অসমীয়া ঘৰখনত কি নাছিল ? অৰ্থনীতিৰ প্ৰাথমিক আৰু তাৰ আনুষঙ্গিক কুটিৰ শিল্পৰ পৰ্যায়ত দ্বিতীয় খণ্ডৰ উদ্যোগ এই ঘৰখনৰ ভিতৰতে আছিল ৷ মানুহবিলাক এই উদ্যোগিক ঘৰখনৰ বাহিৰলৈ যাব লগীয়া নহৈছিল ৷ বহনক্ষমতাৰ সংজ্ঞা বিচাৰি থাকোতে এই ঘৰখন মনলৈ আহে ৷ এইখিনিতে এইটো আঙুলিয়াই দিব পাৰি যে আজি বিশ্বব্যাপী বহনক্ষম গ্ৰামীন আৰ্হিৰ ওপৰত যথেষ্ট গৱেষণা চলি আছে আৰু প্ৰয়োগিক প্ৰকল্পলৈয়ো ৰূপান্তৰ হৈছে ৷ এসময়ত, সামন্তীয় সম্পৰ্কৰ ভেটিত বৰ্তি থকা অসমীয়া ঘৰখনৰো বহুত ইতিবাচক বিশেষত্ব আছে আৰু সেয়ে ইও নিশ্চয় গৱেষণাৰ কেন্দ্ৰ হোৱা উচিত৷\nএই স্বাৱলম্বী ঘৰখনৰ বাবে ঘৰুৱা উৎপাদনৰ বাহিৰেও সীমিত হলেও বহুতো বস্তু বা সেৱাৰ চাহিদাৰ সৃষ্টি হৈছিল ৷ সময়ৰ লগে লগে এই চাহিদা বাঢ়ি গৈছিল আৰু ব্ৰিটিছ ভাৰতত এই চাহিদা পূৰণ হৈছিল বিদেশী সস্তীয়া আমদানিৰে ৷ তেনেদৰে বৰ্ধিত জনসংখ্যা আৰু ঔপনিৱেশিক শাসনত লাহে লাহে এই ঘৰখনে নিজৰ সেই স্বাৱলম্বিতাৰ বিশেষত্ব হেৰুৱাই পেলাইছিল ৷ এটা কথা ঠিক যে সেই ঘৰখন স্পষ্ট কৰণতে বজাৰ কেন্দ্ৰিক উদ্যমিতাৰ দিশত তিলমানো আগবাঢ়ি যাব নোৱাৰিলে ৷ অৱশ্যে স্বাৱলম্বী আত্মনিৰ্ভৰশীল আত্ম সন্তোষ্টিৰে ভৰপূৰ এই ঘৰখনৰ ভেটিত গঢ়ি উঠা গণজীৱন আছিল নিভাঁজ এক যুগান্তকাৰী সত্তা ৷ এনেদৰে এই সহজ সৰল পৰিৱেশে সৃষ্টি কৰিছিল আঁকোৱালি লোৱাৰ এক অসাধাৰণ পৰম্পৰা ৷ কাৰণ সামন্তীয় সম্পৰ্কৰ মাজত জাতীয় চেতনা আহিব নোৱাৰে আৰু সেয়ে আমি-তোমালোক জাতীয় মনস্তাত্বিক সংজ্ঞাৰো অৱকাশ নাছিল ৷ ঔপনিৱেশিক শাসনত তলতীয়া হিচাবে থাকিব পাৰিলেও স্বৰাজোত্তৰ ভাৰতৰ গণতান্ত্ৰিক ৰাষ্ট্ৰব্যৱস্থাৰ সম্প্ৰসাৰণত সেই সামন্তীয় সম্পৰ্ক বৰ্তি থাকিব নোৱাৰে ৷\nএই ঐতিহাসিক জাতীয় চেতনাবিহীনতা তথা অপৰিপক্ক হৈ ৰোৱা অসমীয়া জাতীয় চেতনাৰ সমকালীনভাৱে ঔপনিৱেশিক শাসনৰ অধীনত আৰম্ভ হোৱা মুদ্ৰাকৰণৰ লগে লগে বিভিন্ন জাতীয়তাৰ সোঁত প্ৰব্ৰজন হ’ল ৷ থলুৱাসকলৰ জাতীয় চেতনাহীন সময়তো কিন্তু প্ৰব্ৰজকসকলৰ নিজৰ নিজৰ জাতীয় চেতনাই অৰ্থনীতিৰ সম্ভাৱনীয় ক্ষেত্ৰবোৰ দখল কৰি ললে ৷ জাতীয় চেতনাৰ বাবে প্ৰয়োজনীয় সকলো উপাদান প্ৰব্ৰজকসকলৰ আছিল ৷ কিছুলোক আছিল নিজৰ জন্মস্থানৰ সামন্তীয় বৰ্বৰতাৰ পৰা পলায়ন কৰা মধ্যবিত্ত উদ্যমী, কিছুলোক ব্ৰিটিছ প্ৰশাসনযন্ত্ৰৰ আমোলতন্ত্ৰ নতুবা চাহ আৰু খনিজ উদ্যোগত নিয়োগৰ উদ্দেশ্যে আহিছিল আৰু কিছুলোক বেহা-বেপাৰ সম্প্ৰসাৰণৰ বাবে আহিল ৷ তেওঁলোকে নিজস্ব জাতীয় চেতনাৰে জাগৃত হৈ পৃথক পৃথক ভাৱে অৰ্থনীতিৰ প্ৰায়বোৰ ক্ষেত্ৰই দখল কৰিছিল ৷\nআগতেই উল্লেখ কৰিছোঁ যে জাতীয় চেতনাৰ বিকাশৰ পুৰ্বচৰ্ত হ’ল মধ্যবিত্তৰ উত্থান ৷ সেই স্বাৱলম্বী ঘৰখনৰ আৰ্হিত আত্মসন্তুষ্টি লভি থকা থলুৱাসকলৰ মাজত মধ্যবিত্ত শ্ৰেণীৰ বিকাশ আৰু শিক্ষিত লোকৰ সংখ্যা বৃদ্ধিৰ লগে লগে নিজৰ স্বকীয়তাৰ প্ৰতি সচেতন হৈ উঠে ৷ অসমীয়া জাতীয়তাবাদৰ জন্ম হয় ৷ ইতিমধ্যে অৱশ্যে বিভিন্ন ক্ষেত্ৰবোৰ বহিৰাগতই দখল কৰি লৈছিলেই ৷ তেনেস্থলত, এই সজাগতাই তথা জাতীয় চেতনাই স্বৰাজোত্তৰ ভাৰতত আঞ্চলিকতাবাদী ৰাজনীতিৰ ৰূপ লোৱাটো স্বাভাৱিক আছিল ৷ নিজৰ মাজত উদ্যমিতাৰে এক সাংস্কৃতিক বিপ্লৱৰ সূচনা কৰাৰ বিপৰীতে এই জাতীয়তাবাদ মুলতঃ কেন্দ্ৰৰ ৰাজহুৱা ধনৰ ব্যাপক অংশীদাৰিত্বৰ আন্দোলনতেই সীমাবদ্ধ হৈ পৰিছিল ৷ অৱশ্যে, উৎপাদন ক্ষমতাৰ বাবে বজাৰৰো প্ৰয়োজন হ’ব যিটো ইতিমধ্যে দখলত আছিল ৷ বিকশিত একচেটীয়া বজাৰৰ মাজত আৰু স্বৰাজোত্তৰ ভৰতৰ বন্ধ অৰ্থনীতিৰ কাঠগৰাত নিজস্ব উদ্যমিতা অন্বেষণৰ বাট সুদুৰ পৰাহত ৰৈ গৈছিল ৷ একচেটিয়া পুঁজি বিকাশৰ সমাধান সূত্ৰ কোনো প্ৰচলিত ৰাষ্ট্ৰ ব্যৱস্থাৰ ওচৰত নাছিল । কাৰণ গণতান্ত্ৰিক গনৰাজ্যৰ আইন প্ৰণয়নৰ সমসাময়িকভাৱে বিৰাজমান হৈ থকা ইতিমধ্যে একচেটিয়া পুঁজিৰে জমা হোৱা সম্পত্তিয়ে বৈধতা অৰ্জন কৰে আৰু পাছত নব্য পুঁজিৰ বাবে এক ডাঙৰ প্ৰত্যাহ্বান হৈ পৰে । তেনেদৰে আঞ্চলিকতাবাদী ৰাজনীতিয়ে এসময়ত সন্ত্ৰাসবাদী সংগঠনৰো জন্ম দিছিল ৷\nগতিকে, এয়াই সংঘাতৰ পটভূমি ৷ বুৰঞ্জীবিদ ড° অমলেনন্দু গুহৰ মতেও সৰ্বভাৰতীয় জাতীয়তাবাদ আৰু আঞ্চলিকতাবাদৰ প্ৰতিদ্বন্দীতামূলক উপস্থিতি ঔপনিৱেশিক অসমৰো বৈশিষ্ট্য আছিল । এই ঐতিহাসিক সংঘাতৰ সহজ ৰাজনৈতিক সমাধান নাই ৷ কিছুমানে হয়তো এইবুলিও মত পোষণ কৰে যে থলুৱা পুঁজি মানেও কেইজনমান মুষ্টিমেয়ৰ পুঁজিহে, গতিকে তেওঁলোকৰ জাতীয়তাৰ বিচাৰ নকৰিলেও চলে ৷ এই উদ্ভুত বাস্তৱতা হয়তো আজি ভাৰতীয় সংস্কৃতিৰ জয়গানৰ সমল ৷ আজি মধ্যবিত্তসকল সৰ্বভাৰতীয় পুঁজিৰ তলতীয়া হৈ আশ্বস্ত হলেও থলুৱা পুঁজিৰ বিকাশ অবিহনে এই সংঘাতৰ অৱসান নঘটে ৷\nযাৰ মাতৃভাষা অসমীয়া তেৱেঁই অসমীয়া, বোধহয় এইটোৱেই আটাইতকৈ সৰল, স্বাভাৱিক আৰু স্বতঃস্ফূৰ্তভাৱে প্ৰকাশ কৰা সংজ্ঞা। তাৰবাদে অসমৰ প্ৰশাসনীয় চাৰিসীমাৰ ভিতৰত বসতি কৰা প্ৰতিজন অসমবাসীক সাঙুৰি লোৱাকৈ বিভিন্ন স্তৰত সংজ্ঞাবদ্ধ কৰিবলৈ কৰা প্ৰচেষ্টাবিলাক আচলতে ৰাজনৈতিক প্ৰৱনতা । কিন্ত তেনে ৰাজনৈতিক প্ৰৱনতা জানো একেবাৰে ভিত্তিহীন ? অসমীয়া ভাষাৰ বিকাশও জানো গতিশীল সংস্কৃতিৰ বিশাল ধাৰাৰে অংশ নহয় আৰু ৰাজনৈতিক প্ৰৱনতাই তাক প্ৰতিফলিত কৰিব পাৰে । তেনে প্ৰৱনতা ঐতিহাসিক একচেটিয়া আৰ্থ-সামাজিক শক্তিৰ প্ৰকাশও হব পাৰে । তেনে সৰ্বব্যাপী সংজ্ঞা অসমৰ প্ৰশাসনীয় সুচলতাৰ পক্ষেও হ’ব পাৰে ।অসমৰ সমন্বয়ৰ পৰম্পৰাগত প্ৰক্ৰিয়ালৈ সচৰাচৰ প্ৰশাসনীয় প্ৰযুক্তিৰে সংজ্ঞাবদ্ধ কৰা জাতীয়তাবাদে কিবা অৱদান আগবঢ়াইছে নেকি? নাগৰিকত্বৰ বাবে অসমীয়াৰ কোনো আইনী সংজ্ঞা নালাগিলেও জাতি গঠনৰ এক ঐতিহাসিক প্ৰক্ৰিয়া বিদ্যমান । কথাবোৰ অলপ নৈৰাজ্যবাদী যেন লাগিলেও চিন্তা কৰিবলগীয়া ।\nতেনেহলে সংজ্ঞাটো অলপ বহলাই দিওচোন ।ব্ৰহ্মপুত্ৰ উপত্যকাত আহোম ৰাজত্বকাল বা তাৰ পূৰ্বে চহা জনজীৱনক কেন্দ্ৰ কৰি আৰম্ভ হোৱা বিভিন্ন জনগোষ্ঠীবোৰৰ সমন্বয়ৰপৰা ব্ৰিটিছ শাসনকালত সম্প্ৰসাৰিত চহৰ-কেন্দ্ৰিক সমন্বয়ৰ ঐতিহাসিক প্ৰক্ৰিয়াত সৃষ্টি এই গতিশীল সংস্কৃতিৰ বিশাল ধাৰাত বিলীয়মান হৈ অসমীয়াভাষাৰ এনাজৰীৰে বান্ধ খাই পৰা প্ৰতিজনেই অসমীয়া । কিবা বিশেষত্ব আছে নেকি এই সংজ্ঞাত?\nএইখিনিতে দুটা পৃথক কিন্তু দেখাত পৰিপূৰক বৰ্ণন আছে । এটা হ’ল সমন্বয়ৰ ঐতিহাসিক প্ৰক্ৰিয়াত সৃষ্টিহোৱা অসমীয়া ভাষা-সংস্কৃতি আৰু অন্যটো হ’ল ভাষাভিত্তিক ৰাজনৈতিকভাৱে স্বীকৃতিপ্ৰাপ্ত এটা চাৰিসীমা । সংস্কৃতি গতিশীল ।অসমীয়াক সংজ্ঞাবদ্ধ কৰিবলৈ অসমীয়া ভাষাৰ এনাজৰীডালৰ বাদে কিবা গত্যন্তৰ থাকিব পাৰে নেকি? কিন্তু এই এনাজৰীডাল বিবাদমুক্ত নহয় । অসমৰ থলুৱা জনজাতীয় জনগোষ্ঠীবোৰৰ নিজস্ব ভাষা-সংস্কৃতি আছে । কিন্তু উমৈহতীয়াকৈ তেওঁলোক অসমীয়া ভাষা-সংস্কৃতিৰ অংগ আৰু সমন্বয় প্ৰক্ৰিয়াৰ অংশীদাৰ । কিছুমানে নিজকে অসমীয়া জনজাতীয় জনগোষ্ঠী বুলি চিনাকি দিয়ে । কিছুমানে হয়তো নিদিয়ে । বহু হয়তো পৰিচয়ৰ আলিদোমোজাত । অৰ্থনৈতিক অনগ্ৰসৰতাৰ হেতু প্ৰশাসনিক যন্ত্ৰটোৰ ওপৰত বিভিন্ন জনগোষ্ঠীবোৰৰ বৰ্ধিত প্ৰতিযোগিতামুলক দাবী আৰু তাৰ পূৰণৰ বাবে বিভিন্ন প্ৰশাসনীয় লোকপ্ৰিয় পদক্ষেপবোৰে সংঘাতৰ ইংগিত নিদিয়া নহয় ।অন্যহাতেদি, অসমত স্থায়ীভাৱে বাস কৰা অনা-অসমীয়া মূলৰ ভাৰতীয় নাগৰিকসকলেও হয়তো উমৈহতীয়াভাৱে অসমীয়া ভাষা ব্যৱহাৰ কৰে । তেওঁলোকক অসমীয়া বুলি কৱ পাৰি নেকি? তেওঁলোকৰ সৰ্বভাৰতীয়ভাৱে প্ৰতিষ্ঠিত এটা পৰিচয় আছে । কিন্তু এটা কথা স্পষ্ট যে ঐতিহাসিক প্ৰক্ৰিয়াত এই দুয়োটা প্ৰবাহৰ সমন্বয়তে অসমীয়া ভাষা-সংস্কৃতিৰ জন্ম আৰু বিকাশ হৈছে। তেন্তে আজি আমি এই সমন্বয়ৰ সীমাত উপনিত হৈছো নেকি ?\nঅসমৰ ৰাজনৈতিকভাৱে স্বীকৃতিপ্ৰাপ্ত এটা চাৰিসীমাৰ ভিতৰত স্থায়ীভাৱে বাস কৰা প্ৰতিজনক সাঙুৰি অসমীয়াক সংজ্ঞাবদ্ধ কৰাটো হয়তো অপ্ৰয়োজনীয়। কিন্তু জাতি গঠনৰ ঐতিহাসিক প্ৰক্ৰিয়া আৰু আধুনিক প্ৰশাসনীয় ব্যৱস্থাৰ অনিবাৰ্যতাৰ মাজৰ এই সংঘাতপূৰ্ণ যুগসন্ধিক্ষনত অসমীয়া আৰু অসমবাসীৰ সৌহাদ্যপূৰ্ণ পৰিচয়ৰ দায়িত্ব প্ৰতিজনৰে । (লেখাটি দৈনিক জনমভূমি কাকততো প্ৰকাশ পাইছে)\nTags # ARTICLE # ASOMIYA # CHINTAN # INDRAJIT-BORA # ইন্দ্ৰজিতবৰা # চিন্তন # প্ৰৱন্ধ\nBy xukhdukh.com on December 26, 2017\nLabels: ARTICLE, ASOMIYA, CHINTAN, INDRAJIT-BORA, ইন্দ্ৰজিতবৰা, চিন্তন, প্ৰৱন্ধ


তিতা-টেঙা (হাস্য ব্যংগ) - অসমীয়াৰ সুখ-দুখ\nHome Unlabelled তিতা-টেঙা (হাস্য ব্যংগ)\nxukhdukh.com September 21, 2013\nসীতাৰাম ৰকচ চকীয়া বাবু চকচ :\n- দেৱজিত শইকীয়া\nকানৰ কাষৰ চুলি কেইডাল দীঘল হৈ মাইকী মানুহৰ দৰে বতাহত যেই উৰিব লাগিল, আৰু পিচ ফালৰ কেইডাল কেকোঁৰা হৈ ভাওনাৰ ভাৱৰীয়াৰ মুকুটৰ পিচ ফালে লাগি থকাৰ দৰে যেতিয়া উলমিবলৈ লাগিল, মই বোলো নাই সীতাৰামৰ দ্বাৰা গুৰি চপায় কটোৱাই লোৱাই ভাল ।কথামতে কাম, গৈ বহি দিলো সীতাৰামৰ ওখ চকী খনত ।\nসীতাৰামে বোলে চকীয়াবাবু আজকলটো আপনি ফেচবুকত হিৰ’ বনি গৈছে, দে ধনাধন কাহানী কে কাহানী লিখি আছে । মই বোলো তই কেনেকৈ জানিলি ?\nখৈনি খিনি মুখত ভৰাই ক’লে, হামৰা ভি একাউন্ট আছে না ।\nমই বোলো তই ফেচবুকত কি কৰ’?\nসি ক’লে চকীয়াবাবু জমানা বহুত চলনি হৈ গ’ল, আজকল পেপাৰ উপাৰত নিউজ পঢ়ি কি লাভ, আগৰদিনা টিভিমে যি নিউজ দিব চেই বিলাকে পিছদিনা আকৌ পেপাৰ ভি দিব । অউৰ টিভিকাটো কথাই নাই ক’হিব, চিৰিয়েল মাফিক মুজিক দি কেনে একতা কথা চিল্লাই চিল্লাই দচ বাৰ ক’হিব, এনকা লাগে কি টিভিৰ পৰা উলাই কিনে আহি চুলত ধৰি জকাৰি জকাৰি শুনাব, চুন চুন, আমাৰ নিউজ চুন । আৰু একটা অচমীয়া নিউজ চেনেলমে যদি কহে কি শৰ্মাচাহাব ভাল আছে আন চেনেল কহিব’ নাই খাৰাব আছে ।একটা মে যদি কহে কি গগে চাহাব ভাল আছে আন চেনেল কহিব’ নাই খাৰাব আছে । হামি কি মন্দিৰ কে ঘন্টা আছে, যিহেভি যি কহিব মানি ল’ম, নিউজ দেখিলৈ ফিৰ আপনিকে ডিমাগ ল’গাব লাগিব কি কোনটো চহি আচে আৰু কোনটো গলত, কনফিউজড হৈ যাও চকীয়া বাবু, উচচেটো আটছা হামাৰ ফেচবুক আছে, গ’হাটি মে ভু কম্প আহিব টো তেজপুৰ পহিচনে চে পহিলে পহিলে ফেচবুকমে স্টেটাচ পাই যাব কি “ভুকম্প আগেল’ হ’,আৰু কিচকা ঘৰ মে চুড়াকৰন হে, মুণ্ডন হে চব টাজা খবৰ পাই যাও না ।অউৰ চুলি কে কি ডিজাইন মাৰকেটমে চলি আছে ফেচবুকমে ফটো দেখি কিনে চমজি যাও না, টেকন’লজি আছে ইচটেমাল কৰিব লাগে ।\nমই বোলো বাহ দুনিয়া বাহ, বাৰু সীতাৰাম তই মোৰ কাহানি লিখা কথা কেনেকৈ জানিলি ? সি বোলে হাৰে আপনি কি মানুচ আছে হ’? দু মহিনা পহিলেটো আপনিয়ে মোক ফ্ৰেন্দ ৰিকুৱেষ্ট ভেজিছিল । মই ভেবা লাগি মূৰটো বেঁকা কৰি তাৰ ফালে চালো, সি আকৌ জোৰৰে মোৰ মুৰটো চিধা কৰি চুলি কটাত লাগিল ।\nমই বোলো, কিন্তু মোৰ কোনো সীতাৰাম বুলি বন্ধু নাই । সি ক’লে, অ’ সেই কথা…. আপনি হামনিকে ধৰিব’ পৰা নাই, অই যে একটা ছোৱালী ফুল লৈ কিনে দিয়া ফটো আছে, “চুইট ৰিয়া”, সেইটো টো হামনিয়েই হ্য়। একটা দষ্ট বনাই দিছে । হামি ইমান কহিছে কি ভাই লড়কি কে ফটো কিয় দিছ’ আৰু দিছ দিছ ভাই হামাৰ সীতাৰাম নাম দে,…. সি কহিছে কি,… অই বিহাৰি, লড়কি কে ফটো নিদিলে আৰু তোৰ সীতাৰাম নাম দিলে তোৰ মাইকি ভি তোক লাইক নাই মাৰিব, অউৰ কোনে ভি তোৰ ৱালত মুটিব ভি নাই আহিব, তেতিয়া তই চমজিভি । মৰদ হৈ কিনে ফেচবুকত মাইকি বনি হামনিকে পহিলে পহিলে অলপ বেয়া ভি লাগিছিল, চব চালা মৰদ বোৰে হামাক আই লাভ ইউ ক’হে, পৰন্ত পিছত দেখিলো বহুত আটচা আচে, হামাৰ দেচত থকা ছোতা ৱালা জোঁৱাই ভী এক দিন হামনিকে একাউন্টমে আই লাভ ইউ কহিছিল, দেচ গৈ কিনে কান কে নিছে এ বৰা বৰা দুটা দিছো নহয় চকীয়া বাবু, বোলো দহেজ মে দিয়া হাজাৰ ৰুপিয়া ম’বাইলকে ই ইস্টেমাল কৰিছ’?\nমইও তাৰ কথা শুনি অলপ পেটে পেটে ভয় খালো ।অসমীয়াত কবিতা লিখি লিখি ইমান “চুইট ৰিয়া”ক টেগাই থাকো, উত্তৰ নোপোৱাৰ কাৰণটো আজিহে গ’ম পালো ।তাৰ কেচি খন আনি তাৰেই চুলি কেইডাল কাটি দিব মন গৈছিল পিছে তাৰ আগতেই তাৰ কথা খিনিৰেই মোৰ নাকটো কটা গ’ল। সি মোৰ কথা কি ভাবিছে চাগৈ ? নাকটো মোহাৰি মই ক’লো মই নহয় অ’ টোৰ ভৌজিয়ে ছোৱালী বুলি তোলৈ ৰিকুৱেস্ট পঠাইছিল চাগে আৰু তেওঁৱেই কবিতা লিখি প’ষ্ট কৰে মোৰ একাউন্টত ।\nসি বোলে কি কয় চকীয়া বাবু ভৌজি কবিতা উবিতা ভাল নাই পাই, হামনি জানেটো, মোৰ অউৰ একটা “এচ. ৰাম” নাম কে মৰদৱালা একাউন্ট আচিল পহিলে পহিলে, , ভৌজি হামাৰ ফ্রেন্ড আছিলটো, একবাৰ একটা ইংলিছ মে লিখা কবিতা লাল গোলাপ কে চাথ ভৌজিক দিছিলো, ইটনা গালি দিলে, ইটনা গালি দিলে, হামনি উচ দিন চে আজটক অ’ একাউন্ট ইস্টেমাল কৰা নাই ।বাদ মে কই হামনিকে ব’লা কি উচ দিন ছোটা ছোটা বাট্চাকে কই ট্যহাৰ থা । মই বোলো ভেলেন্টাইন ডে……ফেচবুকত লগত লগত এটা স্টেটাচ আপডেট কৰিলো “সীতাৰাম ৰকচ চকীয়া বাবু চকচ” ফিলিং ৰিলিফ……..\nBy xukhdukh.com on September 21, 2013\nAnonymous September 25, 2013 at 12:06 PM\nMakes my day :D


চুণেণফা - অসমীয়া ৱিকিপিডিয়া\n(প্ৰমত্তসিংহৰ পৰা পুনঃনিৰ্দেশিত)\nচাওফা চ্যু-ণেণ-ফা (ৰাজত্বকাল ১৭৪৪–১৭৫১) স্বৰ্গদেউ ৰুদ্ৰসিংহৰ দ্বিতীয় পুত্ৰ। তেওঁৰ ভাতৃ শিৱ সিংহৰ মৃত্যুৰ পিছত প্ৰমত্ত সিংহ নাম লৈ আহোম ৰাজপাটত উঠে। স্বৰ্গদেউ প্ৰমত্তসিংহ এগৰাকী দয়ালু ৰজা আছিল। তেওঁ ৰাজত্ব কৰা সময়ত অসমৰ দিনবোৰ বৰ সুখেৰে অতিবাহিত হৈছিল। ১৭৪৫ চনত এওঁ পুনৰায় জমিৰ জৰীপ কৰায় আৰু মানুহৰ পিয়ল কৰায়। ৰজাৰ কাৰেংঘৰ এওঁ পকী কৰে। ১৭৪৬ চনত প্ৰমত্ত সিংহই ৰংপুৰত ৰংঘৰ নিৰ্মাণ কৰে। এই ৰংঘৰৰ সন্মুখৰ বহল পথাৰত বিহু-নাচ, ম’হ-যুঁজ, হাতী-যুঁজ আদি নানা ধৰণৰ খেল-ধেমালিৰ আয়োজন কৰা হৈছিল। ৰজা আৰু ডা-ডাঙৰীয়া সকলে ৰংঘৰৰ ওপৰৰ পৰা সেই ধেমালি উপভোগ কৰিছিল।\nপ্ৰমত্ত সিংহই ৰাজত্ব কালত বিভিন্ন দৌল আৰু অট্টালিকা নিৰ্মাণ কৰিছিল। গুৱাহাটীত শুক্লেশ্বৰ দেৱালয় আৰু উত্তৰ গুৱাহাটীত ৰুদ্ৰেশ্বৰ দেৱালয় এইজন ৰজাই নিৰ্মাণ কৰিছিল। ইয়াৰ উপৰিও তেওঁৰ ৰাজত্বকালত হাজোত এটা গণেশ মন্দিৰ নিৰ্মাণ কৰা হৈছিল। ১৭৫১ খ্ৰীষ্টাব্দত স্বৰ্গদেউ প্ৰমত্তসিংহৰ মৃত্যু হয়।\n↑ 1.0 1.1 1.2 1.3 1.4 ভূপেন্দ্ৰ নাথ চৌধুৰী (১৯৯৫). সোণৰ অসম. খগেন্দ্ৰনাৰায়ণ দত্তবৰুৱা, লয়াৰ্ছ বুক স্টল. পৃষ্ঠা. ৮৬.\nBaruah, S L (1993), Last Days of Ahom Monarchy: A History from 1769 to 1826, Munshiram Manoharlal Publishers Pvt Ltd, New Delhi.\n"https://as.wikipedia.org/w/index.php?title=চুণেণফা&oldid=202981"ৰ পৰা অনা হৈছে\nএই পৃষ্ঠাখন ৩০ আগষ্ট, ২০১৯ তাৰিখে ১৬:৫১ বজাত অন্তিম সংশোধন কৰা হৈছিল।


Animal Husbandry & Veterinary Recruitment 2021 – 694 টা পোষ্টৰ বাবে অনলাইন আবেদন কৰক – TheJobinAssam.com\nKamrup Metro Dist\n› Animal Husbandry & Veterinary Recruitment 2021 – 694 টা পোষ্টৰ বাবে অনলাইন আবেদন কৰক\nAnimal Husbandry & Veterinary Recruitment 2021 – 694 টা পোষ্টৰ বাবে অনলাইন আবেদন কৰক\nপশুপালন আৰু পশু চিকিৎসা নিয়োগ 2021\nগৌহাটি বিশ্ববিদ্যালয়ে পশুপালন আৰু পশু চিকিৎসা বিভাগ, অসমৰ সঞ্চালকালয়ৰ অধীনত 694 posts of Grade-III and Grade-IV পদ নিয়োগৰ বিষয়ে এটা নিয়োগ অধিসূচনা মুকলি কৰিছে। চৰকাৰী অধিসূচনা অনুসৰি যোগ্য প্ৰাৰ্থীসকলে গৌহাটি বিশ্ববিদ্যালয়ৰ আনুষ্ঠানিক আবেদন পোৰ্টেলত তেওঁলোকৰ অনলাইন আবেদন দাখিল কৰিবলৈ সক্ষম হৈছে। অনলাইন আবেদন লিংকসহ এই নিয়োগৰ বিষয়ে সম্পূৰ্ণ বিৱৰণ তলত প্ৰদান কৰা হৈছে।\nপশুপালন আৰু পশু চিকিৎসা নিয়োগৰ বিৱৰণ\n1. জুনিয়ৰ সহায়ক (উচ্চকাৰ্যালয়)\nপোষ্টৰ নম্বৰ: 61 টা পোষ্ট\nপশুপালন আৰু পশু চিকিৎসা: 46 টা পদ\nডায়েৰী বিকাশ: 15 টা পোষ্ট\nশিক্ষাগত অৰ্হতা: এজন প্ৰাৰ্থীৰ স্বীকৃতিপ্ৰাপ্ত বিশ্ববিদ্যালয় বা চৰকাৰৰ দ্বাৰা সমতুল্য ঘোষণা কৰা যিকোনো পৰীক্ষাৰ পৰা স্নাতক ডিগ্ৰী থাকিব লাগিব। তদুপৰি, প্ৰাৰ্থীজনে তলত উল্লেখ কৰা অনুসৰি কম্পিউটাৰৰ জ্ঞান থাকিব লাগিব।\nপ্ৰাৰ্থীৰ কাৰ্যালয়ৰ উৎপাদনশীলতা ছফ্টৱেৰ সঁজুলি (স্বতন্ত্ৰ) বা যিকোনো অপাৰেটিং চিষ্টেম অৰ্থাৎ এমএছ উইণ্ডোচ, লিনাক্স, মেক আদিৰ বিষয়ে ভাল কামৰ জ্ঞান থাকিব লাগিব যেনে ৱৰ্ড প্ৰচেছৰ, স্প্ৰেডশ্বীট, প্ৰেজেণ্টেচন গ্ৰাফিক, ডাটাবেছৰ ধাৰণা, ইণ্টাৰনেট, ইমেইল।\nপ্ৰাৰ্থীৰ ওচৰত চৰকাৰৰ দ্বাৰা স্বীকৃত প্ৰতিষ্ঠানৰ পৰা কম্পিউটাৰ এপ্লিকেচন/জ্ঞানত নিম্নতম6মাহৰ ডিপ্লোমা থাকিব লাগিব।\nপে স্কেল: পে বেণ্ড-2, 14,000 টকা – 60,500 টকা আৰু গ্ৰেড পে 6,200 টকা আৰু অন্যান্য ভাট্টা নিয়মৰ অধীনত গ্ৰহণযোগ্য হিচাপে।\n2. জুনিয়ৰ সহায়ক (চাব-অৰ্ডিনেট)\nপোষ্টৰ নম্বৰ: 115 টা পোষ্ট\nপশুপালন আৰু পশু চিকিৎসা: 99 টা পদ\nডায়েৰী বিকাশ: 16 টা পোষ্ট\n3. ইলেক্ট্ৰিচিয়ান/ প্লাণ্ট অপাৰেটৰ\nপোষ্টৰ নম্বৰ: 11 টা পোষ্ট\nশিক্ষাগত অৰ্হতা: চৰকাৰী স্বীকৃত বোৰ্ড বা পৰিষদৰ পৰা এইচএছএলচি বা সমতুল্য উত্তীৰ্ণ হোৱা প্ৰাৰ্থী। লগতে, প্ৰাৰ্থীজনে অসম চৰকাৰৰ যিকোনো স্বীকৃত প্ৰতিষ্ঠানৰ পৰা বৈদ্যুতিকত2বছৰৰ ডিপ্লোমা থকা প্ৰয়োজন।\n4. ডিগ্ৰী IV\nপোষ্টৰ নম্বৰ: 507 পোষ্ট\nঅসংৰক্ষণীয়: 247 টা পদ\nওবিচি/এমওবিচি: 174 টা পদ\nএচচি: 42 টা পোষ্ট\nST (H): 45 টা পোষ্ট\nST (P): 61 টা পোষ্ট\nEWS: 90 টা পোষ্ট\nশিক্ষাগত অৰ্হতা: এজন প্ৰাৰ্থী যিকোনো স্বীকৃত শিক্ষা প্ৰতিষ্ঠানৰ পৰা ৮ম শ্ৰেণী উত্তীৰ্ণ হ’ব লাগে আৰু প্ৰাৰ্থীজনে কৰ্তৃপক্ষৰ যোগ্য চীল আৰু স্বাক্ষৰৰ সৈতে তেওঁলোকে অংশগ্ৰহণ কৰা বিদ্যালয় কৰ্তৃপক্ষৰ পৰা ৮ম পাছৰ প্ৰমাণপত্ৰ প্ৰস্তুত কৰিব লাগিব।\nভাষা: প্ৰাৰ্থীসকলৰ অসমৰ স্থানীয় ভাষাৰ বিষয়ে জ্ঞান থাকিব লাগিব।\nপে স্কেল: পে বেণ্ড-1, 12,000 টকা – 52,000 টকা আৰু 3,900 টকাৰ গ্ৰেড পে আৰু নিয়মৰ অধীনত গ্ৰহণযোগ্য হিচাপে অন্যান্য ভাট্টা।\nটোকা: চূড়ান্ত শাখাৰ সময়ত গ্ৰেড-IV ৰ পদৰ সংখ্যা পৃথক হ’ব পাৰে।\nপশুপালন আৰু পশু চিকিৎসা নিয়োগৰ অন্যান্য বিৱৰণ\nবয়সৰ সীমা: 1 জানুৱাৰী 2021 তাৰিখত প্ৰাৰ্থীৰ বয়স 18 বছৰৰ পৰা 40 বছৰৰ ভিতৰত হ’ব লাগে।\nবয়স শিথিলকৰণ: উচ্চ বয়সৰ সীমা এচচি/এছটি প্ৰাৰ্থীৰ বাবে5বছৰ আৰু ওবিচি প্ৰাৰ্থীৰ বাবে3বছৰ শিথিল কৰা হয়।\nআবেদন মাচুল: কোনো আবেদন উৎসৱ নাথাকিব।\nৰাষ্ট্ৰীয়তা: প্ৰাৰ্থী ভাৰতৰ সংবিধানৰ অনুচ্ছেদ5ৰ পৰা 8 ত নিৰ্ধাৰিত আৰু অসমৰ স্থায়ীভাৱে বাসিন্দা হিচাপে ভাৰতৰ নাগৰিক হ’ব লাগিব।\nEmployment Exchange Registration Certificate: প্ৰাৰ্থীজনে আবেদন প্ৰপত্ৰৰ সৈতে অসম ৰাজ্যত নিয়োগ প্ৰমাণপত্ৰৰ পঞ্জীয়ন প্ৰমাণপত্ৰ প্ৰস্তুত কৰিব লাগিব।\nহেল্পলাইন: যিকোনো প্ৰশ্নৰ বাবে, অনুগ্ৰহ কৰি 1800212005599 বা 08472880277 ত যোগাযোগ কৰক।\nপশুপালন আৰু পশু চিকিৎসা নিয়োগ কেনেদৰে প্ৰয়োগ কৰিব?\nচৰকাৰী অধিসূচনা অনুসৰি সকলো প্ৰয়োজনীয় যোগ্যতাৰ মানদণ্ড পূৰণ কৰা প্ৰাৰ্থীজনে পশুপালন আৰু পশু চিকিৎসা বিভাগ, অসমৰ নিয়োগৰ বাবে তেওঁলোকৰ অনলাইন আবেদন দাখিল কৰিবলৈ সক্ষম হৈছে। প্ৰাৰ্থীসকলে গৌহাটি বিশ্ববিদ্যালয়ৰ দ্বাৰা বিকশিত এপ্লিকেচন পোৰ্টেলত তেওঁলোকৰ অনলাইন আবেদন সম্পূৰ্ণ কৰিবলৈ তলত প্ৰদান কৰা গাইড অনুসৰণ কৰিব পাৰে।\nআপলোড কৰাৰ বাবে প্ৰয়োজনীয় দস্তাবেজ:-\nশেহতীয়া ৰঙৰ পাছপোৰ্ট আকাৰফটো\nপ্ৰাৰ্থীৰ স্কেন কৰা স্বাক্ষৰ\nশিক্ষাগত অৰ্হতা প্ৰমাণপত্ৰ আৰু মাৰ্কশ্বীট।\nEWS প্ৰমাণপত্ৰ (যদি প্ৰযোজ্য হয়)\nঅক্ষমতা প্ৰমাণপত্ৰ (যদি প্ৰযোজ্য হয়)\nজাতিপ্ৰমাণপত্ৰ (যদি প্ৰযোজ্য হয়)\nপশুপালন আৰু পশু চিকিৎসা নিয়োগৰ গুৰুত্বপূৰ্ণ তাৰিখ\nঅনলাইন আবেদনৰ তাৰিখ চমুৱা: 27 ফেব্ৰুৱাৰী 2021\nঅনলাইন আবেদনৰ অন্তিম তাৰিখ: 13 মাৰ্চ 2021\nStaring date of online application: 27th February 2021\nDocuments Upload Guide\nCandidates who have met the eligibility criteria for Animal Husbandry and Veterinary Recruitment 2021 are required to upload several documents to complete the online application process. In this section, we will try to give youabrief idea about the process of uploading documents inside the official online application portal.\nPhotograph: Applicant will have to upload their recent passport size photograph along with some of the criteria given below.\nICG Recruitment 2021 – Officer And Upper Division Clerk Post\nTET 2021: NCTE extends Teacher Eligibility Test certificate validity for lifetime\nNHM Assam Recruitment 2021 – Staff Nurse 896 Posts, Online Apply\nPhotograph must be in color and taken inaprofessional studio. Photograph taken usingamobile phone and other self-composed portraits are not\nPhotograph should be taken in white or very light background.\nThe photo must have been taken after 1st January 2020.\nThe file size should be less than 35 KB.\nHeight of photograph must be between 250 pixel to 320 pixel.\nWidth of photograph must be between 150 pixel to 220 pixel.\nSignature: Applicant will have to upload their signature along with some of the criteria given below.\nSignature must be in black or dark blue ink onawhite paper.\nThe file size should be less than 30 KB.\nHeight of signature must be between 100 pixel to 180 pixel.\nWidth of signature must be between 150 pixel to 220 pixel.\nMobile phone photograph of signature is not acceptable and can result in disqualification of the application.\nOtherDocuments: Applicant will have to upload their various documents along with some of the criteria given below.\nThe file size should be less than 200 KB.\nFile format must be JPG or JPEG.\nHeight of document must be between 500 pixel to 800 pixel.\nWidth of document must be between 400 pixel to 600 pixel.\nNote: We strongly advise you to check the official notification before proceeding with the application process.\n10th Pass Jobs12TH PASSED JOBS8th Pass JobsDegree Jobs\nDibrugarh University UG And PG Exams Postponed\nAssam Agriculture Recruitment 2021 –7Manager, AE, JE & Other Vacancy\nAxis Bank Recruitment 2021 – 12098 ব্যৱসায়সহযোগী, দলৰ সদস্য পদৰ বাবে অনলাইন আবেদন কৰক\nCRPF Recruitment 2021 – 50 General Duty Medical Officer (GDMO) Vacancy\nCovid 19 vaccine registration assam – How To Online\nRandom Post 1 Thumbnails\nSBI Guwahati Recruitment 2021 2021: 22 ব্যৱসায় সংবাদ দাতা সুবিধাকৰ্তা (BCF)\nSBI Apprentice Recruitment 2021: Apply Online for 6100 Vacancies\nAssam Cricket Association Recruitment 2021 | Sr. Accounts Assistant Posts\nNFR Railway Recruitment 2021 – 23 Paramedical Staff Vacancy\nTheJobinAssam.com - © 2021 All rights reserved.


মানচেষ্টাৰ টেষ্টৰ পূৰ্বেই বন্ধ অনুশীলন, বাতিল হ’ব পাৰে পঞ্চম টেষ্ট ! -\nHomeক্ৰীড়ামানচেষ্টাৰ টেষ্টৰ পূৰ্বেই বন্ধ অনুশীলন, বাতিল হ’ব পাৰে পঞ্চম টেষ্ট !\nউল্লেখ্য যে, চতুৰ্থ টেষ্টৰ সময়ত কৰ’নাক্ৰান্ত হৈছিল ৰবি শাস্ত্ৰী, বলিং প্ৰশিক্ষক ভাৰত অৰুণ, ফিল্ডিং প্ৰশিক্ষক আৰ শ্ৰীধৰ। দলৰ ফিজিঅ’থেৰাপিষ্ট নিতিন পেটেলে এওলোকৰ সংস্পৰ্শলৈ অহা বাবে আইছ’লেশ্যনত থাকিব লগীয়া হৈছিল। অৱশ্যে, পৰৱৰ্তী সময়ত আৰটিপিচিআৰ পৰীক্ষাত ক’ভিড ফলাফল নিগেটিভ আহিছিল নিতিন পেটেলৰ। গ্ৰেট ব্ৰিটেইনৰ নিয়ম অনুসৰি, এগৰাকী ক’ভিড-১৯ত আক্ৰান্ত ব্যক্তিয়ে ১০ দিনৰ বাবে হোম আইছ’লেশ্যনত থাকিব লাগিব। পৰৱৰ্তী সময়ত দুবাৰ নিগেটিভ আহিলেহে বাহিৰলৈ যোৱাৰ অনুমতি প্ৰদান কৰা হয়। গতিকে মানচেষ্টাৰত পঞ্চম টেষ্ট সমাপ্ত হ’লেও ৰবি শাস্ত্ৰী, ভাৰত অৰুণ আৰু আৰ শ্ৰীধৰে লণ্ডনত থাকিব লাগিব।\nPrevious articleজাভেদ আখতাৰৰ গোচৰ, উচ্চ ন্যায়ালয়ত কংগনা ৰানাৱট !


প্ৰধানমন্ত্ৰী মোদীৰ নিৰাপত্তাক লৈ হেতালি! উচ্চতম ন্যায়ালয়ত আজি পুনৰ শুনানি -\nHomeৰাষ্ট্ৰীয়প্ৰধানমন্ত্ৰী মোদীৰ নিৰাপত্তাক লৈ হেতালি! উচ্চতম ন্যায়ালয়ত আজি পুনৰ শুনানি\nপ্ৰধানমন্ত্ৰী মোদীৰ নিৰাপত্তাক লৈ হেতালি! উচ্চতম ন্যায়ালয়ত আজি পুনৰ শুনানি\nডিজিটেল ডেস্কঃ পঞ্জাৱত প্ৰধানমন্ত্ৰী মোদীৰ নিৰাপত্তাক লৈ হেতালি খেলা বাবে আজি অৰ্থাৎ সোমবাৰে পুনৰ শুনানি গ্ৰহণ কৰিব উচ্চতম ন্যায়ালয়ে। প্ৰধানমন্ত্ৰী নৰেন্দ্ৰ মোদীৰ পঞ্জাৱ ভ্ৰমণৰ সময়ত হোৱানিৰাপত্তাৰ ত্ৰুটিৰ বিষয়ত উচ্চতম ন্যায়ালয়ে আজি শুনানি গ্ৰহণ কৰিব। ইয়াৰ পূৰ্বে ৭ জানুৱাৰীত এই বিষয় সন্দৰ্ভত শুনানি গ্ৰহণ কৰা হৈছিল। মুখ্য ন্যায়াধীশ এন ভি ৰমনা, ন্যায়াধীশ সূৰ্যকান্ত আৰু ন্যায়াধীশ হিমা কোহলীৰ বিচাৰপীঠে উচ্চতম ন্যায়ালয়ত এই শুনানি গ্ৰহণ কৰিব।উল্লেখ্য যে, প্ৰধানমন্ত্ৰী নৰেন্দ্ৰ মোডীয়ে ৫ জানুৱাৰীত পঞ্জাৱ ভ্ৰমণলৈ গৈছিল। তেওঁ ফিৰোজপুৰত এক বেচৰকাৰী সভাত অংশগ্ৰহণ কৰিবলৈ গৈছিল। এই ভ্ৰমণৰ সময়ত ৰাস্তাৰে ভ্ৰমণৰ কোনো পূৰ্ব পৰিকল্পনা নাছিল যদিও বিমান বন্দৰৰ পৰা মোডীয়ে ৰাস্তাৰে ফিৰোজপুৰলৈ ৰাওনা হৈছিল।\nপঞ্জাৱত প্ৰধানমন্ত্ৰীয়ে বুধবাৰে প্ৰথমে ৰাষ্ট্ৰীয় শ্বহীদ স্মাৰকত উপস্থিত হৈ প্ৰকল্পসমূহ উদ্বোধন কৰাৰ কথা আছিল। তেওঁ ইয়াৰ বাবে হেলিকপ্টাৰেৰে যাত্ৰা কৰাৰ কথা আছিল যদিও বেয়া বতৰৰ বাবে শেষ মুহূৰ্তত স্থলপথেৰে গন্তব্যস্থানলৈ যোৱাৰ সিদ্ধান্ত লয়। কিন্তু প্ৰধানমন্ত্ৰীৰ কনভয় যাত্ৰা কৰা পথটোত একাংশ কৃষকে প্ৰতিবাদ সাব্যস্ত কৰাৰ খবৰ পোৱাৰ পিছত তেওঁৰ কনভয় গন্তব্যস্থানৰ পৰা প্ৰায় ৩০ কিলোমিটাৰ দূৰৰ ফ্লাই অভাৰত প্ৰায় ২০ মিনিট সময় আৱদ্ধ হৈ থাকে।তাৰপাছতে প্ৰধানমন্ত্ৰীয়ে কাৰ্যসূচী বাতিল কৰি উভতি আহে।আনহাতে যি ঠাইত প্ৰধানমন্ত্ৰীৰ কনভয় আবদ্ধ হৈ পৰিছিল, সেই স্থানৰ পৰা ভাৰত-পাক সীমান্তলৈ মাত্ৰ ১০ কিলোমিটাৰ। গতিকে এনেক্ষেত্ৰত প্ৰধানমন্ত্ৰীৰ নিৰাপত্তা দিশটো অতি গুৰুত্বপূৰ্ণ বিষয় হিচাপে বিবেচিত হ’ব লাগিছিল কিন্তু কাৰ্যত সেয়া নহ’ল।এই ঘটনাৰ পিছতই সমগ্ৰ দেশত প্ৰতিক্ৰিয়াৰ সৃষ্টি হৈছে। দেশৰ প্ৰধানমন্ত্ৰীৰ নিৰাপত্তা দিশটোলৈ সংশয় নামি অহাত সকলোৱে কঠোৰ সমালোচনা কৰিছে পঞ্জাৱ চৰকাৰক। কিন্তু পঞ্জাৱ চৰকাৰে এই অভিযোগ নাকচ কৰিছে।\nউচ্চতম ন্যায়ালয়ে পঞ্জাৱ আৰু হাৰিয়ানা উচ্চ ন্যায়ালয়ৰ মহাপঞ্জীয়কক প্ৰধানমন্ত্ৰীৰ পঞ্জাৱ ভ্ৰমণৰ বাবে নিৰাপত্তা ব্যৱস্থা আৰু ভ্ৰমণ সূচী সম্পৰ্কীয় ৰেকৰ্ড সুৰক্ষিত কৰিবলৈ নিৰ্দেশ দিছিল। উচ্চতম ন্যায়ালয়ে পঞ্জাৱ চৰকাৰ, আৰক্ষী বিষয়া, এছপিজি আৰু অন্যান্য কেন্দ্ৰীয় আৰু ৰাজ্যিক সংস্থাসমূহক মহাপঞ্জীয়কক সহযোগিতা আৰু প্ৰয়োজনীয় সহায় আগবঢ়োৱাৰ বাবেও নিৰ্দেশ দিয়ে। আদালতে লগতে কৈছিল যে ডিজি-চণ্ডিগড় ইউটি আৰু এনআইএৰ এজন বিষয়া গোচৰটোৰ নোডেল বিষয়া হ’ব।উল্লেখ্য যে জ্যেষ্ঠ অধিবক্তা মনিন্দৰ সিঙে মুখ্য ন্যায়াধীশ এন ভি ৰমনাৰ বিচাৰপীঠৰ সন্মুখত প্ৰধানমন্ত্ৰীৰ নিৰাপত্তাৰ ক্ষেত্ৰত সংঘটিত হোৱা ত্ৰুটিৰ বিষয়টো উত্থাপন কৰিছিল।\nPrevious articleমেষৰ শুভ সংবাদ লাভ, মীনৰ আৰ্থিক দিশত শুভ; আপোনাৰ কেনে যাব আজিৰ দিনটো?\nNext articleএটা আচৰিত মন্দিৰ! ফুল,ভোগ,প্ৰসাদ নহয় ইয়াত দেৱী মাৰ ওচৰত আগবঢ়োৱা হয় জোতা-চেণ্ডেল


অসমৰ ছাত্ৰ আন্দোলন | নতুন সময়\nHome অসমঃ অসমৰ ছাত্ৰ আন্দোলন\nগ্ৰুপিং-বিৰোধী আন্দোলনত ছাত্ৰ সমাজ\n# অদীপ কুমাৰ ফুকন #\nদেশে স্বাধীনতা লাভ কৰাৰ আগে আগে ধৰ্মৰ ভেটিত ভাৰতবৰ্ষ বিভাজন কৰিবলৈ গৈ ব্ৰিটিছ চৰকাৰে ভাৰতৰ পশ্চিমৰ মুছলমান প্ৰধান খণ্ড আৰু পূব ভাৰতৰ মুছলমান প্ৰধান খণ্ড লৈ দেশখনক গ্ৰুপত বিভক্ত কৰাৰ আঁচনি প্ৰস্তুত হৈছিল৷ ‘গ’ গ্ৰুপত অন্তৰ্ভুক্ত কৰি অসমক পূব পাকিস্তানৰ অন্তৰ্ভু্ক্ত কৰিবলৈ কৰা আঁচনি কাৰ্যকৰী হ’বলৈ যাওঁতে অসমত গ্ৰুপিং-বিৰোধী তীব্ৰ আন্দোলন আৰম্ভ হ’ল৷ সন্মুখৰ পৰা নেতৃত্ব দিলে লোকপ্ৰিয় গোপীনাথ বৰদলৈয়ে৷ প্ৰেৰণা যোগালে মহাত্মা গান্ধীয়ে৷ মহাত্মা গান্ধীয়ে ক’লে, গ্ৰুপিং যদি মানি লয় তেতিয়াহ’লে ক’ব লাগিব যে অসমত কোনো মানুহ নাই, আছে মাথোঁ বাওনা পোৱালি৷\nগ্ৰুপিং-বিৰোধী আন্দোলনত সেই সময়ত কলিকতাত থকা অসমীয়া ছাত্ৰ সমাজৰ ভূমিকা বিশেষ গুৰুত্বপূৰ্ণ আছিল৷ ছাত্ৰ সমাজে অসমৰ বাহিৰত এই অঞ্চলৰ ৰাইজে সন্মুখীন হ’বলৈ যোৱা সমস্যাৰ প্ৰসংগত অৱগত কৰোৱাৰ লগতে প্ৰৱল জনমত গঠন কৰাৰ ক্ষেত্ৰত জড়িত হৈ পৰিছিল৷ পৰাগ চলিহাই অসমত গ্ৰুপিং-বিৰোধী আন্দোলনৰ পম খেদি উল্লেখ কৰিছিল এনেদৰে- ‘কলিকতা A.S.L. Club (পূৰ্বতে Assamese Students Literary Club আৰু বৰ্তমান Assamese Socio Literary Club) ১৮৭৩ত প্ৰতিষ্ঠা হোৱা কলিকতা প্ৰবাসী অসমীয়াসকলৰ একমাত্ৰ সামূহিক সাংস্কৃতিকমূলক অনুষ্ঠান৷ সেই কালছোৱাত আটাইতকৈ সৰহ সংখ্যক অসমীয়া ছাত্ৰ-ছাত্ৰীয়ে কলিকতাত অধ্যয়ন কৰিছিল৷\nআমি তেতিয়া কলিকতা বিশ্ববিদ্যালয়ৰ স্বাতকোত্তৰ মহলাৰ ছাত্ৰ (১৯৪৪-৪৬)৷ সেই সময়তে কেৱল কলিকতা প্ৰবাসী অসমীয়া ছাত্ৰ সংখ্যাই প্ৰায় ৯০০৷ ব’টানিকেল গাৰ্ডেনত মাঘ বিহু উপলক্ষে গোট খোৱা অসমীয়া প্ৰবাসীৰ সংখ্যা ১৩০০ মানলৈকে হৈছিল৷ এএছএল ক্লাবৰ তেতিয়াৰ সভাপতি আছিল হৰেশ্বৰ গোস্বামী, প্ৰধান সম্পাদক পৰাগ চলিহা আৰু সহ-সম্পাদিকা মেহেৰ আফৰোজ৷ গ্ৰুপিং-বিৰোধী আন্দোলনত এএছএল ক্লাবৰ ভূমিকা আছিল বিশেষ গুৰুত্বপূৰ্ণ৷ অসম কংগ্ৰেছে আহ্বান কৰা গ্ৰুপিং-বিৰোধী দিৱস ১৯৪৬ চনৰ ৫ জুনৰ দিনা কলিকতা মহাবোধি ছ’চাইটি হলত বিপুল উৎসাৰ-উদ্দীপনাৰে অনুষ্ঠিত হয়৷\nসভাত সৰ্বসন্মতিক্ৰমে গৃহীত হোৱা প্ৰস্তাৱো আছিল এনেধৰণৰ : “আজি কলিকতা প্ৰবাসী সদৌ অসমীয়া ৰাইজে একেবাক্যে প্ৰস্তাৱিত মন্ত্ৰী মিছনৰ আঁচনি অনুসৰি কৰা মতে অসমৰ জনগণৰ প্ৰবল বিৰোধিতা সত্ত্বেও ‘গ’ প্ৰুগত বলেৰে জাপি দিব খোজা সৰ্বনাশী ব্যৱস্থাৰ বিৰুদ্ধে আৱশ্যক হ’লে সৰ্বতোভাৱে সংগ্ৰাম কৰিবৰ বাবে ঐকান্তিক ইচ্ছা প্ৰকাশ কৰে৷ এই সংগ্ৰামৰ বাবে সদ্যহতে আৱশ্যকীয় প্ৰচাৰ কাৰ্য চলাবলৈ থিৰ কৰি এই সভাই বিবেচনা কৰে যে অসম কংগ্ৰেছে ভাৰতীয় কংগ্ৰেছক স্পষ্ট ভাষাৰে জনাই দিয়ক যে অসমীয়াৰ ভাগ্যক বলি দি তেওঁলোকে ভাৰতৰ বাবে কোনো শাসন-তন্ত্ৰ গঢ়ি তুলিবলৈ অন্ধভাৱে যাতে আগুৱাই নাযায়৷ স্বাধীন ভাৰতীয় ৰাষ্ট্ৰত অসমীয়া এটা সুকীয়া স্বাধীন জাতিভাৱে স্থান পাবই লাগিব৷ অসমীয়া জাতিৰ অমতে এখনি অনিষ্টকাৰ শাসন-তন্ত্ৰ জাপি দিলে অসমীয়াই ব্ৰিটিছ গৱৰ্ণমেণ্ট বা আন কোনো শক্তিৰ বিৰুদ্ধে আপ্ৰাণ যুঁজ কৰিব৷ এইটোও সিদ্ধান্ত হয় যে, এই প্ৰস্তাৱৰ সমল অতি শীঘ্ৰে কংগ্ৰেছ হাইকামাণ্ড, গান্ধীজী, পণ্ডিত নেহৰু, চৰ্দাৰ পেটেল, লৰ্ডপেথিক লৰেঞ্চ, ভাইচৰয় আৰু মিঃ জিন্নালৈ পঠোৱা হওক৷”\nকলিকতীয়া ছাত্ৰসকলে গ্ৰুপিং-বিৰোধ সম্পৰ্কত কৰা আটাইতকৈ উল্লেখনীয় কামটো হ’ল কলিকতাৰ বিভিন্ন বাতৰি প্ৰতিষ্ঠানৰ সম্পাদক, সম্পাদিকা আদিৰ ঘৰে ঘৰে বাৰে বাৰে গৈ অসমৰ সমস্যা সন্দৰ্ভত প্ৰবল জনমত গঠন কৰিবৰ বাবে কলিকতাৰ কাগজবিলাকত প্ৰচাৰৰ পৰিৱেশ সৃষ্টি কৰা আৰু বিভিন্ন তথ্য-পাতিৰে সমল যোগোৱা৷ এই বাতৰি কাকতসমূহৰ ভিতৰত আটাইতকৈ ব্যাপক প্ৰচাৰ দিছিল কমিউনিষ্ট পাৰ্টিৰ মুখপাত্ৰ ‘স্বাধীনতা’ কাকতে৷ কাকতৰ সম্পাদক আছিল প্ৰখ্যাত কমিউনিষ্ট নেতা সোমনাথ লাহিড়ী৷ অমৃত বজাৰ, আনন্দবাজাৰ আদি পত্ৰিকাতো গ্ৰুপিং গঠন সম্পৰ্কীয় বাতৰি নোলোৱা নহয়৷\nকিন্তু সজোৰে অসমৰ ন্যায্য দাবী উপস্থাপিত কৰিছিল ‘স্বাধীনতা’ কাকতেহে৷ সেই কাকতত ‘বাংলা ও আসাম সম্পৰ্কে মতেভেদ’ আখ্যাৰে এটা নতুন শিতান খুলি তাৰ বাঁওফালৰ কলমত শ্ৰীহট্ট কাছাৰৰ বঙালীসকলৰ বঙ্গৰ লগত অন্তৰ্ভুক্ত হোৱাৰ সম্পৰ্কে আৰু আনটো শিতানত অসমীয়া নেতাৰ প্ৰৱল বিৰোধিতা দেখুৱাই মুকলি আন্দোলনৰ সুযোগ উলিয়াইছিল৷ গুৱাহাটীত হোৱা গ্ৰুপিং-বিৰোধী আন্দোলনৰ কথা কৈ কাকতত এনে শিৰোনাম প্ৰকাশ কৰা হৈছিল : “স্বাধীন ভাৰতে স্বাধীন আসাম চায়”৷’\nগ্ৰুপিং-বিৰোধী আন্দোলনত ছাত্ৰ সমাজৰ হৈ জড়িত পৰাগ চলিহাই প্ৰকাশ কৰে এনেদৰে, “প্ৰবাসী ছাত্ৰসকলে হাতত ল’লে গ্ৰুপিং গঠন সম্পৰ্কীয় পুস্তিকা প্ৰকাশ কৰিবলৈ৷ এখন ইংৰাজীত নাম দিয়া হ’ল Assam rejects Compulsory grouping; তাৰে বঙালী সংস্কৰণ ‘বাধ্যতামূলক গ্ৰুপিংকে আসামেৰ বিৰোধিতা’৷ বিবিধ তথ্য-পাতিৰে প্ৰতিষ্ঠা কৰা হ’ল যে অসমৰ মুঠ জনসংখ্যাৰ মাত্ৰ এক-তৃতীয়াংশহে মুছলমান আৰু সেই অৰ্থে জিন্নাই মুছলমান গৰিষ্ঠ অঞ্চল বুলি অসমক আৰু ইপিনে গোটেই বংগকে একাকাৰ কৰি কেতিয়াও সাঙুৰি ল’ব নোৱাৰে৷”\nএই পুস্তিকাসমূহৰ ইংৰাজী সংকলন ৫,০০০ আৰু বঙালী ৮,০০০ কপি ছপাই মহাত্মা গান্ধীকে প্ৰমুখ্যে কৰি ভাৰতীয় নেতৃবৰ্গৰ উপৰি গৱৰ্ণৰ জেনেৰেল, ছেক্ৰেটাৰী অব ষ্টেট ফৰ ইণ্ডিয়া, ইংলেণ্ডৰ প্ৰধান মন্ত্ৰী, জিন্না আৰু লাহোৰৰ বাতৰিকাকত Daily, দিল্লী ভেনগাৰ্ড, বম্বেৰ বম্বে ক্ৰনিকল, ফ’ৰাম, এলাহাবাদৰ লীডাৰ, মাদ্ৰাজৰ হিন্দু আৰু বম্বেৰ টাইমছ অব ইণ্ডিয়ালৈ পঠোৱা হ’ল৷ কেইবাখনো বাতৰিকাকতত আমাৰ পুস্তিকাৰ কিয়দংশ প্ৰকাশিত হৈছিল৷ অকল সেয়ে নহয়, ভাৰতৰ বিভিন্ন ৰাজনৈতিক, সামাজিক আৰু ছাত্ৰ অনুষ্ঠানলৈও পুস্তিকা পঠাই অসমৰ সমস্যা সকলোৰে বোধগম্য কৰি তুলিবলৈ চেষ্টা কৰা হৈছিল৷ কিয়নো সেই সময়ত অসমৰ বিষয়ে ভাৰতৰ আন আন অঞ্চলৰ জ্ঞান বৰ্তমানতকৈও দুখলগা বিধৰ আছিল৷\nআৰু আমাৰ প্ৰচাৰেই খুব সম্ভৱ অসমৰ জাতীয় জাগৰণৰ ক্ষেত্ৰত অসমৰ বাহিৰে অখণ্ড ভাৰতৰ পোনপ্ৰথম অভিযান আছিল৷ এই পুস্তিকা যুগুত কৰা ছাত্ৰসকলৰ ভিতৰত আছিল যোগেন শইকীয়া ভূতপূৰ্ব মন্ত্ৰী, কৃষ্ণ বৰকাকতী, প্ৰমোদ বৰ্মন, অশ্বিনী বৰুৱা আৰু বীৰেণ ভট্টাচাৰ্য, ইংৰাজী খণ্ডৰ বাবে আৰু বাংলা অনুবাদৰ বাবে সহপাঠী প্ৰবোধ কুমাৰ বসুৰ নাম বিশেষভাৱে উল্লেখযোগ্য৷ অসমীয়া ছাত্ৰসকলে ইংৰাজী আৰু বাংলা শ্লোগান ডাঙৰ ডাঙৰ হৰফেৰে লিখি কলিকতাৰ ঘাই ঘাই পথবিলাকত কেইবাদিনো শোভাযাত্ৰা কৰি লৈ ফুৰিছিল৷ শ্লোগানসমূহ আছিল-\nFree Assam isafree India – স্বাধীন ভাৰতে স্বাধীন আসাম চায়;\nVindicate Democracy by supporting Assam’s self determination – আসামেৰ আত্মনিয়ন্ত্ৰণ সমৰ্থন কৰলে গণতন্ত্ৰেৰ সাৰ্থকতা হ’বে;\nForced grouping will be answered by blood of Assamese youth – বাধ্যতামূলক গ্ৰুপিঙেৰ উত্তৰ দেবে আসামেৰ যুৱক ৰক্ত দিয়ে;\nRise above petty provincialism – প্ৰাদেশিক স্বাৰ্থৰে উৰ্ধে দৃষ্টি ন্যস্ত কৰুণ;\nBrothers of Bengal defend the honor of their neighbor – বাংলা ভাই বোনেৰা অপনাৰা কি প্ৰতিবেশী অসমীয়াৰ সন্মান ৰাখবেন না;\nAssam has faced enough imperialist bullet, it can face more – আসাম সাম্ৰাজ্যবাদী বহুত বুলেত হজম কৰতেছি, আৰত কৰবাৰ জন্যে তাৰা প্ৰস্তুত;\nইংৰাজী শ্লোগানবোৰ ৰচনা কৰিছিল জ্ঞানপীঠ বঁটা বিজয়ী বীৰেন্দ্ৰ ভট্টাচাৰ্যই আৰু বঙালী অনুবাদ কৰিছিল কবি প্ৰবোধ বসুৱে৷ অসমীয়াৰ ছাত্ৰ সমাজৰ লগতে অসমীয়া ৰাইজৰ ত্যাগ অথলে নগ’ল৷ মন্ত্ৰী মিছনৰ গ্ৰুপিং গঠনৰ প্ৰস্তাৱ বহু পৰিমাণে সংশোধিত হ’ল৷ অসমত কেৱল শ্ৰীহট্ট জিলাত গণভোট অনুষ্ঠিত হ’ল৷ গণভোটত সৰহ সংখ্যকে পূব পাকিস্তানত যোগ হ’বলৈ ইচ্ছা কৰিলে৷ অসমে গ্ৰুপিঙৰ গৰাহৰ পৰা উদ্ধাৰ পালে৷\n(প্ৰতি মঙলবাৰে প্ৰকাশিত)\nPrevious article৩০ হাজাৰ কৰ্মচাৰীক স্বেচ্ছামূলক অৱসৰ দিব ষ্টেট বেংকে\nNext articleকৰোনাৰ সংকটকালত ‘নিঃশব্দ বিপদ’!\nবিশ্ব বাঁহ দিৱস উপলক্ষে ৰাজ্যৰ বাঁহ খেতিয়কলৈ মুখ্যমন্ত্ৰীৰ শুভেচ্ছা\nনাজিৰাৰ বৰআলি নিৰ্মাণৰ দাবীত পথ অৱৰোধ বীৰ লাচিত সেনা-স্থানীয় ৰাইজৰ\n৭ মাহে দিছপুৰত পৰি থাকিল ৬ নং দফাৰ প্ৰতিবেদন


সকীয়নি – বাসৱদত্ত দাস – ফটাঢোল\n(ব্যঙ্গ মাত্ৰেই হাস্যৰসাত্মক নহ’বও পাৰে।)\nমই এটি শিশুৱে কৈছোঁ, শুনিছেনে? আহক, এটা কাহিনী কওঁ —\n“কেঁচুৱাটো উপজিবৰ মাত্ৰ কেইটাঘণ্টামানহে পাৰ হৈছে- ল’ৰা সন্তান। মাকৰ কাষৰ কেঁচুৱা ৰখা বিচনাখনতে সি পৰি আছে, কান্দি-কাটি একেবাৰে লেবেজান- বেচেৰাটোৰ ভোক লাগিছে। কোনেও যেন তাৰ এই কান্দোন শুনিও গুৰুত্ব দিয়া নাই। ওচৰতে উদাসমনে শুই থকা মাকৰো তাৰ কান্দোনত হিয়া গলা নাই। বৰঞ্চ বৰ যেন বিৰক্তিহে পাইছে এনে ভাবত এবাৰ তাক দাবী দি সকিয়াইছে, “নো মিন্‌চ্ নো, বুজিছ। চুপ্ থাক! জোৰ-জবৰদস্তি এতিয়াৰ পৃথিৱীখনত তহঁতৰ আৰু নচলে, আমাৰ পৰা বিচাৰিব লাগিলে “ৰেস্পেক্ট্‌ফুলী বেগ” কৰিলেহে পাবি নহ’লে এনেকৈ কান্দি-কাটিয়েই মৰি থাকিব লাগিব।” আৰু সঁচাকৈয়ে, এনেকৈ কান্দি-কাটিয়েই কেঁচুৱা ল’ৰাটি উপজিবৰ মাত্ৰ দুদিন নৌহওঁতেই ঢুকাই থাকিল।”\nঅহ্‌হ্‌হ্….. কি চন আছিল এইটো? ২০১৯। ইংৰাজী ২০১৯ চনৰ মে’ মাহ। এই মে’ মহীয়া গৰম আৰু ধুমুহা-বৰষুণৰ প্ৰকোপত ওপৰত উল্লেখ কৰা এটা নোহোৱা-নোপজা, বা নহ’বলগীয়া-নোপজিবলগীয়া ঘটনা এটাৰ বৰ্ণনা পগলা বতৰটোৱে মূৰত ধৰিলেহে বোধকৰোঁ সম্ভৱ। কিন্তু আজিৰ তাৰিখত বলিয়াৰ প্ৰলাপ এই ঘটনাটো যদি সম্ভাৱনাৰ সমান্তৰাল ভৱিষ্যত এটাৰে দুশ বছৰ আগবাঢ়ি গৈ অৱলোকন কৰোঁ? হয়, মই সম্ভাৱনাৰ সমান্তৰাল ভৱিষ্যতৰ পৃথিৱী এখনত সংঘটিতব্য কাৰুণিকভাৱে নিষ্ঠুৰ (অথবা নিষ্ঠুৰভাৱে কাৰুণিক!) ঘটনা এটাৰ অথবা এটা ঘটনাগুচ্ছৰ বৰ্ণনা কৰিবলৈ আগবাঢ়িছোঁ। এই পৃথিৱী এখন নাৰীতান্ত্ৰিক পৃথিৱী। এই পৃথিৱীখন, আৰু এইখন পৃথিৱীয়েই (নাৰীতন্ত্ৰই ক’বৰ দৰে) প্ৰকৃত পৃথিৱী, প্ৰাকৃতিক নিয়মে যি পৃথিৱী চলে!\n‘ফেমিনিজ্‌ম্’ টাৰ্মটোৱে ‘চিউদ’-ইক্যুৱেলিটী’ৰ আঁৰ লৈ ‘ফেমিনাৎসীজ্‌ম্’ৰ চৰিত্ৰ ধাৰণ কৰি নাৰীতন্ত্ৰৰ বীজ ৰোপণ কৰাৰ আজি ভালেকেইটা বছৰ পাৰ হ’ল। চৰম নাৰীবাদৰে আপোচৰ এক কৌশল আছিল ‘ইক্যুৱেলিটী’, তাৰ পিছত পুৰুষানুকূল ‘ইক্যুৱেলিটী’, তাৰ পৰা স্ত্ৰী-অনুকূল ‘ইক্যুৱেলিটী’ অতিক্ৰমি ‘ফেমিনাৎসীজ্‌ম্’, আৰু অৱশেষত এতিয়া স্থাপন হ’ল নাৰীতন্ত্ৰ।\nনাৰীতন্ত্ৰত পুৰুষৰ স্থান ক’ত, তাৰ এক উদাহৰণিক আভাস কেঁচুৱাটোৰ ঘটনাটোতে আপোনালোকে পাবলৈ সক্ষম হৈছে। সেয়া আছিল উচ্চবৰ্ণৰ, সাধাৰণ শ্ৰেণীৰ পুৰুষসকলৰ শেষ গতি। নিম্নবৰ্ণৰ, সংৰক্ষিত জাতিৰ পুৰুষ এজনৰ অৱস্থাটো অৱশ্যে অলপ কম দুৰ্গতিপূৰ্ণ। এই শ্ৰেণীৰ কেঁচুৱা ল’ৰা এটাই শৈশৱকালটো কিবাকৈ অতিক্ৰম কৰিব পাৰে; তাৰ কাৰণে কৃত্ৰিম, স্বাস্থ্যৰ বাবে ক্ষতিকৰ গাখীৰো পিবলৈ পাব- তেতিয়াহে, (হয়, তাতো এটা চৰ্ত আছে) যেতিয়া সিহঁতে কান্দি-কাটি মুমূৰ্ষু অৱস্থা পাব, সেই ৰং উপভোগ কৰি উঠিহে কোনো নাৰীয়ে তেতিয়া সিহঁতক অকণ তেনেকুৱা গাখীৰ পান কৰিবলৈ দিব। কিন্তু স্তনপান! নৈৱ নৈৱ। পুৰুষক স্তনপান, নো মিন্‌চ্ নো!\nপৃথিৱীখন বহুত আগবাঢ়িব লাগিছিলে নেকি? বৰ্ণবাদ এতিয়াও! কি উদ্ভট কল্পনা, নহয়নে বাৰু? নহয়। পৃথিৱীখন দুশ বছৰ পুৰণাহে হ’ল। ইতিমধ্যে ই হাজাৰ বছৰীয়া এটা তন্ত্ৰৰ অৱসান আৰু তাৰ ধ্বংসস্তুপত আন এটা নতুন তন্ত্ৰৰ উত্থান দেখিলে। এই যে তন্ত্ৰৰে তন্ত্ৰৰ সংঘাত লাগি দুশবছৰীয়া ত‌ন্ত্ৰদ্বন্দ্বৰ অন্তত বাকী সকলোখিনি একেই থাকিল মাথোঁ ‘প্ৰিভিলেজ’ৰ ‘গ্ৰেভিটী’টোহে এটা মেৰুৰ পৰা চিধাই সৰকি আন এটা মেৰুত গৈ অৱস্থান কৰিলে- কাৰ্যতঃ সেইটোহে বৰং এটা উদ্ভট ফল। এই ফলটোৱে নিজৰ বীজত পোষণ কৰি নকৈ শিপালে এনে একধৰণৰ নতুন বৰ্ণবাদ, যি বৰ্ণবাদ প্ৰযোজ্য কেৱল পুৰুষৰ দুৰাৱস্থাৰ শ্ৰেণীকৰণৰ ক্ষেত্ৰতহে।\nআহক, এতিয়া আন এটা কাহিনীৰ ‘সোৱাদ’ লওঁক–\n“আজি তাৰ জীৱনৰ অন্তিমটো দিন। অন্তিম ক্ষণটো চমু চাপি অহাৰ লগে লগে মৃত্যুভয়ত তাৰ গাটো বাৰে বাৰে জিকাৰ খাই উঠিছে। দেহটোৰ এটা এটা অংগই প্ৰাণ ভিক্ষাৰ কাতৰ প্ৰাৰ্থনা দুচকুৰে বৈ পৰা চকুলোৰ মাধ্যমত অহৰহ জনাই আছে- কিন্তু তাক শুনে কোনে!”\nকোনো এক নাৰীৰ কোনো এক মুহূৰ্তৰ কামনাৰ আহ্বানত সঁহাৰি জনোৱাটোৱে আছিল তাৰ অপৰাধ। বিৰলৰো বিৰলতৰ এনে একোটা মুহূৰ্তত যেতিয়া একমাত্ৰ কামপীড়াক অৱদমন কৰিব নোৱাৰি কোনো এক নাৰীয়ে পুৰুষৰ সংস্পৰ্শ কামনা কৰে, তেতিয়া যিজনে ইয়াক সঁহাৰি দিয়ে তাৰ বাবে এয়া ইচ্ছামৃত্যুক সাৱটি লোৱাৰ বাহিৰে আন একো নহয়। এই মাৰাত্মক ভুলটো কৰিয়ে সি আজি চৰম অনুদগ্ধ। পিছে লাভ নাই; সি আজি মৃত্যুক আঁকোৱালি ল’বই লাগিব, তাৰ গত্যন্তৰ নাই। নাৰীদেহ স্পৰ্শ কৰিছে সি; অকল স্পৰ্শ কৰাই নহয়, ভোগো কৰিছে। গাগিনীয়ে সম্ভোগ কৰাৰ পিছত মতাটোৰ কি হয়? মৃত্যু! ঔদ্বাহিক উৰণৰ শেষত পাখি গজা পৰুৱাৰ মতাটোৰনো অৱস্থা কি হয়গৈ? তাৰ মৰণ মিলে! প্ৰকৃতিৰ নিয়ম….. তাৰো মৃত্যু- প্ৰকৃতিৰে নিয়ম।\nপুৰুষবোৰ এতিয়া কৰ্মী-মৌ যেন; অহৰহ কাম, কামৰ পিছত কাম, দিনতো কাম ৰাতিও কাম। কামৰ ব্যতিৰেক নাই; কোনোবাই সামান্য আপত্তি ভাব দেখুৱালেই তাৰ আৰু নিস্তাৰ নাই। আজিকালি আনকি নাৰীয়ে মুখেৰে ‘চেক্স্যুৱেল হাৰাছমেণ্ট’ শব্দযুগল উচ্চাৰণ কৰিলেও ওচৰতে থকা ৰাম-শ্যাম-যদু-মধু কোনোবা এজনৰতো যমৰ ঘৰত পদাৰ্পণ অনিবাৰ্য্য। তেনেস্থলত কামত ফাঁকি! সেই ‘পুৰুষ’ৰ চৈধ্য ‘পুৰুষে’ ভোগ কৰিবলগীয়া অকথ্য যাতনাৰ নামান্তৰ মাত্ৰ।\nনাৰীতন্ত্ৰই মানৱ ইতিহাসৰ পুৰ্ণলিখনৰ দ্বাৰা পৰিচয়ৰ এক নতুন সাজ পৰিধান কৰিছে। যি ইতিহাসে নাৰী অবলা বুলি এসময়ত হাঁহিছিল, সেই ইতিহাস পঢ়িয়েই হাঁহোতাসকলে “নাৰী অবলা; নাৰীৰ ওপৰত বল প্ৰয়োগ কৰাৰ ক্ষমতা কাৰো নাই” বুলি এতিয়া হাড়লৈকে কঁপে। নাৰীতন্ত্ৰই ইতিহাসক পুৰুষৰ প্ৰতি সন্ত্ৰাস-ভাব জগোৱাৰ এক হাথিয়াৰৰ ৰূপত গঢ়ি তুলিছে। সীতা তেনে এক সন্ত্ৰাস, যাৰ বাবে স্বৰ্ণলঙ্কা পতিত হ’ল; দ্ৰৌপদীও অনুৰূপ এক সন্ত্ৰাস- মহাভাৰতৰ মহাৰণ ঘটাই যিয়ে এটা যুগৰেই অৱসান ঘটাই দিলে। আনকি, ইতিহাস বিকৃত কৰি আধুনিক বিশ্বৰ বৃহত্তম দুৰ্ঘটনা ‘দ্বিতীয় বিশ্বযুদ্ধ’ সংঘটিত হোৱাৰ আঁৰতো হিটলাৰৰ ব্যৰ্থ প্ৰেমকেই ঘাই কাৰণ হিচাপে দৰ্শোৱা হ’ল। নাৰীসৃষ্ট এই ইতিহাসত পুৰুষবোৰ আনহাতে সদায়ে খলনায়ক; নাৰী নিগ্ৰহকাৰী পশু- যাৰ পতন নাৰীৰ হাতত অনিবাৰ্য্য। নাৰীতন্ত্ৰত এইদৰে পুৰুষসকলক ‘চিৰন্তন নাৰী-ভয়ত ত্ৰস্তমান এক দুৰ্বল, অসহায় উপ-প্ৰজাতি’ হিচাপে নিজকে জ্ঞান কৰি জীৱন যাপন কৰিবলৈ বাধ্য কৰোৱা হৈছে।\nপুৰুষৰ বাবে এনে এক বিপৰ্যয়পূৰ্ণ যুগটোত আটাইতকৈ সহজ লক্ষ্য হিচাপে বাছি লোৱা হয় মোৰ দৰে শিশুসকলক। জন্মৰ পিছৰে পৰাই আমাৰ প্ৰতি লিংগবৈষম্যসূচক ব্যৱহাৰ কৰিবলৈ আৰম্ভ কৰি দিয়া হয়। প্ৰথমে নাৰী-পুৰুষৰ ৰূপত আমাৰ মাজত বিভাজন কৰি তাৰ পিছত বৰ্ণৰ ভিত্তিত বিষমতা প্ৰদৰ্শন কৰিবলৈ লোৱা হয়। কন্যা শিশুসকলৰ শৈশৱৰে পৰা মগজ-ধুলাই কৰি সিহঁতক চৰম পুৰুষ-বিদ্বেষীৰ ৰূপত অকাৰণতে গঢ়ি তোলাৰ কুচকাৱাজ চলে। এনেদৰে নাৰীসকল হৈ পৰে পুৰুষ-দ্বেষত অন্ধ, আৰু পুৰুষবোৰ নাৰীসন্ত্ৰাসত ত্ৰস্ত।\nকিন্তু, নাৰী আৰু পুৰুষলৈ ৰূপান্তৰিত হোৱাৰ পূৰ্বে আমি শিশুবোৰে কাৰো প্ৰতি মনত বিদ্বেষ বা ত্ৰাস লৈ জন্ম নলওঁ; জন্মৰ পিছৰে পৰা মগজ-ধুলাই হোৱাৰ (অথবা অকাল মৃত্যু ঘটাৰ!) আগমুহূৰ্ত পৰ্যন্ত আমাৰ বিবেক আৰু হৃদয় মানৱীয়তাৰে ভৰি থাকে, য’ত সমানতা এটা প্ৰকৃতিপ্ৰদত্ত উপহাৰ- ই কোনো অধিকাৰ নহয় যাক ভোগ কৰিবলৈ বল আৰু দাবী প্ৰয়োগ কৰিব লাগে। আমাক এই অনুভূতিটো অনুধাৱন কৰিবলৈ কোনো ইতিহাসৰো প্ৰয়োজন নহয় বা ইয়াৰ ভৱিষ্যতক লৈ শংকিত হ’বৰো (যেনেদৰে লেখাটোৱে আপোনালোকক কৰিছে) কোনো আৱশ্যক নাই। অৰ্থাৎ, এই যুগটোত একমাত্ৰ শিশুবোৰেই সজ্ঞানে আছে, বাকী সকলোৱে হয়তো উন্মাদ-জল্লাদ নতুবা ত্ৰস্ত-বিপৰ্যস্ত। সেয়েহে, আমাৰ এই শিশুবোৰৰে মাজৰ পৰা কেইটামান বিস্ময়কৰ প্ৰতিভাসম্পন্ন শিশুৱে (প্ৰ’দিজী) একত্ৰিত হৈ এদিন এটা দল গঠন কৰি আগবাঢ়িলোঁ এটা বিশেষ লক্ষ্য সাধনৰ উদ্দেশ্যত। তাৰ বাবে আমি দিন-ৰাতি একাকাৰ কৰি নিৰলস প্ৰচেষ্টাৰে অৱশেষত সাজি উলিয়ালোঁ এটা সময়-যন্ত্ৰ, আৰু এই যন্ত্ৰতেই উঠি মই পাৰি দিলোঁহি অতীতৰ অনিৰ্দিষ্ট বুকুলৈ; আৰম্ভ হ’ল অনিৰ্দিষ্টকালীন এক যাত্ৰা।\nমোৰ এই যাত্ৰাৰ মুখ্য উদ্দেশ্য হ’ল, অতীতলৈ যিমানেই পাৰোঁ উজাই গৈ থাকি মানৱতাক এক সুস্থিৰতা প্ৰদান কৰা, যি সুস্থিৰতাৰ অৱৰ্তমানতেই মানৱ প্ৰজাতিয়ে বিৱৰ্তনৰ প্ৰতিটো ঢাপতে নাৰী-পুৰুষৰ ৰূপত পাৰস্পৰিক দ্বন্দ্ব এলানিত লিপ্ত হৈ থাকিবলগা হৈ আহিছে। আমি অতীতলৈ উজাই গৈ পুৰুষৰ মনস্তত্ত্বৰ এক পৰিৱৰ্তন, আৰু নাৰীৰ মনত শুভবুদ্ধিৰ জাগৰণ আনিবলৈ প্ৰয়াস কৰি আছোঁ। সেয়েহে প্ৰযুক্তি-বিস্ফোৰণৰ এইটো যুগতো এখন্তেক ৰৈ আমি আমাৰ ভৱিষ্যতৰ এক ঝলক দেখুৱাই পুৰুষসকলক সকীয়াই দিব খুজিছোঁ, যে তোমালোকে নিজৰ মনস্তত্ত্বৰ পৰিৱৰ্তন কৰা; নাৰী ভোগ্য-সামগ্ৰী কাহানিও নাছিল আৰু এতিয়াও নহয়। নাৰীক পণ্য-সামগ্ৰীৰ ৰূপত জ্ঞান কৰিবলৈ এৰা, নহ’লে অহা দুশ বছৰত তোমালোকক অদৰকাৰী সামগ্ৰী জ্ঞান কৰিবলৈ লওঁতে নাৰীসকলৰ বিবেক কিন্তু দংশিত নহ’ব জানিবা। আৰু নাৰীসকল, সমানতা কেতিয়াও অধিকাৰ নাছিল- বিশেষাধিকাৰতো নাছিলেই কাহানিও; গতিকে ইয়াক উপভোগ কৰিবলৈ শিকা, ইয়াক লৈ কোনোধৰণৰ বাদ-অনুবাদ সৃষ্টি কৰিবলৈ নহয়। নাৰীবাদে সম-অধিকাৰ কেতিয়াও নানে, ই পুৰুষত্বক আঘাত কৰি পুৰুষ নামৰ উপ-প্ৰজাতিটোক অতি আগ্ৰাসীহে কৰি তুলিব। কিন্তু পুৰুষবোৰ হৈছে চগাৰ দৰে, নিজৰ আক্ৰোশত নিজেই জাহ যাব। কিন্তু এনেদৰে কি হাচিল কৰিবা তোমালোকে! নাৰীতন্ত্ৰ? নাৰীতন্ত্ৰত মানৱজাতিৰ এটা প্ৰজন্মই আন এটা প্ৰজন্মক দমন-শোষণ কৰাৰ সেই চিৰন্তন কাহিনীটোৰ আন এক ফালহে উন্মোচিত হ’ব হয়তো; তাৰ পিছত ইতিহাসৰ আকৌ পুনৰাবৃত্তি, আকৌ এবাৰ পুৰুষতন্ত্ৰ প্ৰতিষ্ঠিত হোৱাৰ বাট মেল খাব, এইবাৰ নাৰীৰ ভুলৰ কাৰণে। গতিকে, আমাৰ কাতৰ আহ্বান, বাদ-অনুবাদবোৰ এৰাই মনত শুভবুদ্ধিৰ উদয় ঘটোৱা। নিজৰ সন্তানবোৰক প্ৰথমে মানৱৰূপত গঢ়ি তোলা, নাৰী বা পুৰুষৰ ৰূপত নহয়; নাৰী বা পুৰুষ হোৱাত কোনো গৰ্ব নাই।\nসময় যাত্ৰা মোৰ ইয়াতেই স্থগিত নহয়; মই আকৌ উজাই যাম, গৈ গৈ মধ্যযুগ, তাম্ৰযুগ, লৌহযুগ অতিক্ৰমি প্ৰাগৈতিহাসিক যুগো পাৰ হ’ম। এই যাত্ৰাৰ প্ৰতিটো আস্থানতে ৰৈ মই আমাৰ বাণীবোৰ বিলাই যাম, তেতিয়ালৈকে- যেতিয়ালৈ মোৰ যুগৰ ব্যাধিৰ উপশম নহয়। আৰু এই ব্যাধি উপশমৰ পথ্য প্ৰতিটো যুগতে বিদ্যমান; মাথোঁ প্ৰয়োজন অলপ আত্মবিশ্লেষণৰ….।\nশ্ৰেষ্ঠৰ সৰ্বশ্ৰেষ্ঠ কৰ্ম – উজ্জ্বল দিপ্লু গগৈ »\nঅগতানুগতিক লিখনশৈলী, এটা বেলেগ ধৰণৰ সোৱাদ পালো পঢ়ি।\nবাসৱ, চৰ্চা নেৰিবা দেই। বহুত আগলৈ যাবা তুমি\nঅতি সুন্দৰ লিখনি তোমাৰ। “নাৰীবাদ”ৰ অন্য এটি ৰূপ বৰ ধুনীয়াকৈ ফুটি উঠিছে।\nব্যতিক্ৰম। মজ্জা লাগিল।\nভালদৰে সোমাব নোৱাৰিলো যদিও বেলেগ ধৰণৰ সোৱাদ পালো ৷


পৃষ্ঠা:বিবেকানন্দৰ চিকাগো বক্তৃতা.djvu/৩১ - ৱিকিউৎস\nপৃষ্ঠা:বিবেকানন্দৰ চিকাগো বক্তৃতা.djvu/৩১\nধৰ্ম্মৰ বক্তৃতা দিয়া শুনিছিলোঁ। অনেক সুমধুৰ কথা কৈ কৈ অৱশেষত তেওঁ কবলৈ ধৰিলে, “হে ভ্ৰান্ত জীৱবিলাক! মই যদি তোমালোকৰ দেৱ মূৰ্ত্তিক এই লাঠিডালেৰে খোঁচ মাৰি দিওঁ, তেনেহলে সেই মূৰ্ত্তিয়ে মোক কিবা কৰিব পাৰিব নে?” সেই মানুহ জুমৰ মাজৰ পৰা এজনে মাত লগাই কলে, “মই যদি তোমাৰ ঈশ্বৰক গালি পাৰোঁ, তেনেহলে তোমাৰ ঈশ্বৰে মোক কিবা কৰিব পাৰিব নে? পাদুৰীয়ে উত্তৰ দিলে, মৃত্যুৰ পিচত তোমাৰ শাস্তি হব। তেতিয়া সেই মানুহজনেও উত্তৰ দিলে, “তুমি মৰিলেও আমাৰ দেৱতাই তোমাক উচিত শাস্তি দিব।”\nগুটিৰ পৰাহে গছ চিনিব পাৰি। আৰু যেতিয়া আমি দেখোঁ যে যিবিলাকক আমি পৌত্তলিক বোলোঁ সেইবিলাকৰ ভিতৰত এনেকুৱা একোজন মানুহ আছে যাৰ নিচিনা চৰিত্ৰৱান আধ্যাত্মিক ভাৱপূৰ্ণ আৰু প্ৰেমিক কেতিয়াও কোনো ঠাইত দেখা নাই; তেতিয়া এই প্ৰশ্ন আপোনা-আপুনি মনত উদয় হয় “পাপৰ পৰা কোনোবা কাহানীত পৱিত্ৰতা জন্মিব পাৰে নে?”\nমূৰ্ত্তি বিনা চিন্তা অসম্ভব। হওতে কু-সংস্কাৰ মানুহৰ শত্ৰু হয়, কিন্তু সংকীৰ্ণতা তাতোকৈ ঘোৰতৰ শত্ৰু। হয় বাৰু, যদি ঈশ্বৰ সৰ্ব্বব্যাপী, তেনেহলে খৃষ্টানবিলাকে কিয় ধৰ্ম্মালয় বুলি এডোখৰ সুকীয়া ঠাইত ঈশ্বৰ আৰাধনা কৰিবলৈ যাব? কিয় তেওঁৰ ক্ৰছক ইমান পৱিত্ৰ বোলে? প্ৰাৰ্থনাৰ সময়ত কিয় তেওঁবিলাকে ওপৰৰ ফালে চায়?\n"https://as.wikisource.org/w/index.php?title=পৃষ্ঠা:বিবেকানন্দৰ_চিকাগো_বক্তৃতা.djvu/৩১&oldid=34766"ৰ পৰা অনা হৈছে\nএই পৃষ্ঠাটো শেষবাৰৰ কাৰণে ২৮ জুলাই ২০১৯ তাৰিখে ১২:২১ বজাত সলনি কৰা হৈছিল।


ৰমা দাশ - অসমীয়া ৱিকিপিডিয়া\n(ৰমা দাসৰ পৰা পুনঃনিৰ্দেশিত)\n১০ অক্টোবৰ, ১৯০৯\n২১ নৱেম্বৰ, ১৯৮১\nআৱাহন যুগৰ গল্পকাৰ, ঔপন্যাসিক\nযজ্ঞৰাম দাশ, হৰেশ্বৰী দাশ\nৰমা দাশ (ইংৰাজী:Rama Das ১৯০৯-১৯৮১) ৩০ৰ দশকৰ এজন অসমীয়া চুটি গল্পকাৰ। আৱাহন আলোচনীৰ যোগেদি আত্মপ্ৰকাশ কৰে। তেখেত আৱাহন যুগৰ গল্পকাৰ। তেখেতৰ উল্লেখযোগ্য গল্প হ'ল 'বৰ্ষা যেতিয়া নামে', 'প্ৰায়শ্চিত্ত', 'অচল টকা', 'অবুজ মায়া', 'কোন এওঁ নতুন মিৰাণ্ডা' ইত্যাদি। ৰোমাণ্টিক যুগৰ নৰ-নাৰীৰ প্ৰেম ৰমা দাশৰ গল্পৰ মূল বৈশিষ্ট্য।\n1 জন্ম, ব্যক্তিগত জীৱন\nজন্ম, ব্যক্তিগত জীৱন[সম্পাদনা কৰক]\n১৯০৯ চনৰ ১০ অক্টোবৰ তাৰিখে গুৱাহাটীত ৰমা দাশৰ জন্ম হয়। পিতৃ যজ্ঞৰাম দাশ আৰু মাতৃ হৰেশ্বৰী দাশ। ১৯৩৮ চনত উত্তৰা দাশৰ সৈতে তেখেতৰ বিবাহ হয়।\nসৰুতেই পিতৃ-মাতৃ দুয়োগৰাকীৰে মৃত্যু হোৱাত ৰমা দাশে তেখেতৰ সম্পৰ্কীয় হৰিনাথ পাঠক চৌধাৰীৰ ৰক্ষণা বেক্ষনত থাকি পঢ়া-শুনা কৰে। ১৯২৮ চনত তেখেতে কলিকতা বিশ্ববিদ্যালয়ৰ ভিতৰত অসমীয়া বিষয়ত সৰ্ব্বোচ নম্বৰ লাভ কৰি ধুবুৰী হাইস্কুলৰপৰা শিক্ষান্ত পৰীক্ষাত উৰ্ত্তীণ হয়। কটন কলেজৰপৰা আই এ আৰু কলিকতাৰ প্ৰেছিডেন্সী কলেজৰপৰা বি এ পৰীক্ষাত উৰ্ত্তীণ হৈ আইন পঢ়াৰ উদ্দেশ্যে ৰমা দাশে আইন কলেজত নামভৰ্ত্তি কৰে। কিন্তু আৰ্থিক অনাটনৰ বাবে আইন পঢ়া সামৰি শ্বিলঙৰ অসম সচিবালয়ত অনুবাদক আৰু লাইব্ৰেৰীয়ানৰ চাকৰিত যোগদান কৰে।\nআৱাহন আলোচনীত গল্প লিখি তেখেতে প্ৰথম সাহিত্য জগতত ভূমুকি মাৰে। আৱাহনৰ প্ৰথম বছৰ ২য় সংখ্যাত প্ৰকাশিত আপদীয়া ৰাতিয়ে গল্পকাৰ ৰূপে তেখেতক এক পৰিচিতি দিয়ে। তাৰ পিছতে গল্প আৰু উপন্যাসেৰে তেখেতে অসমীয়া সাহিত্য জগতত এক নিগাজী স্থান দখল কৰে। তেখেতৰ গল্পৰ ভাষা ত্ৰুটিপূৰ্ণ আৰু টেকনিক দুৰ্ব্বল বুলি সমালোচকে মতপোষণ কৰিলেও ৰমা দাশে নিজৰ ৰচনাৰে পঢ়ুৱৈৰ মনত ঘৰ কৰিছিল। উপেন্দ্ৰনাথ শৰ্মাই তেখেতৰ আৱাহনৰ অৱদান প্ৰবন্ধটিত কবিতাৰ ক্ষেত্ৰত দেৱকান্ত বৰুৱাৰ যি স্থান, চুটিগল্পৰ ক্ষেত্ৰত ৰমা দাশৰো সেই স্থান।  বুলি উল্লেখ কৰিছে আৰু কৈছে যে বৰ্ষা যেতিয়া নামে ৰমা দাশৰ প্ৰখ্যাত প্ৰেমৰ গল্প। উগ্ৰ ৰোমাণ্টিক প্ৰেমৰ চিত্ৰ অংকনত ৰমা দাশ সিদ্ধহস্ত বুলিও শৰ্মাই তাৎপৰ্যপূৰ্ণ মন্তব্য কৰিছে।\nৰমা দাশৰ উল্লেখযোগ্য সাহিত্যৰাজি হৈছে-\nৰমা দাশৰ শ্ৰেষ্ঠ গল্প (১৯৫২)\nবৰ্ষা যেতিয়া নামে (১৯৬২)\nঅচল টকা (১৯৮৮)\nৰমা দাশৰ গল্প সমগ্ৰ (২০০০)\nঅসম সচিবালয়ত অনুবাদকৰ কামত সোমোৱাৰ পিছত সচিবালয়ৰে বিত্ত বিভাগৰ উপ-সচিব হিচাপে তেখেতে ১৯৬৭ চনত চাকৰি জীৱনৰপৰা অৱসৰ গ্ৰহণ কৰে। ১৯৫৭ চনত ৰমা দাশে ত্ৰৈলোক্যনাথ গোস্বামীৰ সৈতে নতুন দিল্লীত অল ইণ্ডিয়া ৰেডিঅ'ই আয়োজন কৰা সাহিত্য-সমাৰোহত যোগদান কৰিছিল।\n১৯৮১ চনৰ নৱেম্বৰ মাহৰ ২১ তাৰিখে শ্বিলঙত ৰমা দাশৰ মৃত্যু হয়।\n↑ "rama das assamese". https://books.google.co.in/books?id=ObFCT5_taSgC&pg=PA859&lpg=PA859&dq=rama+das+assamese&source=bl&ots=mXIVYxyRy6&sig=ACfU3U06COD0Trxprga3nOCYSFNXBa6Elg&hl=en&sa=X&ved=2ahUKEwjMk9napcTpAhXMAnIKHf3kD9IQ6AEwB3oECAQQAQ#v=onepage&q=rama%20das%20assamese&f=false। আহৰণ কৰা হৈছে: 21 May 2020.\n↑ "অসমীয়া চুটিগল্পৰ উদ্ভৱ, বিকাশ আৰু ৰামধেনু যুগৰ সামাজিক প্ৰেক্ষাপট". পৃষ্ঠাসমূহ: 7. https://shodhganga.inflibnet.ac.in/bitstream/10603/81547/3/03_chapter%201.pdf। আহৰণ কৰা হৈছে: 11 April 2020.\n↑ 3.0 3.1 3.2 3.3 3.4 সম্পাদক: শোণিত বিজয় দাস আৰু মুনীন বায়ন (২০০৬). ৰমা দাশ. কথা প্ৰকাশন. ISBN ৮১-৮৯১৪৮-১৪-১.\n↑ ড॰ প্ৰহ্লাদ কুমাৰ বৰুৱা (২০১২). ৰমা দাশৰ গল্পৰ বৈশিষ্ট্য. বনলতা, ডিব্ৰুগড়-১. পৃষ্ঠা. ৯৬, ৯৯.\n↑ 5.0 5.1 উপেন্দ্ৰনাথ শৰ্মা (২০১০). আৱাহনৰ অৱদান. অসম প্ৰকাশন পৰিষদ. পৃষ্ঠা. ২৭৪, ২৭৫.\n"https://as.wikipedia.org/w/index.php?title=ৰমা_দাশ&oldid=230253"ৰ পৰা সংকলিত\nএই পৃষ্ঠাখন ২২ মে’, ২০২০ তাৰিখে ১২:৪৩ বজাত অন্তিম সংশোধন কৰা হৈছিল।


Police are investigating for attempted to murder of home guard jawan at nagoan ড্ৰাগছ মাফিয়া ধৰাই দিয়াৰ বাবে গাড়ীৰে খুন্দিয়াই হত্যাৰ চেষ্টা গৃহৰক্ষী জোৱানক! তদন্তত নামিল আৰক্ষী– News18 assam\nড্ৰাগছ মাফিয়া ধৰাই দিয়াৰ বাবে গাড়ীৰে খুন্দিয়াই হত্যাৰ চেষ্টা গৃহৰক্ষী জোৱানক! তদন্তত নামিল আৰক্ষী\nজোৱান ছাইদুল ইছলামৰ চিকিৎসাৰ সম্পূৰ্ণ খৰচ আৰক্ষী বিভাগে গ্ৰহণ কৰিছে।\nLast Updated : August 26, 2021, 19:34 IST\nড্ৰাগছ মাফিয়াই পৰিকল্পিতভাৱে পথ দুৰ্ঘটনা সংঘটিত কৰি গৃহৰক্ষী জোৱান ছাইদুল ইছলামক প্ৰাণে মৰাৰ চেষ্টা চলোৱা ঘটনাৰ তদন্ত কৰিবলৈ আজি বটদ্ৰৱাত উপস্থিত হয় নগাঁও জিলাৰ আৰক্ষী অধীক্ষক আনন্দ মিশ্ৰ।\nউল্লেখ্য যে ছাইদুল ইছলাম নামৰ গৃহৰক্ষী জোৱানজনে সাহসিকতাৰে ড্ৰাগছসহ কেইবাটাও কুখ্যাত ড্ৰাগছ মাফিয়াক কৰায়ত্ত কৰাত আৰক্ষীক বিশেষভাৱে সহায় কৰাৰ লগতে অসামাজিক কাৰ্যকলাপৰ বিৰুদ্ধে আৰক্ষীক তথ্য যোগান ধৰি সাহসিকতাৰ পৰিচয় দাঙি ধৰিছিল।\nকিন্তু বুধবাৰে জোৱানজন নিজৰ কৰ্তব্য সামৰি মটৰচাইকেলেৰে ঘৰলৈ গৈ থকা অৱস্থাত পিছফালৰ পৰা AS01KC 5034 নম্বৰৰ মালবাহী এখন টাটা মেজিকে খুন্দিয়াই প্ৰাণে মৰাৰ চেষ্টা চলাইছিল৷ পিছত গুৰুতৰভাৱে আঘাতপ্ৰাপ্ত জোৱানজনক উদ্ধাৰ কৰি নগাঁৱৰ ভোগেশ্বৰী ফুকননী অসামৰিক চিকিৎসালয়লৈ উন্নত চিকিৎসাৰ বাবে প্ৰেৰণ কৰা হৈছিল৷ ঘটনা সংক্ৰান্তত আৰক্ষীয়ে দুৰ্ঘটনা সংঘটিত কৰা বাহনখন জব্দ কৰি এক গোচৰ ৰুজু কৰে ৷\nআজি নগাওঁৰ আৰক্ষী অধীক্ষক আনন্দ মিশ্ৰ বটদ্ৰৱাত উপস্থিত হৈ ঘটনাত জড়িত থকা কোনো ব্যক্তিক সাৰি যাবলৈ নিদিয়াৰ কথা উল্লেখ কৰে। লগতে জোৱানজনৰ চিকিৎসাৰ সম্পূৰ্ণ খৰচ আৰক্ষী বিভাগে গ্ৰহণ কৰাৰ কথাও উল্লেখ কৰে আৰক্ষী অধীক্ষকগৰাকীয়ে ।ইফালে গৃহৰক্ষী জোৱান ছাইদুল ইছলামক সাহসিকতাৰ পুৰস্কাৰ দিয়াৰ কথাও ঘোষণা কৰে নগাঁও জিলা আৰক্ষী অধীক্ষক আনন্দ মিশ্ৰই।\nFirst published: August 26, 2021, 19:34 IST\nAttempt to murderNagoan Police